ޕަބްލިޝްކުރި ތާރީޚް: 06 އޮކްޓޫބަރު 2019\nއެކައުންޓްސް އޮފިސަރ (ޓްރޭނީ)\nފެމިލީ ކޯޓު / ބަޖެޓް އެންޑް ފައިނޭންސް\n- އިންވޮއިސްތަކުގެ ރަޖިސްޓްރީ އާއި ޕޭމަންޓް ވައުޗަރ ރަޖިސްޓްރީ އަޕްޑޭޓްކޮށް ބެލެހެއްޓުން.\n- ބިލްތަކަށް ފައިސާ ދެއްކުމަށް ހޯދަންޖެހޭ ޑޮކިއުމަންޓްސް ހަމަކޮށް، ޕޭމަންޓް ވައުޗަރ ތައްޔާރުކޮށް ސެޕަށް އެންޓަރ ކުރުމާއި ސްކޭންކޮށް އެޓޭޗް ކުރުމަށްފަހު، ޕޯސްޓް ކުރުމުން އެއާއި ގުޅުންހުރި ލިޔުންތައް ފައިލްކޮށް ބެލެހެއްޓުން.\n- ސެޕަށް އެންޓަރ ކުރެވިފައިވާ ޕޭމަންޓްސްގެ ސްޓޭޓަސް ބަލައި، ފައިސާ ލިބެންޖެހޭ ފަރާތަށް ލިބިއްޖެތޯ ކަށަވަރުކުރުން.\n- ބަޖެޓް ބާކީ ރިޕޯޓް ތައްޔާރުކޮށް ފޮނުވަންޖެހޭ ފަރާތްތަކަށް ފޮނުވުން.\n- ބަޖެޓް ބާކީ ރިޕޯޓް ސެޕްގެ ޖީއެލް ރިޕޯޓާއި މަހުން މަހަށް ރިކޮންސައިލްކޮށް ސުޕަވައިޒަރަށް ފޮނުވުން.\n- ޖުޑިޝަރީއިން ފޮނުވާ ކުށުގެ ރެކޯޑް ޗެކްކުރުން.\n- ޕެޓީކޭޝް ފައިސާ ދޫކުރުމާއި، ލިޔެކިއުން ބެލެހެއްޓުން.\n- ތިޖޫރީ ބާކީ ރިޕޯޓް ތައްޔާރު ކުރުމާއި ޑިސްޕެޗް ކުރުން.\n- ކޯޓުން ހަވާލުކުރަންޖެހޭ ފައިސާ (ދަތުރު އެލަވަންސް / ނައިޓްކޯޓު އެލަވަންސް) ޙަވާލުކުރަންޖެހޭ ފަރާތްތަކާއި ޙަވާލުކުރުން.\n- ސާބިތު ދަރަނި (ދަރިންގެ ޚަރަދު / ޢިއްދައިގެ ޚަރަދު) ގެ ލިޔުން މެމްސްއަދި އެކްސެލް ޝީޓަށް އެންޓަރ ކުރުން\n- ޝަރުޢީދާއިރާގެ ވަޒީފާއަށްއެދޭ ފޯމް (މިކޯޓުގެ ރިސެޕްޝަނުން ލިބެން ހުންނާނެއެވެ. އަދި މިކޯޓުގެ ވެބްސައިޓް www.familycourt.gov.mv (http://www.familycourt.gov.mv) އިން މި ފޯމް ޑައުންލޯޑްވެސް ކުރެވޭނެއެވެ.)\n- ކުރިމަތިލާ ފަރާތުގެ ވަނަވަރު\n- ލިބިފައިވާ ތަޢުލީމީ ސެޓްފިކެޓްތަކުގެ ކޮޕީ އަދި ޓްރާންސްކްރިޕްޓްގެ ކޮޕީ\n- އަލަށް ވަޒީފާއާ ގުޅޭ މީހުންނާއި، GS3 ރޭންކުން ފެށިގެން ދަށުގެ ވަޒީފާތަކަށް ކުރިމަތިލާ މީހުން ސްކޫލް ލީވިންގ ސެޓްފިކެޓްގެ ކޮޕީ\n- މަޤާމަށް ކުރިމަތިލާ ފަރާތަކީ ޤައުމީ ސަނަދުތަކުގެ ލެވެލް ކަނޑައަޅާފައިވާ ފެންވަރުގެ ކޯހެއް ރާއްޖޭގައި ތަޢުލީމުދޭ މަރުކަޒަކުން ފުރިހަމަކޮށް ސެޓްފިކެޓް ނުލިބޭ ފަރާތެއް ނަމަ، ކޯސް ފުރިހަމަ ކުރެއްވި ކަމުގެ ރަސްމީ ލިޔުން ހުށަހެޅުމަށާއި، އަދި ފުރިހަމަކޮށްފައިވާ ކޯހަކީ ރާއްޖެއިން ބޭރުގެ ޔުނިވަރސޓީއަކާ ގުޅިގެން ރާއްޖޭގައި ތައުލީމުދޭ މަރުކަޒަކުން ކުރިއަށް ގެންގޮސްފައިވާ ކޯހެއް ނަމަ އެކަން އެނގޭނެ ރަސްމީ ލިޔުމާއެކު ސެޓްފިކެޓް ހުށަހެޅުން.\n15 އޮކްޓޯބަރ 2019 ވާ އަންގާރަ ދުވަހުގެ 13:30ގެ ކުރިން.


PDRM ah badhaluvaan Amdhaan Gaumee Team aa eku nudhaan nimmaifi\nޕީޑީއާރުއެމަށް ބަދަލުވާން އަމްދާން ގައުމީ ޓީމާއެކު ނުދާން ނިންމައިފި\nއަމްދާން (ކ) އާއި ދަގަނޑޭ (މ) އަދި ޝާފީ ބަންގާޅު މެޗަށް ފަހު ސަޕޯޓަރުންނާ ޝުކުރު އަދާކުރަނީ: އަމްދާނަށް ވަނީ ދަގަނޑޭ ކުޅޭ ޓީމުން ފުރުސަތު ލިބިފައި.\nގައުމީ ކެޕްޓަން އަލީ އަޝްފާގް (ދަގަނޑޭ) ކުޅެމުން އަންނަ މެލޭޝިޔާގެ ޕީޑީއާރުއެމްއަށް ބަދަލުވުމަށް ބޭނުންވާތީވެ، މާޒިޔާގެ ޑިފެންޑަރު އަމްދާން އަލީ (އެންޑީ) ބަންގް ބަންދު ގޯލްޑް ކަޕުގައި ކުޅެން ގައުމީ ޓީމާއެކު ބަނގްލަދޭޝް އަށް ނުދާން ނިންމައިފި އެވެ.\nއޭނާ އަކީ މިދިޔަ އާދީއްތަ ދުވަހު ނިމުނު ސާފް ސުޒުކީ ކަޕުގައި ވާދަކުރި ޓީމުގައި ކުޅުނު ކުޅުންތެރިންގެ ތެރެއިން މި މުބާރާތަށް ނުދާން ނިންމި ހަތަރު ވަނަ ކުޅުންތެރިޔާ އެވެ.\nއޭނާގެ ކުރިން ޓީމާއެކު ނުދާން ނިންމީ ޓީމުގެ އެންމެ ސީނިއާ ތިން ކުޅުންތެރިންނެވެ. އެއީ ދަގަނޑޭ އާއި މުހައްމަދު އާރިފް (ބަކާ) އާއި ގޯލްކީޕަރު އިމްރާން މުހައްމަދެވެ. މީގެ ތެރެއިން އިމްރާން ޓީމާއެކު ނުދަނީ އޭނާ އަށް މިދިޔަ އަހަރު ލިބުނު އަނިޔާ މުޅިން ރަނގަޅުނުވާތީގެ ފަރުވާ ހޯދުމަށެވެ.\nބަކާ އާއި ދަގަނޑޭ ނުދާން ނިންމީ ޒުވާން ކުޅުންތެރިންނަށް ފުރުސަތު ދިނުމުގެ ގޮތުންނެވެ.\nޕީޑީއާރުއެމް އިން އެންޑީ އަށް ފުރުސަތު ލިބިފައިވުމުން އޭނާ އެ ޓީމުގެ ޓްރަޔަލަށް ވަރަށް އަވަހަށް ދާން ޖެހެ އެވެ. މާލޭގައި މަޑުކުރަން އިތުބާރު ޑިފެންޑަރު ނިންމީ މިހެންވެ އެވެ.\nމި ކުޅުންތެރިންގެ ބަދަލުގައި ކޯޗު ޓީމަށް ނަގާފައިވަނީ ޒުވާން ކުޅުންތެރިންނެވެ. ގޯލްޑް ކަޕުގައި ރާއްޖެ ހިމެނެނީ ބަހުރޭނާއި ކެމްބޯޑިއާ އަދި ބަނގްލަދޭޝްގެ ޒުވާން ޓީމާއެކު ގްރޫޕް ބީގަ އެވެ. ފުރަތަމަ މެޗުގައި ރާއްޖެ ނުކުންނާނީ ކެމްބޯޑިއާއާ ދެކޮޅަށެވެ.\nގައުމީ ފުޓްބޯޅް ޓީމް އެފްއޭއެމް މާޒިޔާ


Ronaldo Juvetus ah, garunuge enme bodu soi Ronaldo Juvetus ah, garunuge enme bodu soi\nރޮނާލްޑޯ ޔުވެންޓަސް އަށް: ޤަރުނުގެ އެންމެ ބޮޑު ސޮއި\nކްރިސްޓިއާނޯ ރޮނަލްޑޯ، މިހާރު ޔުވެންޓަސްގެ ކުޅުންތެރިއެއް: ފޮޓޯ-އޭޕީ\nއުމުރުން 34 އަހަރަކީ ގިނަ ކުޅުންތެރިން އޮއްސޭ ދުވަސްވަރެވެ. ކިތަންމެ މޮޅަށް ކުޅެފައި ހުއްޓަސް މި އުމުރުގައި ކުޅުންތެރިން ރަނގަޅު އަގެއްގައި ވިއްކާލުމަކީ ކުލަބުތަކަށް ވަރަށް މަދުން ކުރެވޭ ކަމެކެވެ. ނަމަވެސް ކްރިސްޓިއާނޯ ރޮނާލްޑޯ އަކީ ތަފާތު ކުޅުންތެރިއެކެވެ. ރެއާލް މެޑްރިޑުން ރޭ އޭނާ އިޓަލީގެ ޔުވެންޓަސްއަށް ވިއްކާލީ ކުޅުންތެރިޔާގެ ކެރިއަރުގެ ފަހު ބަޔަށް އެޅިފައިހުއްޓައެވެ. އޭނާ ގަތް އަގަށްވުރެ ވެސް ބޮޑު އަގެއްގައެވެ.\nމެންޗެސްޓާ ޔުނައިޓެޑުން 2009 ވަނަ އަހަރު ރޮނާލްޑޯ ރެއާލް އަށް ގެންދިޔައީ 80 މިލިއަން ޔޫރޯ އަށެވެ. މިއީ ދުނިޔޭގެ ރެކޯޑް އަގެކެވެ. އޭގެ ނުވަ އަހަރު ފަހުން ރޭ އޭނާ ވިއްކާލީ 105 މިލިއަން ޔޫރޯ އަށެވެ. މިއީ ވެސް އުމުރާއި ވަގުތަށް ބަލާއިރު ރެކޯޑެކެވެ. ޔުވެންޓަސްއަށް ބަދަލުވުމުން ރޮނާލްޑޯ އަށް އަހަރަކު 30 މިލިއަން ޔޫރޯގެ މުސާރައެއް ލިބޭނެ އެވެ. މިއީ މަހަކު 2.5 މިލިއަން ޔޫރޯ އެވެ. ހަފުތާއަކު 576.923 ޔޫރޯ އެވެ. ކޮންމެ ދުވަހަކަށް 82417 ޔޫރޯ އެވެ. ގަޑިއަކަށް 3434 ޔޫރޯ އެވެ. ކޮންމެ ސިކުންތަކަށް 0.95 ޔޫރޯ އެވެ. ސުވާލަކީ މިވަރުގެ އަދަދެއް ރޮނާލްޑޯ އަށް ހައްޤުބާ އެވެ؟\nތަޖުރިބާކާރުންގެ ނަޒަރުގައި ޔުވެންޓަސްއިން ރޮނާލްޑޯ އުފުރާލީ ފާއިތުވެދިޔަ ތިން ސީޒަނުގައި އޭނާ ދެއްކި މޮޅު ކުޅުމާއެކުގައެވެ. މިދިޔަ ތިން އަހަރު ރެއާލްއަށް ޗެމްޕިއަންސް ލީގު ކާމިޔާބުކޮށްދިމުގައި އެންމެ މުހިންމު ދައުރެއް ކުޅުނީ އޭނާއެވެ. އަދި މިދިޔަ ދެ އަހަރު ދުނިޔޭގެ މޮޅު ކުޅުންތެރިޔާ އަކީ ވެސް އޭނާއެވެ. 2009އިން ފެށިގެން މިދިޔަ9އަހަރު ތެރޭގައި ހަތަރު ފަހަރު އަދި މުޅި ކެރިއަރުގައި ރެކޯޑް އަދަދެއް ކަމަށްވާ ފަސް ފަހަރު އޭނާ ވަނީ ދުނިޔޭގެ މޮޅު ކުޅުންތެރިޔާގެ މަގާމު ހޯދައިފައެވެ.\nމީގެ އިތުރުން ޔުވެންޓަސް އަށް މިދިޔަ ހަތަރު އަހަރުތެރޭގައި ޗެމްޕިއަންސް ލީގުގައި ލަނޑު ލިބުނީ ވެސް ރޮނާލްޑޯގެ ފުށުންނެވެ. ކޮންމެ ފަހަރަކު ވެސް ބަލިވަނީ ރޮނާލްޑޯގެ ގޯލުތަކަކާއެކު ރެއާލް އަތުންނެވެ. މިހެންވެ ޔޫރަޕުގެ ތާޖަށް އޮތް އެންމެ ރަނގަޅު ފަރުވާއަކީ ރޮނާލްޑޯ ކަމަށް އެކުލަބުން ޤަބޫލުކުރަނީ ތޯއްޗެވެ. ރެއާލް މެޑްރިޑުން ރޮނާލްޑޯ ވިއްކާލަން ހަމަޖެއްސީ 400 މިލިއަން ޔޫރޯ އަށެވެ. އެކަމަކު ޔުވެންޓަސްގެ 100 މިލިއަން ޤަބޫލުކުރަން ރެއާލް ބޭނުންވި ގިނަ ސަބަބުތަކެއް އެބަހުއްޓެވެ.\nރޮނާލްޑޯގެ ފުށުން މިހާރު ލިބޭ ނަފާ ކުރިމަގުގައި ކުޑަވުން ގާތެވެ. އޭނާގެ އުމުރު މަތިވެއްޖެއެވެ. މިހެންވެ އޭނާ ވިއްކާލާފައި ޒުވާން ކުޅުންތެރިންނަށް ޓީމުން ޖާގަ ހަދަންވަނީ ޖެހިފަ އެވެ. އަނެއްކޮޅުން އޭނާ ޑިމާންޑަކުރާވަރަށް މިހާރު މުސާރަވެސް ބޮޑުކޮށްދެވެން ނެތީއެވެ. އެކަންކޮށްދީފިނަމަ ކުލަބުގައި ދެންތިބި ތަރިން މޫނުހަދާނެއެވެ. ކަންމިހެން އޮތް ނަމަވެސް ރޮނާލްޑޯ ވިއްކާލަން މިހާތަނަށް އޮތް ހުރަހަކަށްވީ ރަނގަޅު އަގެއް ނުލިބޭނެ ކަމުގެ ބިރާއި ސަޕޯޓަރުންގެ ރުޅިއެވެ.\nއެކަމަކު ޔުވެންޓަސްގެ 100 މިލިއަނަކީ މާބޮޑަށް ވެސް ފުދި އިތުރު އަގަކަށްވީއެވެ. ރޮނާލްޑޯވެސް ކުލަބުން އޭނާ ވިއްކާލީއޭ ނުބުނަނީސް އެއްބަސްވީ އެވެ. ރޮނާލްޑޯ ވިއްކާލި ރައީސްގެ ލަގަބު ފެލޮރެންޓީނޯ ޕްރޭޒަށް ނުދީ ސަޕޯޓަރުން ރުއްސަން ކުޅުންތެރިޔާވެސް އެއްބަސްވީއެވެ. މިހެންވެ ރެއާލްގެ އެންމެ އަގުބޮޑު ކުޅުންތެރިޔާ އަދި ކުލަބުގެ ރެކޯޑް ގޯލް ސްކޯރަރުގެ ވިއްކާލުމަކީ ހާއުފާވެރި އަދި ނަފާބޮޑު ވިޔަފާރިއަކަށްވީއެވެ.


Kairi ... Namaves dhurugaivaa Maliku 22 - One Online\nމަލިކު އަތިރިމަތީގެ ހިތްގައިމު މަންޒަރެއް --- ފޮޓޯ: ކޭޖީ. މުހައްމަދު\nކައިރި ... ނަމަވެސް ދުރުގައިވާ މަލިކު 22\n(16 ޖުލައިގެ އަދަދާ ގުޅޭ)\nއަހަރެން ނަންގަނެވިދިޔަ ޢަޤުދުނާމާ ޤަބޫލުކޮށް އެގޮތަށް އުޅެވޭތޯ إنشاء اللّـه މިންނަތް ކުރާނެއްކަމުގެ ޢަހުދުކުރަމެވެ.\nނަންގަނެވިދިޔަ މީހުން މިކަރުދާހުގައި ސަހީކުރީ އަހަރެންގެ ކުރިމައްތިއެވެ.\nކާވެނީގެ ކަންތައް މިހިސާބަށް ދާއިރު ފިރިހެންކުއްޖާގެ ފަރާތުން އަންހެންކުއްޖާގެ ގެއަށް ދޭނެ އެއްޗެހި ތައްޔާރުވަމުން ދެއެވެ. އޭގެ ތެރޭގައި އެނދާއި، އުނދޯއްޔާއި، ގޮދަޑިއާއި، ބާލީހާއި، ކަންނޭލާއި، އެނދުގައި އަޅާނެ ފަލަނގުފޭއްޔާއި، ކުނަލާއި، ނަމާދުދޮޅިއާއި، މުސައްލައަކާއި، ޚަތިމަކާއި، އަންހެނުންގެ ހެދުމާއި (އެންމެމަދުވެގެން ދިހަވަރަކަށް ހެދުން) ދެތިން ޑަޒަން ސައިބޯންޏާއި، ފުނަލާއި، މޫނުބަލާ ލޯގަނޑާއި، ތެލާއި، ސެންޓާއި، ބަތްކާތަށްޓާއި، ސައިބޯޖޯޑާއި، ބޯތަށްޓާއި، މިބާވަތުގެ ޢާންމުކޮށް ބޭނުންކުރާ ކޮންމެ ބާވަތެއްގެ ތަށީގެ ސެޓަކާއި (ބާރަތަށީގެ) ބަދިގޭގައި ގެންގުޅޭ ތަކެތީގެވެސް ހުރިހާ އެއްޗެއް (ތެއްޔާއި، ދޭފަތާއި، އުނދުޅިއާއި، ހުނިގޮނޑިއާއި އަދިވެސް) ސައިމޭޒަކާއި، މޭޒުދޮށުގައި ބަހައްޓާނެ ގޮނޑިއާއި މިބާވަތްތަކުން ޢާއިލާއެއްގެ ދިރިއުޅުމަށް ބޭނުންވާ ހުރިހާއެއްޗަކާއި ކަފުނާއިކަފަވެސް ހިމެނެއެވެ.\nމިޒަމާނުގެ ތަރައްޤީއާއި ޒުވާނުންގެ ވާދައިގެ ރޫޙު މިހާރުވަނީ މިކަމަށް އިތުރު ކުރިއެރުމެއް ގެނެސްފައެވެ. މިޒަމާނުގައި ޓެލެވިޜަނާއި، ވީސީއާރާއި، ލަވަޖަހާސެޓުފަދަ ތަކެތިވެސް ދިނުން އޮވެއެވެ.\nއިޑިޔައްކަލް މޫސާ މަނިކުފާނު --- (މަލިކުގެ ވެރިކަން ކުރެއްވި ބޭފުޅެއް، އަޅުގަނޑުގެ މަލިކުގެ އެންމެ ފުރަތަމަ ރަހުމަތްތެރިޔާ)\nކުރިއްސުރެ ހަމަޖެހިފައިވާ (އިންނަން އަހާ ދުވަހު އެއްބަސްވެފައިވާ) ދުވަހު ފިރިހެންކުއްޖާގެ ފަރާތުން އަންހެންކުއްޖާގެ ގެއަށް އެއްޗެހިދޭން ދެއެވެ. މިދާ ދިއުމުގައި ފިރިހެންކުއްޖާގެ ޢާއިލީ އަންހެނުންނާއި އޭނާގެ އަވަށުގެ ހުރިހާ އަންހެނުން ބައިވެރިވެއެވެ. މިތަކެތި ގެންނަނީ ބޮޑެތި ލޯތަށިތައްޓަށް ލެވޭ ކަހަލަ ތަކެތި ލޯތަށްޓަށް ލައިގެން އަންހެންކުދީންގެ ބޯމަތީގައި ބަހައްޓައިގެންނެވެ. އެދުވަހުވެސް އަންހެންކުއްޖާގެ ގޭގައި ސައިއޮވެއެވެ. އެދުވަހުގެ ސައިގެ ޚަރަދުވެސް އޮންނާނީ ފިރިހެންކުއްޖާގެ ގޯތިންނެވެ. (ގެއިންނެވެ.) ކާވެނީގެ ދެތިންދުވަސްފަހުން އަންހެންކުއްޖާގެ ގެއިން އެއްކަލަ ތަކެތި ގެންދިޔަ ލޯތަށިތައް ހުސްކޮށްގެން ފިރިހެންކުއްޖާގެ ގެއަށް ގެންދެއެވެ. އެދުވަހު ތަށިތައް ގެންދާއިރު ވަރަށްމޮޅަށް ކައްކައިގެން ކާއެއްޗެހިވެސް ގެންދެއެވެ. އެތަކެތި ކަނީ ފިރިހެންކުއްޖާގެ އާއިލާގެ މީހުންނާއި ރަޙުމަތްތެރީންނެވެ.\nމަލިކުގައި ކާވެނިކުރަނީ މިސްކިތުގައި ނުވަތަ ގޭގައެވެ. މިސްކިތުގައި ކާވެންޏެއް ކުރާނަމަ ކަތީބަށް ދޭންޖެހެނީ -/30 ރުފިޔާއެވެ. ގޭގައި ކާވެންޏެއް ކުރާނަމަ -/35 ރުފިޔާއެވެ.\nކާވެނިކުރާދުވަހު ހަވީރު "ފޭލިގަނޑު ދެމުން" އޮވެއެވެ. ފޭލިގަނޑު ދެމުމަކީ ކާވެނިކުރާ ދެމަފިރީން އުޅޭ ކޮޓަރީގެ ނުވަތަ ގޭގައި އެމީހުން އުޅެން ހަމަޖައްސާ ބައިގެ ދޮރުތަކުގައި ދޮރުފޮތި ދެމުމެވެ. އެދުވަހު ފިރިހެންކުއްޖާގެ ފަރާތުން އަންހެންކުއްޖާގެ ގޭގައި މޫނުބަލާ ލޯގަނޑެއް ބަހައްޓައި ދިނުންވެސް އޮވެއެވެ.\nމަލިކުގައި ޢާންމުކޮށް ގޭގެ ބައިކޮށްފައި ހުންނަނީ ދެބަޔަކަށެވެ. އެއީ އެތެރެގެއާއި ބޭރުގެއެވެ. (މަލިކުބަހުރުވައިން ގޭއަޑިއާއި ގޭދޮރެވެ.) މިފަހަކަށް އައިސް ވަނީ ކޮޓަރިކޮޓަރިވެސް ހަދަން ފަށާފައެވެ.\nކޮޓަރިކޮޓަރި ނުހުންނަ ގޭގޭގައި އަލަށް ކާވެނިކުރާ ދެމީހުން އުޅެނީ ބޭރުގޭގައެވެ. އެހެންކަމާއެކު ފޭލިގަނޑު ދަމަނީ ބޭރުގޭގެ ހުރިހާ ދޮރުދޮރުގައެވެ. މީގެ އިތުރަށް އުނދޯލިމަތީގައި ސަނދުވާއެއްވެސް ދަމައެވެ.\nފޭލިގަނޑު ދަމަނީ ފިރިހެންކުއްޖާގެ އައުލާދުގެ ފިރިހެން ޒުވާނުންނާއި އޭނާގެ ގާތް ރަޙުމަތްތެރި ޒުވާން ފިރިހެންކުދީންނެވެ. ފޭލިގަނޑު ދަމަން ދަނީ ޢަޞުރުނަމާދުގެ ފަހުގައެވެ. އެވަގުތު އެގޭގައި ސައިހަދާފައި އޮވެއެވެ. އެކަމަށްޓަކައި އަންހެންކުއްޖާގެ އައުލާދުގެ އަންހެންކުދީންނާއި، ރައްޓެހި އަންހެންކުދީން އާދެއެވެ. އެމީހުން ފޭލިގަނޑު ދަމަންދާ ފިރިހެންކުދީންގެ ގަޔަށް ފެންޖަހައެވެ. ފެންޖެހުމުގައި ސައިފަތުގެ ފެނާއި އިސްބަޣުލް ފެންވެސް އުކައެވެ. ފިރިހެންކުދީންވެސް އަންހެންކުދީންގެ ގަޔަށް ފެންއުކައި ފެންކުޅީގައި ބައިވެރިވެއެވެ.\nކާވެނިކުރުން އޮންނަނީ ޢަޞުރުނަމާދުގެ ފަހުންނާއި، މަޣުރިބުނަމާދުގެ ފަހުންނެވެ. ކާވެނިކުރާރޭ އަންހެންކުއްޖާގެ ގޭގައި ކާވެނީގެ ޕާޓީ އޮވެއެވެ. އެޕާޓީއަށް، އިހުގައި ހަދައިއުޅެނީ ސައެވެ. ނަމަވެސް މިހާރަކަށްއައިސް މަލިކުގައިވެސް ގިނައިން ކައްކައި އުޅެނީ ބިރިޔާނީއެވެ.\nކާވެނިކުރާ އަންހެންކުއްޖާގެ ގާތްތިމާގެ އަންހެންކުދީންނާއި އޭނާގެ "ވިލީ" ގެ (އަވަށުގައި އޭނާ ހިމެނޭ ގްރޫޕް) އަންހެންކުދީން ދެފަރާތުގެ ޢާއިލާގެ ގޭގެއަށް "ބަތްދޭން" (ކާވެނިޕާޓީއަށް ކައްކާ ބިރިޔާނީ ނުވަތަ ހަދާ ސައިގެ ހެދިކާ ދޭން) ދެއެވެ. މިތަކެތި ގެންދަނީ ބޮޑެތި ދޮލަނގުދޮލަނގަށް އަޅައިގެން ބޯމަތީ ބަހައްޓައިގެންނެވެ. މަލިކުގައި ދެފަރާތުގެ ޢާއިލާއަށް ކާވެނީގެ ބަތްބަހަން ދިއުން އޮންނަގޮތަށް ހއ.ދިއްދޫގައި އޮންނަނީ ކާވެނިބަތް ކައްކާ ދުވަހު ފަރިވަޅު ކައްކައިގެން ފަރިވަޅު ބެހުމެވެ. ފަރިވަޅަށް ކައްކަނީ ސާގު ނުވަތަ މުގު ނުވަތަ އޯބަތުގެ ބޮނޑިބަތެވެ. މިތަކެތި ގެންދާނީ އަންހެންކުއްޖާގެ ޢާއިލާގެ ފަރާތުން ފިރިހެންކުއްޖާގެ ޢާއިލާއަށެވެ.\nރައީސް މައުމޫން މަލިކުގެ ދިވެހި މުދައްރިސުންނާ ބައްދަލުކުރައްވަނީ، (ކ-ވ)، އަބްދުއް ރަޝީދު ހުސެއިން، ރައީސް މައުމޫން، އަތިރީ ގަނޑުވަރު މުހައްމަދު މަނިކުފާނު، އިޑިޔައްކަލް އިބްރާހީމް މަނިކުފާނު، ވަޅުބިގޯތީ ހުސައިން، ކާފޯގޯތީ މޫސަ އަދި އަބްދުﷲ ފާރޫފު ހަސަން --- ފޮޓޯ: ރައީސް އޮފީސް\nކާވެނީގެ ޕާޓީގެ ކަންތައްތަކުން ނިމި ގޭތެރެ ރަމަތަވެލުމުން އަންހެންކުއްޖާގެ ގެއިން "ފަހުސަފުކާން" ފިރިހެންކުއްޖާ ބަލައިދެއެވެ. އިހުގައި ފަހުސަފުކާން ބަލައިދާއިރު ބިގަރެއް ގެންދަން ޖެހެއެވެ. ފަހުސަފަކީ ކާވެނިރޭ އެމުނާސަބާގައި ތައްޔާރުކުރެވޭ އެންމެފަހުގެ ސައެވެ.\nފަހުސަފުކާން ދާއިރު ފިރިހެންކުއްޖާގެ ގާތްތިމާގެ ފިރިހެނުންނާއި އޭނާގެ ގާތް ރަޙުމަތްތެރި ފިރިހެނުންގެ ވަކިބަޔަކު އޭނާއާ އެކުގައި ދެއެވެ. އެމީހުންގޮސް ސަފުކައިގެން އެނބުރި ދާއިރު ކާވެނިވާ ފިރިހެންކުއްޖާވެސް އެމީހުނާއެކުގައި އެނބުރި ދަނީއެވެ. އޭގެފަހުން 11:30 އެހާކަންހާއިރު އޭނާ "އޮއްތަން" އަންނާނެއެވެ. (ނިދަން އަންނާނެއެވެ.) މިއަންނައިރު އޭނާއާއެކުގައި އަންނާނީ އޭނާގެ އެންމެގާތް ރަޙުމަތްތެރިއެކެވެ. ފިރިހެންކުއްޖާގޮސް އިށީންނަނީ "ގޭދޮރުބުރީގެ ކުޑައަށިފަތު" (ބޭރުގޭ ކުޑައަށި) ގައެވެ. އޭރު އަށިމަތީގައި އެތައް ގޮދަޑިއެއް މަތިމައްޗަށް އަރުވައިގެން ދެ ޢަރޫޝުންނަށް ތައްޔާރުކޮށްފައި ހުންނަ ވަރަށް ޒީނަތްތެރި ތަންމައްޗެއް ހުންނާނެއެވެ. ފިރިހެންކުއްޖާ އިށީނދެ އިންނަނީ ތަންމަތީގެ މަގަތުން އަށިމަތީގައެވެ.\nފިރިހެންކުއްޖާ އައިސް އެތާނގައި އިށީނުމުން އަންހެންކުއްޖާގެ ތިމާގެ މީހަކު މެދުދޮރުގައި ދަމާފައި ހުންނަ ފޮތިގަނޑު ވައްޓައިލައެވެ. ފޮތިގަނޑު ވައްޓައިލުމުން އަންހެންކުއްޖާގެ ގޭގެމީހުން އޭނާ ބޭރުގޭ ތެރެއަށް ވައްދައެވެ. ބައެއްފަހަރު އަންހެންކުއްޖާ ލަދުން ނުވަންނާން އުޅެނިކޮށް ބޭރުގޭތެރެއަށް ކޮއްޕައިލާތަންވެސް އާދެއެވެ. ފޮތިގަނޑު ވައްޓައިލުމަށްފަހު ގޭގެ އެބަޔަށް އެއްވެސް މީހަކު ނުވަންނާނެއެވެ.\nއަންހެންކުއްޖާ ބޭރުގޭތެރެއަށް ވަދެފައި އެނބުރިގޮސް ފިރިހެންކުއްޖާއަށް ފަނިތަށްޓެއް ގެންގޮސްދެއެވެ. ކާވެނީގެ މުނާސަބަތުގައި ފަނިތަށްޓެއް ގެނެސްދިނުމަކީ ރާއްޖޭގައިވެސް އިހުޒަމާނުގައި އޮންނަ ކަމެކެވެ. ކާވެނިވެގެން ހެކިވެރީން ފިރިދައްކަން އައުމުން އަންހެންމީހާ ފިރިމީހާއަށް ފަނިތަށްޓެއް ގެނެސްދެއެވެ. ބިއްލޫރި އުނބުގަނޑެއްގައި ވަރަށް ފޮނިގަދަކޮށް ގިރާފައި ހުންނަ ފަނިތަށްޓެކެވެ.\nމިގޮތަށް ތިންރޭ ވަންދެން ސައިހެދުމާއި، ފިރިހެންކުއްޖާ "އޮއްތަންލާން އައުން" އޮވެއެވެ. ތިންރޭފަހުން ފިރިހެންކުއްޖާ އަމިއްލައަށް ނިދަން އަންނަން ފަށައެވެ.\nމިތިންރޭ ފަތިސްނަމާދުން އައިސް "ބެޑްކޮފީ" ގެ ސައިބޮއިގެން މޫނުއަނދިރިކަން ހުއްޓައި ފިރިހެންކުއްޖާ ދަނީ އޭނާގެ ގެއަށެވެ. ގެއަށްދާން ފެށުމުން އަންހެންކުއްޖާ ނުހަނު ފާޑުވެރިކަމާއެކު ހަދައި ވަރަނގުކަރުދާހުގައި ބަންދުކޮށްފައި އޮންނަ ބާރަގަނޑު ބިލެތް ފިރިހެންކުއްޖާއަށް ދެއެވެ.\nމަލިކު ޖަހާ ދޯންޏެއް އެހެލަނީ --- ފޮޓޯ: އެފް.ޖީ\nމިތިންދުވަހު ފިރިހެންކުއްޖާގެ ހެނދުނުނާސްތާ ތައްޔާރުކޮށްގެން ފިރިހެންކުއްޖާގެ ގެއަށް ގެންދަނީ އަންހެންކުއްޖާގެ ގެއިންނެވެ. ތިންދުވަސްފަހުން ފިރިހެންކުއްޖާ އަންހެންކުއްޖާގެ ގެއިން ނާސްތާކުރަން ފަށައެވެ. ނަމަވެސް ފުރަތަމަ ދަރިފުޅު ލިބެންދެން ހަވީރުސަޔަށް ފިރިހެންކުއްޖާގެ ގެއަށް ހެދިކާ ގެންގޮސް ދޭނެއެވެ.\nކާވެނިކުރާ ދުވަސްނޫން އަނެއްދުވަހު ހެނދުނު ފިރިހެންކުއްޖާގެ މަންމަ، އަންހެންކުއްޖާގެ އެމަސްދުވަހުގެ ޚަރަދު ގެންގޮސް އަންހެންކުއްޖާގެ މަންމައާ ޙަވާލުކުރެއެވެ. އެދުވަހުގެ ޢަޞުރުނަމާދުގެ ފަހުން އަންހެންކުއްޖާ އޭނާގެ ފިރިމީހާގެ ގެއަށް (މަލިކު ބަހުރުވައިގައި އުސްގޯތި) ފުނޑައިދޭން ދެއެވެ. މިދިއުމަށް މަލިކު ބަހުރުވައިން ކިޔަނީ ފުނޑަން ބަލައިދިޔުމެވެ. ފުރަތަމަ ތިންދުވަހު އަންހެންކުއްޖާ ދާނީ އޭނާގެ ތިމާގެ އަންހެނަކާ، ނުވަތަ އެންމެ އެކުވެރި އަންހެންކުއްޖަކާ އެކުގައެވެ. އަންހެންކުއްޖާއާ އެކުގައި ދާމީހާ އެގެއަށް ބޯފެން ގެނެސްދީ، އެނދުއެނދުގެ ތަންމަތި އަޅައިދީ، ހަވާދު ފުނޑައިދީ، ބައްތި ފޮހެދީ ހަދައެވެ. ނަމަވެސް މިހާރު މަލިކުގައިވެސް ސައުވީސް ގަޑިއިރު ކަރަންޓު އޮންނާތީ ބައްތި ފޮހެދޭކަށެއް ނުޖެހެއެވެ.\nފުނޑަން ބަލައިދިޔުމުން ފިރިހެންކުއްޖާގެ މަންމަ (މަލިކު ބަހުރުވައިގައި އަންހެންކުއްޖާގެ ފަހަވެރި އަމޯ) އޭނާގެ ޅީދަރިފުޅު ގައިގައި ރަނުގެ ގަހަނާ އަޅުވައިދީ، ހަދިޔާދީ، ފިރިހެންކުއްޖާގެ ޢާއިލާގެ އެންމެގާތް މީހުންގެ ތެރެއިން އަންހެންކުއްޖާ ދާންވީ ގޭގެ އޮޅުންފިލުވައިދީ ހަދައެވެ. އަންހެންކުއްޖާ އެގޭގެއަށް ދިޔުމުން އެގޭގެއިންވެސް ރަންމުންޖާއި، ރަންކަންފަތުލާ އެއްޗެހި ފަދަ ތަކެތި ހަދިޔާއަށް ދެއެވެ. އަދި ކޮންމެ ގެއަކުން އަންހެންކުއްޖާގެ ގެއަށް "ތަގައްޓެއް" (ދެތިން ހެދުމާއި، ފުށްދަޅަކާއި، ފުނަލާއި، ސައިބޯންޏާއި، ދަތްއުނގުޅާ ބޭހާއި، ބުރުހާއި، އެބަޔެއްގެ ނިސްބަތުން ފައިސާ އަޅާފައިވާ މަލާފަތެއް) ފޮނުވައެވެ. އަންހެންކުއްޖާ އެމަލާފަތް ހުސްކޮށްފައި ފޮނުވާނީ އެއަށް ހެދިކާ އަޅާފައެވެ. އަޅުގަނޑުމެންގެ ދިއްދޫގައިވެސް އަންހެންކުއްޖާގެ ޢާއިލާގެ ފަރާތުން ފަރިވަޅުމަލާފަތް ފޮނުވާ ގޭގެއިން (ފިރިހެންކުއްޖާގެ ޢާއިލާގެ މީހުންގެ ގޭގެއިން) އަންހެންކުއްޖާއަށް ހަދިޔާ ފޮނުވައެވެ. މިގޮތުން ފޮނުވަނީ ހެދުމާއި، ގަހަނާއާއި، ފުށާއި، ސެންޓާއި ސައިބޯނިފަދަ ތަކެއްޗެވެ.\nކައިރި ... ނަމަވެސް ދުރުގައިވާ މަލިކު 42


Massakathu meehaa bali haalugai dhookoh nulaa 20 aharu vanden balamun genda saudi aailaa - TrendingRED\n22 ސެޕްޓެމްބަރ 2017 - 15:00\nސައުދީ އަރަބިއްޔާގެ އާއިލާއަކުން ދަނީ ގޭގައި ގެންގުޅޭ މަސައްކަތު މީހާ ޕެރެލައިޒް ވުމުންވެސް ފާއިތުވި 20 އަހަރު އޭނާއަށް އަޅާލައި ބަލަހައްޓަމުންނެެވެ.\nއޭނާ ބަލަހައްޓަމުން ގެންދާ ސަލާހް އަލް ސުޔޫފީ ކިޔާދިން ގޮތުގައި އޭނާގެ އާއިލާއިން އިތޯޕިއާއަށް ނިސްބަތްވާ މަސައްކަތުމީހާ ބަލަހައްޓަމުންގެންދާތާ 20 އަހަރު ވެދާނެކަމަށެވެެ. މިއާއިއެކު ސަލާހްގެ އާއިލާއަށް ވަނީ އެތަކެއް ނިޢުމަތެއް ހާސިލްވެފައެވެ.\nއެގޮތުން ކުރިން ކުއްޔަށް އުޅުނު ކުޑަ އެޕާޓްމަންޓް ގެ ބަދަލުގައި މިހާރު ސަލާހް ދިރިއުޅެމުން ގެންދަނީ ވިލާއެއްގައެވެ. އަދި އޭނާގެ އަމިއްލަ އެޕާޓްމަންޓް އިމާރާތެއް ހުރެއެވެ.\nއިތޯޕިއާގެ މަސައްކަތު މީހާގެ އުންމީދަކީ އޭނާގެ އެންމެ ފަހު ވަގުތު ސަލާހްގެ އާއިލާއާއި އެކު ހޭދަކުރުމެވެ. މަސައްކަތު މީހާގެ ދެފަޔާއި ކަނާއަތުން ވަނީ ވާގިނެތިފައެވެ. އޭގެ ފަހުން އޭނާގެ ހުރިހައި ހަރަދަކާއި ބޭސްފަރުވާއެއް ކުރަމުން ގެންދަނީ ސަލާހްގެ އާއިލާއިންނެވެ.\nސަލާހްގެ އަންހެނުން ކޮންމެ ދުވަހަކު މި މަސައްކަތު މީހާ ފެންވެރުވުމާ ކާންދިނުމުގައި ހޭދަކުރެއެވެ.


Deepika aai Ranveer honeymoon ah Raajjey gai\nރަންވީރު (ވ) އަދި ދިޕިކާ.\nދީޕިކާ ފަދުކޯން އާއި ރަންވީރު ސިންގް، އާ އަހަރު އަނެއްކާވެސް މިފެށީ ރާއްޖޭގެ ހިތްގައިމު ރިސޯޓެއްގަ އެވެ. އެކަމަކު މިފަހަރު ތަފާތު ވަނީ، މި ދެ ތަރިންގެ ހަނީމޫންގެ ފުރަތަމަ މަންޒިލަކަށް ރާއްޖެ ވާތީ އެވެ. ދިޕިކާ އާއި ރަންވީރު މިދިޔަ ނޮވެމްބަރު 15 ގައި ކައިވެނި ކުރީ، އިޓަލީގެ ލޭކް ކޯމޯގައި ބޭއްވި ބޮޑު ޕާޓީއެއްގަ އެވެ. އެ މީހުންގެ ހަނީމޫން ދަތުރު އާ އަހަރާ ހަމަޔަށް ލަސްވީ މިދިޔަ ހުކުރު ދުވަހު ރިލީކުރި، ރަންވީރުގެ "ސިމްބާ" ގެ ޕްރޮމޯޝަންގައި އޭނާ ބިޒީކޮށް އުޅެން ޖެހުމުން އެވެ.\nއިތުބާރު ހުރި މަސްދަރުތަކުން ކަށަވަރުކޮށް ދިން ގޮތުގައި އެދެމަފިރިން ރާއްޖެ އައީ، މިދިޔަ ޑިސެމްބަރު 30 ވަނަ ދުވަހު އެވެ.\nއެނގިފައިވާ ގޮތުގައި މިދެތަރިން މިފަހަރު ޗުއްޓީ ހޭދަކުރަނީ ނ. އަތޮޅުގައި އޮންނަ، އެންމެ މަތީ ފެންވަރުގެ ރިސޯޓެއްގަ އެވެ. މީގެ ކުރިން "ކޮފީ ވިތް ކަރަން" ޝޯގައި ވެސް ދިޕިކާ ބުނެފައި ވަނީ އޭނާ ހަނީމޫންއަށް އެންމެ ދާހިތްވަނީ ރާއްޖެއަށް ކަމަށެވެ. ދެމަފިރިން ތިބީ އަދިވެސް ރާއްޖޭގައި ކަމަށްވެ އެވެ.\nދީޕިކާ އާއި ރަންވީރު މީގެ ކުރިން ވެސް އެކިފަހަރު މަތިން ރާއްޖެއަށް ވަނީ އައިސްފަ އެވެ. އެގޮތުން ފިލްމު ޕަދްމަވާތީ ޝޫޓިންގައި ބުރަކޮށް އުޅުމަށްފަހު، 2018 ގައި ވެސް އާ އަހަރު ފާހަގަ ކުރީ ރާއްޖޭގެ ރީތިކަމުގެ ތެރޭގަ އެވެ.\nމި ދެ ތަރިންނަށް ހުއްޓޭ ސަމާލުކަން ބޮޑުކަމުން، ޗުއްޓީ ހޭދަކުރާ ގައުމެއް ސިއްރު ކުރުމަށް ދީޕިކާ އާއި ރަންވީރުގެ ޓީމުން އަބަދުވެސް ވަރަށް ބޮޑަށް މަސައްކަތް ކުރެ އެވެ. މިފަހަރުވެސް އެކަން އޮތީ ހަމަ އެގޮތަށް ބާއްވައިފަ އެވެ.\nމި އަހަރު ތެރޭގައި ދިޕިކާގެ ފިލްމެއް ފެންނާނެކަން ޔަގީނެއް ނޫނެވެ. ނަމަވެސް ރަންވީރު 2018 ނިންމާލީ، އޭނާގެ ކާމިޔާބު ފިލްމަކުން އެވެ. އަދި އާ އަހަރު ފަށާނީ، އާލިއާޔާ އެކު ރަންވީރު ކުޅެފައިވާ، "ގަލީ ބޯއީ"އިން އެވެ. ދިޕިކާގެ\nފިލްމަކަށް އޮތީވެސް މެގްނާ ގުލްޒާރެވެ. އެކަމަކު އެ ފިލްމް ނިކުންނާނެ ދުވަހެއް ނޭނގެ އެވެ.


މި ކޯޕަރޭޝަންގެ ނަންބަރު: RDC-IUL/PROC/2020-26 އިޢުލާން އާއި ގުޅިގެން ކޯޓޭޝަން ހުށަހެޅުމަށް އެކަށީގެންވާ ތަރުހީބެއް ލިބިފައި ނުވާތީ އެ އިޢުލާން ބާތިލްކޮށް އަލުން ފުރުސަތު ހުޅުވާލަމެވެ.\nމި ކޯޕަރޭޝަންގެ ހަވާލުގެ ދަށުން ށ.މިލަންދޫ އަދި އދ.މާމިގިލީގައި ހެދުމަށް ހަމަޖެހިފައވާ މަގުތަކުގެ މަސައްކަތް ކުރިއަށް ގެނަދިއުމަށް ހަދަން ބޭނުންވާ "އެންވައިރޮމެންޓަލް އިމްޕެކްޓް އެސެސްމަންޓް" (އީ.އައި.އޭ) އަށް ކޮންސަލްޓަންސީ ހިދުމަތް ބޭނުންވެއެވެ. މި މަސައްކަތުގެ ތަފްސީލް މި އިޢުލާން އާއި އެޓޭޗް ކުރެވިފައި ވާނެއެވެ.\nވީމާ، މިކަމަށް ޝައުގުވެރިވެލައްވާ ފަރާތްތަކުން 14 އޭޕްރިލް 2020 ވާ އަންގާރަ ދުވަހުގެ 14:00 މި އޮފީހަށް ހާޒިރުވެ ޕްރޮޕޯސަލް / ކޯޓޭޝަން ހުށަހެޅުއްވުން އެދެމެވެ. މިދުވަހަކީ ސަރުކާރު ބަންދު ދުވަހެއް ކަމުގައި ވިޔަސް، ޕްރޮޕޯސަލް ބަލައިގަތުމަށް ހަމަޖެހިފައިވާކަން އަންގަމެވެ. މިކަމާގުޅޭ ގޮތުން އިތުރު މަޢުލޫމާތެއް ސާފުކުރައްވަން ބޭނުންފުޅުވެލައްވާނަމަ ތިރީގައިވާ އެޑްރެހަށް ގުޅުއްވުން އެދެމެވެ. ޕްރޮޕޯސަލް / ކޯޓޭޝަން ހުށަހަޅަންވާނީ މި ކޯޕަރޭޝަންގެ މައި އޮފީހަށެވެ.\n- Scope for EIA


Meehaku Thimaa Dheke Like Vaakan Yageen Kuraane Goiy Thah - Vaguthu\nމީހަކު ތިމާ ދެކެ ލައިކް ވާކަން ޔަގީން ކުރާނެ ގޮތްތައް\nއެކަކު އަނެކަކު ދެކެ ލައިކް ވާ ދެމީހުން\nގިނަ ފަހަރަށް މީހަކާއި ވާހަކަ ދައްކަމުން ދާއިރު ހިތުގައި އުފެދޭނެ އެންމެ ބޮޑު ސުވާލަކީ އެ މީހަކު ތިމާ ދެކެ ލައިކް ވޭތޯ ނުވަތަ ނުވޭތޯއެވެ. ގިނަ މީހުންނަށް މިކަން ޔަގީން ނުވާ ކަމުން ރައްޓެހިވާން އަހަން ނުކެރިފައި ތިބޭ އިރު، ދެން އެގޮތަށް ކަންތައް ވެދިޔަ ނުދޭށެވެ. މިއީ މީހަކު ތިމާ ދެކެ ލައިކް ވާ ކަމުގެ ނިޝާންތަކެވެ.\n1 ތިމާ އާއި ގިނަ ވަގުތު ވާހަކަ ދެއްކުން. ވިސްނާލާށެވެ. ތިމާ ދެކެ ލައިކް ނުވާ މީހެއްނަމަ ގިނަ ވަގުތުތަކެއް ވާހަކަ ދެއްކުމުގައި ހޭދަ ކުރާނެ ހެއްޔެވެ؟ ފަހަރުގައި ރަހުމަތްތެރިއެއްގެ ގޮތުން ކޮށްފާނެއެވެ. ނަމަވެސް، ތިރީގައި މި ހުރި ކަންކަންވެސް ވާނަމަ، އެ މީހަކު ތިމާ ދެކެނީ ރައްޓެއްސެއްގެ ގޮތުން ތޯ ނުވަތަ ކްރަޝް އެއްގެ ގޮތުންކަން ޔަގީން ވެގެންދާނެއެވެ.\n2 އޭނާގެ ލޯބީގެ ވާހަކަތައް ހިއްސާ ކުރުން. މިއީ މީހަކު ތިމާ ދެކެ ލައިކް ވާ ކަމުގެ އެންމެ ބޮޑު ނިޝާނެވެ. އެހެނީ، ރަހުމަތްތެރި އެއްގެ ގޮތުގައި ހުރި ނަމަވެސް، އެ މީހެއްގެ ލޯބީގެ ހަޔާތުގެ ވާހަކަތައް ކިޔައިދީ، ތިމާގެ ލޯބީގެ ހަޔާތުގެ ވާހަކަތައް އަޑު އަހަން އުޅޭ މީހެއްނަމަ އެ މީހަކު ތިމާ ދެކެ ލައިކް ވާކަން ޔަގީނެވެ.\nލައިކް ވާ ފިރިހެން މީހާ އާއި މެސެޖް ކުރަމުން ހެވިފައި ހުރި އަންހެނެއް\n3 އަމިއްލަ އަށް އިސްވެ ވާހަކަ ދެއްކުން. މިއީވެސް ތިމާ ދެކެ ލައިކް ވާ މީހެއްގެ ފަރާތުން ފެންނާނޭ ސިފައެކެވެ. އެއީ ތިމާ އޭނާ އަށް ނުގުޅައި، މެސެޖް ނުކޮށް ހުރި ކަމުގައި ވިޔަސް، އެ މީހަކު ލައިކް ވާނަމަ އަމިއްލަ އަށް ފެނިގެން ވާހަކަ ދައްކަން މަސައްކަތް ކުރާނެއެވެ.\n4 އޮންލައިން ކޮށް ފޮލޯ ކުރުން. މިއީ ލައިކް ވާ މީހެއްގެ ފަރާތުން ފެންނާނޭ އަނެއް ސިފައެވެ. އެހެނީ، މިޒަމާނުގައި އެންމެން ކަހަލަ ގޮތަކަށް މީސް މީޑިއާ ބޭނުން ކުރަމުން އަންނައިރު، ތިމާގެ ޕޯސްޓް ތަކަށް ލަވް ރިއޭކްޓު ކޮށް، ހުރިހާ ޕޯސްޓެއް ބަލާނަމަ ދެން އެހިސާބުން އެ މީހެއް ކައިރީ ރައްޓެހިވާން އަހާށެވެ. ތިއީ އަންހެނެއް ނުވަތަ ފިރިހެނެއް ނަމަވެސް މެއެވެ.\nމަތީގައި ބަޔާން ކޮށްފައި ހުރި ހުރިހާ ކަމެއް ވާނަމަ މީހަކު ތިމާ ދެކެ ލައިކް ވާކަން ޔަގީންކޮށް ތިމާ އެމީހަކާއި މެދު ދެކޭ ގޮތް ބުނާށެވެ. އެންމެ ބޮޑު ވަރު ވިޔަސް ލިބޭނެ ޖަވާބަކީ "ނޯ" އެއްތާއެވެ. ނަމަވެސް، މި ހުރިހާ ކަމެއް ވާނަމަ، ހަމަ ގައިމުވެސް ޖަވާބަކަށް ނޫނެކޭ ނުލިބޭނެއެވެ. ދެންވެސް އިތުރަށް މަޑުކޮށް ތިކަންތައް އަވަހަށް ކުރާށެވެ. މާ ލަސްކޮށްފި ނަމަ ކާޅު އައިސް ޖަހައިގެންފާނެއެވެ.\nއޮގަސްޓް 27, 2019 17:32


ތަބާވުން...މަޤުޞަދާއި ވަސީލަތުގައި | ފަހުގެ މައްސަލަތައް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފަހުގެ މައްސަލަތައް ތަބާވުން...މަޤުޞަދާއި ވަސީލަތުގައި\nމާނައީ: ޙައްޖުގެ މަނާސިކުތައް ތިޔަބައިމީހުން ތިމަންކަލޭގެފާނުގެ ކިބައިން ލިބިގަންނާށެވެ. އެހެންކަމުން ބައެއް ޖާހިލުން ދަޢުވާކުރާ ފަދައިން ޙައްޖުގެ ވަގުތު ބަދަލުކުރުން ހުއްދަވެގެންނުވެއެވެ. ކައްފާރާގެ ގޮތުގައި ކަނޑައެޅިފައިވާ ކަންކަން ބަދަލުކުރުމުގެ ހުއްދައެއްވެސް ނޯންނާނެއެވެ. އެފަދަ ކަންކަމުގައި ތަބާވުން ފިޔަވައި އިތުރު ގޮތެއް ނޯންނާނެއެވެ.\nޝައްކު ނުކުރާށެވެ. ދަތް އުގުޅުމުގައި އެންމެ މޮޅު އިތުރުވެގެންވާ ގޮތަކީ ސިވާކު ދަނޑި ބޭނުންކުރުމެވެ. އެއީ ރަސޫލާއަށް ތަބާވުމުގެ ގޮތުންނެވެ. އެހެންނަމަވެސް ބުރުސް ބޭނުންކޮށްގެން މުސްލިމަކު ދަތް އުގުޅައިފިނަމަ، މިއަޅުކަމުގެ މަޤުޞަދު އޭނާ ޙާޞިލުކޮށްފިއެވެ. އެއީ އަގަ ސާފުތާހިރުކުރުމެވެ. އެކަމުގެ ސަބަބުން އެހެން މީހުންނަށް އުދަގޫ ނުވުމާއި، ތިމާއަށް ގެއްލުން ދޭ ޖަރާސީމްތަކުން ސަލާމަތްވެއެވެ. އެކަމުގައިވެސް މާތްﷲއަށާއި އެކަލާނގެ ރަސޫލާއަށް ތަބާވުމުގެ ހިތު ނިޔަތް އޮންނަންޖެހެއެވެ. އެހެންކަމުން އިމާމް ނަވަވީ ވިދާޅުވެފައިވެއެވެ. "وبأي شيء استاك بما يزيل التغير أجزأه ولو بخرقة خشنة؛ لأنه به يحصل المقصود" މާނައީ: ދަތް އުގުޅުމުގައި ކިލަނބުވުން ފިލުވާލާ ކޮންމެ އެއްޗެއް ބޭނުންކުރިއަސް އެއިން އެއަޅުކަން ޙާޞިލުވާނެއެވެ. ހަރު ފޮތިކޮޅެއް ބޭނުންކުރި ކަމުގައިވީނަމަވެސްއެވެ. އެހެނީ އެއިންވެސް މަޤުޞަދު ޙާޞިލުވެއެވެ. އިމާމް ابن قدامة المقدسي މިކަން އިތުރަށް ޔަޤީން ކޮށްދެއްވަމުން ވިދާޅުވެފައިވެއެވެ. "وإذا استاك بأصبعه أو خرقة فقد قيل لا يصيب السنة؛ لأن الشرع لم يرد به، والصحيح أنه يصيب السنة بقدر ما يحصل من الإنقاء". މާނައަކީ: ޝަރީޢަތުގައި ވާރިދުވެފައި ނުވާތީ، އަތުގެ އިގިލިތަކުން ނުވަތަ ހަރު ފޮތިކޮޅަކުން ދަތް އުގުޅުމުން ސުންނަތް ޙާޞިލުނުވާނެކަމަށް ބަޔަކު ބުނެފާނެއެވެ. ރަނގަޅުގޮތަކީ ލިބިގަނެވޭ ސާފުކަމެއްގެ މައްޗަށް ބަލައި އެގޮތުންވެސް ސުންނަތް ޙާޞިލުވުމެވެ.\nމިއީ ޝާފިޢީ މަޛުހަބުގެ އިމާމެއްކަމުގައިވާ އިމާމް ނަވަވީއާއި ޙަންބަލީ މަޛުހަބުގައި އިމާމެއްކަމުގައިވާ އިމާމް އިބްނު ޤުދާމާ މިވިދާޅުވަނީ، ދަތްއުގުޅުމުގެ މަޤުޞަދުކަމުގައިވާ "އަނގަ ސާފު ތާހިރުވުން" ވަސީލަތްކަމުގައިވާ "ސިވާކު"އާ ނުލައި ޙާޞިލުވުމުން، އެއަޅުކަން ނުވަތަ ސުންނަތް ޙާޞިލުވާނެކަމުގައެވެ.\nޡާހިރުގެ އަހުލުވެރިންނާއި މާނައިގެ އަހުލުވެރިން\nބ- ބަނޫ ޤުރައިޡާގެ ކޯއްޓޭގައި ކުރެއްވުމަށް އަމުރުކުރެއްވި ނަމާދު:\nދަލާލަތުގައާއި ޘާބިތުވުމުގައި ޤަޠުޢީ ޝައްކެއް ވަހުމެއް ނެތް އަމުރުފުޅެއް ސަލާމާއި ޞަލަވާތްލެއްވުނު މާތް ރަސޭލާ އެކަލޭގެފާނުގެ ޞަޙާބީންނަށް ކުރެއްވިއެވެ. "لا يصلين أحدكم العصر إلا في بني قريظة" މާނައީ: ތިޔަބައިމީހުންކުރެ އެއްވެސް ބަޔަކު ބަނޫޤުރައިޡާގެ ކޯއްޓޭގައި މެނުވީ ޢަޞްރު ނަމާދުކޮށްގެން ނުވާނެއެވެ. މިޤަޠުޢީ ނައްޞާމެދުގައި އިޖުތިހާދުކުރެއްވުމުން މާތް ޞަޙާބީން މަނާވެވަޑައެއް ނުގަންނަވައެވެ. އޭގެތެރެއިން އެއްބައި ބޭކަލުން ދަތުރުގެ މަތީގައި ނަމާދުކުރައްވާފިއެވެ. އެއީ އެބޭކަލުން ޤަބޫލުކުރެއްވި ގޮތުގައި ޙަދީސްގެ މުރާދަކީ ބޭރުފުށުގެ މާނައެއްނޫނެވެ. އެހެންނަމަވެސް ޙަދީސްގެ މަޤުޞަދަކީ އަވަހަށް ބަނޫޤުރައިޡާގެ ކޯއްޓޭއަށް ވަޑައިގަތުމަށް ބާރު އެޅުއްވުމެވެ. އެބޭކަލުން ނަމާދުކުރެއްވިއިރު، އަނެއްބައި ބޭކަލުން ޙަދީސްގެ ބޭރުފުށުގެ މާނައިގައި ހިއްޕެވީއެވެ. އަދި ނަމާދު ކޯއްޓޭއަށް ވަޑައިގެންނެވެންދެން ފަސްކުރެއްވީއެވެ. ނަމާދުގެ ވަޤުތު ފަހަނައަޅައި ދިއުމާއެކުވެސްމެއެވެ. ޞަޙާބީންގެ މަތިވެރި ފިޤުހާއި އެބޭކަލުންގެ ރިވެތި އަޚުލާޤުގެ ސަބަބުން އެއްޖަމާޢަތެއްގެ ބޭކަލުން އަނެއްޖަމާޢަތެއްގެ ބޭކަލުންނާ ދެކޮޅު ހައްދަވައި ޖަދަލު ނުކުރައްވައެވެ. އެބޭކަލުން ފަރުޢީ މައްސަލައެއްގެ ސަބަބުން މައިގަނޑު ލަނޑުދަނޑިމަތިން ހަނދުމަ ނައްތަވައި ނުލައްވައެވެ. ނަބިއްޔާ މިދެޖަމާޢަތުގެ ބޭކަލުން ކަންކުރެއްވި ގޮތްވެސް ރަނގަޅުކަމުގައި ކަނޑައެޅުއްވިއެވެ. އެއީ މަޤާޞިދުގެ މަދުރަސާއާއި ޡާހިރުގެ މަދުރަސާއެވެ. އިމާމް އިބްނުޤައްޔިމު މިޙާދިސާ ދިރާސާކުރެއްވުމަށްފަހު އެކަލޭގެފާނުގެ إعلام الموقعين عن رب العالمين ނަމަކަށް ކިޔުނު ފޮތުގައި ވިދާޅުވެފައިވެއެވެ. "أما الذين صلوا في الطريق فهم سلف أهل المعاني والقياس، وأما الذين صلوا في بني قريظة فهم سلف أهل الظاهر". މާނައީ: ދަތުރުގެ މަތީގައި ނަމާދުކުރެއްވި ބޭފުޅުންނަކީ މާނައާއި ޤިޔާސްގެ އަހުލުވެރިންގެ ކާބަފައިންނެވެ. ބަނޫޤުރައިޡާގެ ކޯއްޓޭގައި ނަމާދުކުރި މީހުންނަކީ ޡާރިހުގެ އަހުލުވެރިންގެ ކާބަފައިންނެވެ.\nއަޅުގަނޑަށް ޔަޤީންވާ ގޮތުގައި ދީނީ އެކި ޖަމާޢަތްތަކާއި ފިކުރުތައް މިއަދުވަނީ މިމަންހަޖަށް ވަރަށް ބޮޑަށް ބޭނުންޖެހިގެނެވެ. އެހެންކަމުން އަޅުކަމުގައި އަޞްލަކީ މަޤާޞިދުގައާއި ވަސީލަތްތަކުގައިމެ ސަލާމާއި ޞަލަވާތްލެއްވުނު ކީރިތި ރަސޫލުﷲއަށް ތަބާވުމެވެ.\nޝެއިޚް އަޙުމަދު ދީދާތު ދެމިއޮތުމުގެ ޢާލަމަށް


Ehandhaanugai: Mashaai Kaafu dhaalu!\nއެހަނދާނުގައި: މަށާއި ކާފުދާލު!\nކާފުދާލު އަހުމަދު މަނިކު: އަގު ނުކުރެވޭނެ ވަރުގަދަ ގައުމީ ހިދުމަތްތެރިއެއް، ޝަހުސިއްޔަތެއް --\nވަގުތުން ސާފުވިއެއް ކަމަކު އަޅުގަނޑުގެ ފުރަތަމަ ފޮޓޯގަނޑު ލޮލަށް ފެނުމުގެ ނަސީބެއް އަޅުގަނޑަކަށް ނުލިބުނެވެ. ފަހަކުން ވެސް އެ ލިބޭ ގޮތެއް ނުވި އެވެ. އެ ގަނޑުގައި އަޅުގަނޑު އިންނާނީ ސުތުލި ގޯނި ޖެހި ފަތްޖެހި އެނދެއްގައި ފެހި ކުލައިގެ ސޯޓަކާއެކު މަތީން އެއްޗެއް ނުލަ އެވެ. ކަރުގައި ރަން ފައުނުލީ ފަލަ ހެތަރެއް ކަހަލަ ގޮށްފައްޓަރެއް އަޅާފައި އޮންނާނެ އެވެ. އަތުގައި ރިއްސެޔޮ ނުލާ ގިތީގެ ތިން ޖަނބުރޯލް ހިމެނޭ ކޯޅިއެއް ވެސް އޮންނާނެ އެވެ. ފޮޓޯގައި އަޅުގަނޑު ލައިގެން އިންނަ ފެހި ކުލައިގެ އެ ސޯޓްގެ ވާހަކަ ނުބުނެ ވާކަށް ނެތެވެ. އެއީ ވަރަށް ދެމޭ ސޯޓަކަށްވާތީ އެވެ.\nއެ ސޯޓަކީ ބޭރު ދަރުކުރި އަޅުގަނޑުގެ އާއިލާގެ މެންބަަރަކު ސީމޭން ކްލަބަކުން ގެނައި އެތައް ބައިވަރު ހަރުވާޅުތަކެއްގެ ތެރެއިން ބެލްސެއް ފާޑު ހަރުވާޅެއްގެ އެއް ފައިކުރިން ފެހި ސޯޓްތަކެއްގެ ތެރެއިން ސޯޓެކެވެ. އެ ފައި ކުރިން އަޅުގަނޑުގެ ހަގަށް ހުންނަ އަލީއަށް ދެ ސޯޓް އަޅުގަނޑަށް ދެ ސޯޓް، ރުއްކޮށީގޭ ކުރިމަތިން ހުންނަ އަޅިފަށުއިގޭ ދޮށީ ދެބެންކުރެ ކޮންމެ ގޮލައަކަށް ދެ ސޯޓެވެ. އަދި ބެލްސް ގެނައި ބޭބެގެ އަޅުގަނޑުމެނާ އެއް ފުރައިގެން އަހައްމަދަށް ދެ ސޯޓް ފަހާފައި އަޅުގަނޑުގެ ދޮއްޓަށް ހުންނަ ދޮންދައްތައަށް ފިސާރި ކަރުބޮޑު ފިއްތިކޮޅެއް އަންމާ ފެހި އެވެ.\nއަހައްމަދު ފިޔަވައި އަޅުގަނޑުމެން ހަތަރުބެއިންނަކީ ވެސް ތަންމައްޗަށް ފަހަރުވަ ލައި އުޅުނު ކުދީންނެވެ. އޭނާވެސް ނުލައި ކަމަށް ބުނަނީ އެވެ. ހުރަހެއް ކަނޑައިފީވިއްޔާ ގޮރު ވަހެއް ހުރެ އެވެ. ސޯޓާ ގުޅޭ ވަރަށް މަޖާ ކަމެއް ވެސް ހިނގާފައި ވެއެވެ. ދެމޭ ސޯޓަކަށް އެ ސޯޓު ވަނީ އެހެން ވެގެނެވެ. އެނދަށް ފަހަރުވާލެމުން ފަތިހު ފަތިހާ ސޯޓް ހިފައިގެން ގޮސް އަނެއް ގޭގެ ގިފިލީ ރޯނުގައި އޮންނަ ގުރާ ފެހި ސޯޓްލައި ފަހަރުވާ ލެވުނު އަޅުގަނޑުގެ ގުރާފެހި ސޯޓް އެގޭގެ ގިފިއްޔަށް ދޫކޮށްލާފައި ދުވެ އަންނަނީ އެވެ. އެކަމަކު އެކަން ސިއްރެއް ނުވެއެވެ. ސަބަބަކީ އަޅުގަނޑު ނިދާން އަރާ ފަތްޖެހި އެނދު އޮންނަނީ ފޯވެ ތިކިލައިލަ އެވެ. ދުވާ ހުތް ވަހުން ހަތަރުދަން ފަށަށް ކައިރި ނުވެވެ އެވެ.\nކާފުދާލު އަހުމަދު މަނިކު: ހިތްވަރުގަދަ ސިފައިންގެ ހިދުމަތްތެެރިއެއް އަދި ކުޅިވަރާއި ގައުމީ ހިދުމަތުގެ ތަރިއެއް\nމި ދެންނެވި ފޮޓޯ ނެގި ދުވަހަކީ ތަންމައްޗަށް ފަހަރުވާލައި ސޯޓް ބަދަލު ކުރެވިގެން އަމިއްލަ ގޭގައި އަޅުގަނޑު ބީރައްޓެއްސަކަށްވެފައި ހުރި ދުވަހެކެވެ. އަތޮޅުވެރިން ވަޑައިގަންނަވައިގެން އެންމެންހެން ފޮޓޯ ނަގަމުން ގޮސް އަޅުގަނޑު ވެސް ގެން ގެންގޮސް އެ ފަތްޖެހި އެނދުގައި ގަދަކަމުން ބޭންދީ އެވެ. އެ އެނދަކީ އަޅުގަނޑު ފަހަރުވާ ލުމުން ހޫނު ފެން އަޅައި އަތްވަށް ނެރުނު ގޮތަށް ފަތުރާލާފައި ހުރި އެނދެކެވެ. އަވި ނިވައިލުމުން ހަވީރު ފިންޏަށް އެނދަށް އެރޭވަރަށް ވަސް ކެނޑިފައި ވަނީ އެވެ.\nއެ ފޮޓޯ ނަގާން ހުންނެވީ އޭރުގެ އަތޮޅުވެރިޔާ އެވެ. އަޅުގަނޑު ނުދާން ބޮޑާ ހާކައިގެން ހުއްޓާ "އަންނާނެންޏާ އަންނަހަރޭ، ނަޔަސް ގެނެސް ފޮޓޯ ނަގާނަމޭ" ވިދާޅުވެ އުރާލައިގެން ކަހަލަ ގޮތަކަށް ގެން ގޮސް އެނދުގައި ބޭންދީ ވެސް އަތޮޅުވެރިޔާ އެވެ. އަޅުގަނޑަށް ހާއްސަ އަދި ތާރީހީ އެ ބޭފުޅަކީ މުޅި ރާއްޖެއަށް މަޝަހޫރު ކދ. އަހުމަދު މަނިކު އަދި ފަހުން ކޭޑީ އެވެ. ގައުމީ ހިދުމަތްތެެރިއެކެވެ. ޅެންވެރިއެއް، ވާހަކަ ދެއްކުންތެރިއެއް ލިޔުންތެރިއެއް އަދި ތާރީހު ދިރާސާ ކުރައްވާ ބޭފުޅެކެވެ. ކުޅިވަރުގެ ޝަހުސިއްޔަތެއް، ފޮޓޯގްރާފަރެއްވެސް މެއެވެ.\nކާފުދާލު އެ ފޮޓޯ ނެންގެވުމަށްފަހު ސާފުކޮށްލެއްވުމުގެ ގޮތުން ގަނޑުގެ ކަނެއްގައި ހިއްޕަވައި ދެއަތަށް ތަޅުވާލައްވައި ފުމެލައްވާފައި ދެއްވީ އަޅުގަނޑުގެ ދޮންބޭބެ، މުންޑޫ މުހައްމަދު ފުޅުގެ އަތްޕުޅަށެވެ.\nރައީސް އިބްރާހިމް ނާސިރުގެ ވެރިކަމަށް ފަހު ލ. އަތޮޅުގެ އަތޮޅުވެރިޔާ ކަމުގެ މަގާމުގައި ކާފުދާލު ހުންނެވީ ރައީސް މައުމޫން ދެއްވި އަދަބެއްގެ ގޮތު، 42 ދުވަހަށެވެ. އެއީ ނޮވެމްބަރު 15، 1978 އިން ޑިސެމްބަރު 27، 1978 އަށެވެ.\n"ވެރި ކަން ބަދަލުވުމުން ނަމެއްގައި އަތޮޅުވެރިކަަން ދެއްވާފައި މަހެއްހާ ދުވަހަށް ހައްދުމައްޗަށް އަރުވާލެއްވީ" މިއީ ކާފުދާލު ވިދާޅުވާ ގޮތެވެ. އެ މުއްދަތުގައި އަޅުގަނޑުގެ އާއިލާއާ ބޭއްވި ގާތް ކަމާއި އަޅުގަނޑުގެ ފޮޓޯއެއް ވެސް ނަންގަވާފައިވާތީ އަޅުގަނޑަށް، އަޅުގަނޑު އެނގެން ފެށީއްސުރެ ވަރަށް ބޮޑަށް ކދ. އަހުމަދު މަނިކު ދެކޭ ހިތް ވެއެވެ.\nކާފުދާލު އަހުމަދު މަނިކު ސިފައިންގެ ޔުނިފޯމްގައި އާންމުންނާއެކު\nއަތޮޅުވެރިޔާ ކަމުގެ ކުރު މުއްދަތު ހަމަވުމުން ކާފުދާލު މާލެ ވަޑައިގަންނަވައިފި އެވެ. އޭގެ އެތައް އަހަރެއް ފަހުން ހަލުވަމުން ހެލުވަމުން އައި ދޯންޏެއްގައި އަޅުގަނޑަށް ވެސް މާލެ އާދެވިއްޖެ އެވެ. އަދި އެނބުރެމުން އެނބުރެމުންދާ ގާކޮޅެއްހެން މާލޭގެ ގޭގެއަށް ބަދަލުވާން ފެށިއްޖެ އެވެ. އެއީ ވަރަށް ބައިވަރު ގޭގެ އެވެ.\nއޭގެ ތެރެއިން ހުންނާން ޖެހުނު ގެއެއްގެ ބޭފުޅަކު ކދ. އަހުމަދު މަނިކުގެ ބޭކަނބަލަކާ ކައިވެނި ބައްލަވައިގެން އުޅުއްވަ އެވެ. އަޅުގަނޑު ހަނދާންވާ ގޮތުން އެކަމަނާ އުޅުއްވަނީ އޭރުގެ އެއާމޯލްޑިވްސްގަ އެވެ. އެ ބޭފުޅުންގެ އެދިވަޑައިގަތުމަކަށް ހެންވޭރު ޝޭޑީގްރޯވް ގައި ހުރި ގާކުނޑިތަކެއް، ގާޑިއަލުގައި އުކާލަން ދާން ޖެހުނެވެ. އެގެ އަކީ ކާފުދާލުގެ ގެއެވެ.\nއަޅުގަނޑާއެކު އެ ގެއަށް ދިޔައީ ކްލަބް ވެލެންސިޔާގެ ގޯލަށް ކުޅުނު ހުސައިން ހަބީބާއި އީގަލްސްގެ ފަހަތަށް ކުޅުނު އިސްމާއީލް ޝަރީފާއި އޭނާގެ ދޮއްޓަށް ހުންނަ އަހުމަދު ޝަރީފާއި އެ ކުދީންނާއި ދެބެގެން ދެދަރި، އަދި ވިކްޓަރީއަށް ކުޅުނު މުހައްމަދު ހިބްރާހިމް (ކައްޕި) އެވެ. ގައުމީ ކެޕްޓަނެކެވެ.\nޝޭޑީ ގްރޯވް އަށް ދިޔައިރު އަޅުގަނޑުމެންގެ ތެރޭގައި ދެކެވުނީ ހުކުރު ކުރިން އުކައިލަންޖެހޭ ބޮޑު ގާ ފުނީގެ ވާހަކަ އެވެ. އެ ގެއަށް ދެވުމުން ގާ ފުންޏަށްވުރެ އަޅުގަނޑަށް ބޮޑުވީ ހެދިފައި ހުރި ބިޔަ ސައްކެޔޮ ގަހާއި އެ ގަހުގައި އަޅާފައިވާ ހެސަ ބޮޑު ދެތިން ސައްކޭލެވެ. ހަމަލޮލުން ސައްކޭލެއް ދެކެ ބީހުނު އާ ފަހަރަކީ ވެސް އެއީ އެވެ. ރަހަ ބަލައިލާން ލިބުނީ މާލެ އަތޮޅު ބޮޑު ބަނޑޮހުގަ އެވެ.\nޝޭޑީގްރޯވްގެ ގާފުނި ނަގާން އުޅުނު އިރު އަޅުގަނޑު ހިތައި ހުރީ އެތަނަށް ކދ. އަހުމަދު މަނިކު ނުކުންނަވާނެ ކަމަށެވެ. އެކަމަކު އެދުވަހަކު އެ ނަސީބު މިންވަރެއް ނުވި އެވެ. އެކަމަކު ހުކުރު ކުރީން ގާފުނި ބޭރުކޮށް ތަން ސާފު ކޮށްލެވުމުގެ ހިތްހަމަޖެހުން ލިބުނެވެ.\nއޭގެ އަހަރުތަކެއް ފަހުން އާފަތިހުގެ ރިޕޯޓަރަކަށް އަޅުގަނޑަށް ވެވިއްޖެ އެވެ. އެ ނޫހުގެ ޓައިޕިސްޓުންގެ ތެރޭގައި ވެސް ކދ. ގެ ބޭފުޅަކާ ކައިވެނި ބައްލަވައިގެން އުޅުއްވާ ބޭފުޅަކުވެސް އިންނަވަ އެވެ. ކަންދިމާ ކުރި ގޮތުން އަޅުގަނޑު ލިޔާ ވަރަށް ގިނަ ލިޔުންތައް ޓައިޕް ކުރަނީ ވެސް އޭނާ އެވެ. ވާހަކަ ދެކެވި ރަހުމަތްތެރިޔަކަށްވި އެވެ. ވަރަށް ގިނައިން އަޅުގަނޑަށް މީރު ހެދިކާ ގެނެސް ދެއްވާނެ އެވެ. އަދި ބޭނުމޭ ބުންޏަސް ޖެހިގެން އަންނަ ދުވަހު ނޫސް ކަރުދާހުގައި އެއެއް ގެނެސް ދެއްވަ އެވެ.\nއޭނާގެ ގާތުގައި ވަރަށް ގިނައިން އަޅުގަނޑު ކާފުދާލުގެ ވާހަކަ ދައްކައި އަހައި ހަދަމެވެ. އޭނާގެ ޖަވާބަކަށް ވަނީ ހަމައެކަނި ހީނލުމެކެވެ. މިހައިރު އަޅުގަނޑު އޭނާ ނުދެކޭތާ ވަރަށް ޒަމާން ވެއްޖެ އެވެ. ނަން ފިޔަވައި އަޅުގަނޑު ވަރަށް ބަދަލުވެފައި ހުރުމާއެކު ގާތުން ފެނުނަސް މިހައިރު އަޅުގަނޑަށް އެ ބޭފުޅަކު އެނގޭނެ ހެނެއް ހީއެއް ނުވެއެވެ.\nއޭގެ ދުވަސްކޮޅެއްފަހެވެ. އެކަމަކު ހަވީރުގެ ނޫސްވެރިޔަކަށް ނުވަނީސް ފުރަތަމަ ފަހަރަށް ކާފުދާލާ ވާހަކަ ދެކެވޭ ގޮތް ވެއްޖެ އެވެ. ފޯނުންނެވެ. އޭރު އެމަނިކުފާނު ހުންނަވަނީ ޕަބްލިކް ވޯކްސް މިނިސްޓްރީގެ ނައިބުގެ މަގާމުގަ އެވެ. ކާފުދާލާ ގުޅީ މާލޭގައި ހަތަރު ބުރިއަށް ނޫނީ ފަސްބުރިއަށްވުރެ މައްޗަށް އިމާރާތް ކުރުމުގައި އަމަލަ ކުރަންޖެހޭ ގޮތާބެހޭ ގޮތުން މިނިސްޓްރީން ކުރި އިއުލާނެއްގެ ތަފުސީލެއް ހޯދާށެވެ.\nއަޅުގަނޑުގެ ގުޅައިލުމުން ވަރަށް ގިނަ ވާހަކަ، ވަރަށް ދިގުކޮށް ބަރުކޮށް ދެއްކެވި އެވެ. މައިގަނޑު ވާހަކަފުޅަކީ އެ މަނިކުފާނު ވެސް ލިޔެ އުޅުއްވާ ވާހަކަ އެވެ. އަދި މިހައިރަށް އަލަށް އުފެދޭ ލިޔުންތެރިންނާއި ނޫސްވެރިން، ބަސް ސުންނާފަތިކޮށް ހަލާކު ކުރާ ވާހަކަ އެވެ. އެހުރިހާ ވާހަކަފުޅެއް ދައްކަވާފައި ދެންވި ވިދާޅުވީ "ތިޔަ ކުރާ ސުވާލެއްވިއްޔާ ދެން ކޮށްބަލާށޭ!" އެވެ.\nއަޅުގަނޑު ކުރި ސުވާލަކަށް ވިއްޔާ ޖަވާބު ދެއްވި އެވެ. އޭގެ އަނެއް ދުވަހު ހެނދުނު ނޫސް ޗާޕްވެގެން ނުކުމެ ރަނގަޅަށް ހިނގައި ނުގަންނަނީސް ކާފުދާލު އަޅުގަނޑަށް ގުޅުއްވައިފި އެވެ. ހުންނެވީ ވަރަށް ބޮޑަށް ކޯފާވެފަ އެވެ. އަޅުގަނޑު ލިޔުނު ހަބަރުގައި އެމަނިކުފާނު ވިދާޅު ނުވާ ވާހަކައެއް ހިމަނާފައިވާ ކަމަށާއި އެ ކަމާ ގުޅިގެން ބަޔާނެއް ނެރުއްވާނެ ކަމަށް ވިދާޅުވި އެވެ. އަދި ޑިޕާޓްމަންޓް އޮފް އިންފޮމޭޝަނަށް މައްސަލަ ފޮނުވާނެ ކަމަށް ވިދާޅުވެފައި ފޯނު ކުރުކޮށްލެއްވީ އެވެ.\nއޭގެ އިރުކޮޅެއް ފަހުން އަލުން ގުޅުއްވި އިރު އަޅުގަނޑު އިނީ ރީއްޗަށް ރާޑިވެ ރޮވިފަ އެވެ. މިފަހަރު ގުޅުވައި އަލުން އަޅުގަނޑު ހޯއްދައިގެން އަދި އެއްވާހަކައެއް ވިދާޅުވާން އެބައޮތް ކަމަށް ދެންވި އެވެ. އަޅުގަނޑަށް ދެންނެވުނީ "އާދޭހޭ ވިދާޅުވާށޭ" އެވެ. ވިދާޅުވީ "ސައިޒަށް ވުރެ މާ ބޮޑުވެގެން ގަލަމަކީ މީހުންގެ ބަނޑު ހެހޭ ފޭރާއަކަށް ހެއްދެވީމާ ދެން އާދަހަލީމާ ގުޅުން ކެނޑުނީއޭ!" އެވެ.\nމިއޮށްވީ ގޮތެއް ނިކަން ބަލައިބަލާށެވެ. ބައްދަލު ކުރާ ހިތްވާ ޝަހުސިއްޔަތާ ބައްދަލު ނުވެވެނީސް ކުރެވުނު އެންމެ ކަމަކު ކޯފާވެ، ގުޅުން ކެނޑުނީ އެވެ. އެ ހަބަރުގައި އަޅުގަނޑަށް ހެދުނު ގޯހަކީ މައުލޫމާތެއްގެ ގޮތުގައި މިސާލެއްގެ ގޮތުން ވިދާޅުވި އިމާރާތެއްގެ ނަން ބޭނުން ކުރެވުނީ އެވެ. މި ދެންނެވި އިމާރާތް މިހާރު މާލެ މައްޗަށް، ވަރަށް އުހަށް އަރާއި އެހެން އިމާރާތްތަކާ ދިމާއަށް ބަލާން އެބަހުރެ އެވެ.\nކާފުދާލު ގެއްލުނަސް އަޅުގަނޑުގެ ނަސީބުގެ އެހާ ގޯހެއް ނުވި އެވެ. ޕަބްލިކް ވޯކްސް މިނިސްޓަރު އުމަރު ޒާހިރުގެ އަރިހުގައި އަޅުގަނޑު ވަރަށް މަގުބޫލެވެ. މިނިސްޓަރު ވިދާޅުވާ ގޮތުން އަޅުގަނޑަކީ " ބޯ ނުކޮށާ ފްރެންޑެ" ކެވެ. ވަރަށް ގިނައިން ޒާހިރު އިންޓަވި ދެއްވަނީ ވެސް މުޅީންހެން އަޅުގަނޑަށެވެ. އަދި މިހައިރުން ވެސް އެއްޗެއް ކޮންމެހެން ވިދާޅުވާން ބޭނުންފުޅުވެއްޖެވިއްޔާ ގުޅުއްވަނީ އަޅުގަނޑަށެވެ. އެ މިނިސްޓްރީގެ އެންމެ ގިނަ މަސައްކަތްތަކާ ހަވާލުވެ އުޅުއްވަނީ މައިޒާން އިބްރާހިމް މަނިކެވެ، އޭނާ ވެސް އަޅުގަނޑާ ގާތެވެ. އެހެންވެ ކާފުދާލާ ގުޅުން ކެނޑުނަސް ބޮޑު ބިޔަ މިނިސްޓްރީގެ މަސައްކަތްތަކުގެ މައުލޫމާތު ހޯދާކަށް ދައްޗެއް ނޯވެ އެވެ.\nއެއްހާސް ނުވަސަތޭކެ ނުވަދިހައަށްވަނަ އަހަރާއި ޖެހިގެން އައި 1999 ވަނަ އަހަރުން ބައެއްގައި އަޅުގަނޑު ހުންނާން ޖެހުނީ އައްޑު އަތޮޅުގަ އެވެ. އެއީ ފޭދޫގައި ހަވީރުން ގާއިމް ކުރި "ހަވީރު އައްޑޫ ބިއުރޯ" ހިންގުމާ ހަވާލުވެގެނެވެ. އަޅުގަނޑު މިހިރަ ކުޑަކުޑަ، ތަރުތީބެއް ނެތް އިންސާނާ އެވަރުގެ ބޮޑު އޮފީހަކާ އެހައި ޅައުމުރުގައި ހަވާލުވީމާ އެތަނަކަށް "ބޮޑު ރާޅު" އަރާފައި އޮންނާނެ ގޮތް ހިތްޕުޅަށް ގެންނަވާށެވެ.\nއައްޑު އަތޮޅުގެ ހުރިހާ ހަބަރެއް ނޫހަށް ދަނީ އަޅުގަނޑުގެ ބެލުމުގެ ދަށުންނެވެ. އައްޑު އަތޮޅުގެ މަގުތައް ހެދުމާއި ގަމުގެ މަސައްކަތްތަކާއި ބަނދަރު ހެދުމާއި ފުން ކުރުމާއި ނެރު ގޮއްވުމާއި ގޮނޑުދޮށްތައް ވެލީން މުއްސަނދި ކުރުމާއި ވިޔަފާރި އާއި އާންމު ހަބަރުތައް ނޫހާ ހަމައަށް ގެނެވޭން އޮންނަނީ އަޅުގަނޑު މެދުވެރިކޮށް ކަމަށްވާތީ މިނިސްޓަރު އުމަރު ޒާހިރާއި މައިޒާން އިބްރާހިމް މަނިކު އަޅުގަނޑަށް ވަރަށް ގިނައިން ގުޅުއްވާ ހައްދަވަ އެވެ. ހަމަ ވަރަށް ގިނައިންނެވެ.\nއެއް ދުވަހަކު ފޯނު ކޯލެއް އަތުވެއްޖެ އެވެ.\n"މިއީ ކާފުދާލު އިނގޭތޯ؟"\nއެ ބަރު، ވަރުގަދަ އަޑު ޖެހުމާއި "މިއީ ކާފުދާލޭ" ވިދާޅުވުމާއެކު އަޅުގަނޑު މިހިރަށް ބޯހަރު ގޮލައި މެންދުރަށް ވިރޭ ބޮލާކީނުހެން ދިޔައި ވެއްޖެ އެވެ.\n"އާދަހަލީމް މާދަމާ މިނިސްޓަރު އައްޑު އަތޮޅަށް އެބަ ވަޑައިގަންނަވާ،"\n"އާދަހަލީމް ގޮވައިގެން ހުޅުމީދޫއަށާއި ހިތަދޫ ބަނދަރު ބައްލަވައިލަން ވަޑައިގަތުމަށް ބޭނުންފުޅުވާ ކަމަށް ވިދާޅުވި، އެ ދަތުރުގައި ވަޑައިގެންނެވޭ ގޮތަށް ހުންނަވައިފިއްޔާ ވަރަށް ރަނގަޅޭ ދަންނަވަން ވެސް މިނިސްޓަރު ވިދާޅުވި."\nހުއްޓުމެއް ނެތި ވާހަކަ އޮއްސަވަމުން ދެންދެވި އިރު އަޅުގަނޑަށް މޫނުގައި ފަހަރަކު އެތިފަހަރެއް ވިހެލަމުން ދިޔަހެނެވެ. އެ އަޑުގެ ފުދޭ ކަމާއި ވަރުގަދަ ކަމާއި މާޒީ އޮތް ގޮތުންނެވެ. އެވަރަށް ބިރުވެސް ގަންޖެވެ. އެކަމަކު ވެސް "އާދޭހޭ ދެވޭނެއޭ" ދަންނަވައިފީމެވެ. ދެން ފޯނު ކުރުކޮށްލައްވައިފި އެވެ.\nބިއުރޯގައި އަޅުގަނޑު ބޭނުން ކަމެއް ބޭނުން ގޮތަކަށް ވަރަށް މިނިވަން ކަމާއެކު ކުރެވެ އެވެ. ހުޅު މީދޫއަށް ވިޔަސް ފުވައްމުލަކަށް ވިޔަސް ދެވެ އެވެ. އިތުރު ބޭފުޅެއްގެ ހުއްދައެއް ހޯދާކަށް ނުޖެހެ އެވެ.\nޖެހިގެން އައި ދުވަހު މިނިސްޓަރު ވަޑައިގެންފިކަން އަޅުގަނޑަށް އެނގެ އެވެ. އެކަމަކު ހަބަރެއް ނެތެވެ. ކާފުދާލުވެސް ނުގުޅުއްވަ އެވެ. އިބްރާހިނިކު ވެސް ނުގުޅުއްވަ އެވެ. އަޅުގަނޑުވެސް އަޅައި ނުލައި އުޅުނީ އެވެ. އެދުވަހު މެންދުރެއްހާއިރު ބިއުރޯގައި އަޅުގަނޑު އިންދާ ކުއްލިއަކަށް އުމަރު ޒާހިރުގެ ކާރުކޮޅު ބިއުރޯގެ ކުރިމައްޗަށް މަޑުކޮށްލާފައި ބިއްލޫރި ކައްސަވާލައްވާފި އެވެ. އާދައި މަތީން ފުރަތަމަ ވިދާޅުވީ މިހެނެވެ:\n"ތިއީ އެއްކަލަ، އަދި ވެސް ބޮލެއް ނުކޮށޭ!"\nދެން ވިދާޅުވީ "ކާން ދާންވީއޭ" އެވެ. އަޅުގަނޑަށް ދެންނެވުނީ ހަމަ މިހާރު ތޯއޭ އެވެ. ވިދާޅުވީ "ހަމަ މިހާރު ތިހުރި ގޮތަށް ދާންވީ މަރަދޫފޭދޫއަށް، ކާންވީމާ ގަޑިއެއް ނޯވޭ!"\nކާރަށް އެރުމާއެކު ވެސް ތިޔަ އިސްތަށިގަނޑު ކޮށައި ތުނިކޮށްލާނީ ކޮން އިރަކުން ހެއްޔޭ އެއްސެވި އެވެ؟ އެ ސުވާލު ކުރައްވާ ދެން ވިދާޅުވީ "މިހާރު މިދަނީ ނިޒާރު ކަތީބުގެ ގެއަށެވެ. އޭގޭގައި އިބްރާހިނިކާއި ކާފުދާލު ވެސް އެބަ އިންނެވި އެވެ. ވަރަށް ވަރުގަދަ މަހެއް ފިހެގެން އެކާން އިންތިޒާރު ކުރަނީ އެވެ."\nކާރުގެ ފިނީގެ ތެރޭގައި ވެސް އަޅުގަނޑު ދާހިތްލައި ފޯވެއްޖެ ކަހަލަ އެވެ. މަޑުމަޑުން އިނދެފައި ދެންނެވުނީ އެތާނގައި ކާފުދާލުވެސް އެބަ އިންނެވިތޯއޭ އެވެ؟ އެއަކަށް ވަޒީރު ޖަވާބެއް ނުދެއްވަ އެވެ. ވިދާޅުވީ "ކާފުދާލަށް ކާފުދާލު ކިޔުނު ގޮތް އައްސަވަން ކެރޭނެ ހެއްޔޭ" އެވެ. ޖަވާބު ދޭން ބޭނުންވިޔަސް އަޅުގަނޑަށް އިނދެވުނީއަކީ އެހާލަކު ނޫނެވެ. ކާފުދާލު ސިފަ ކުރައްވާފައިވާ ގޮތާއި އަދި އިއްޔެއަކު އައި ވަރުގަދަ އަޑު އަޅުގަނޑު ސިކުނޑި ތޮރުފައި ކައި ހުސް ކުރަމުންދާހެން ހީވާތީ އަޅުގަނޑަށް އިނދެވުނީ ބިރެއް ގެންފަ އެވެ.\nކަތީބުގެ "އާނަރު" ގެއަށް ދެވުނީ މެންދުރުފަހު ދޭއްޖައި ބައިގަޑީގަ އެވެ. ގޯތި ތެރޭގައި ހުރި ޖޯލި ފައްޗެއްގައި ކާފުދާލާއި އިބްރާހިނިކާއި ނިޒާރު ތިއްބެވި އެވެ. ކާފުދާލުގެ އަތްޕުޅުގައި ކެމެރާއެއް ވެސް އޮތެވެ. މިިނިސްޓްރީގެ އެހެން ދެ ތިން މުވައްޒަފަކާއި ރަށު އޮފީހުގެ ދެ ތިން ބޭފުޅަކު ވެސް ކުރި މައްޗަށް އަތް ހުރަސް ކޮށްލައްވައިގެން ކޮޅަށް ތިއްބެވި އެވެ. މިނިސްޓަރު ވަދެ ވަޑައިގަތުމާއެކު "ހާދަލަހެއް ތިޔަވީ ކިއެއްވެހޭ؟" ކާފުދާލު އައްސަވައިފި އެވެ.\nއަދި "ނިޒާރު ފިހުނު، މަސް ކާފުދާލު ކައިފިއޭ" ވިދާޅުވެފައި އިބްރާހިނިކު ޖެއްސެވި "އެއް ހެއްހެއްހެއް" ގެ ހިނިގަނޑެއްގެ ސަބަބުން އެތަނުން މިނިސްޓަރަކީ ކޮބައިކަން އިރުކޮޅަކަށް އަޅުގަނޑަށް އޮޅޭ ގޮތްވި އެވެ.\nނިޒާރު ވަޑައިގެންނެވީ ސުފުރާ ތައްޔާރުތޯ ބައްލަވައިލެއްވުމަށެވެ. އަޅުގަނޑު ދުރުގައި މަޑުކޮށްލައިގެން ހުރީ އެވެ. ކުޑައިރުކޮޅަކަށް އަޅުގަނޑަށް ފެނުނު މަންޒަރުތަކަކީ އަޖައިބެކެވެ. މިނިސްޓަރު އުމަރު ޒާހިރާއި ކާފުދާލާއި އިބްރާހިނިކުގެ ހުނުމާއި ސަކާރާތްޖެއްސެވުމެވެ. އަޅުގަނޑަށް ހަމަ ފެނުނީ އެކުގައި އުޅޭ ބާރަތޭރައިގެ ތިން ފިރިހެން ކުދީންވެސް ކުރާނެ ސަމާސާ އާއި ކިޔާނެ ހަޖުލާއި ކުރާނެ ޖެއްސުމެވެ. ހަމަ ހީވަނީ ކުޑަކުޑަ ތީން ކުދީންހެވެ. ސަކަރާތް ޖަހަމުން ގޮސް ކާފުދާލު ހައްދަވާ ގޮތަކީ ފުރަގަހުން މިނިސްޓަރުގެ އިސްތަށިފުޅުގައި ކޮއްޓަވައިލައްވާފައި "އަޅުގަނޑެއް ނޫން އިބްރާހިނިކު އިނގޭތޯ!" އޭ ވިދާޅުވަނީ އެވެ. އިބްރާހިނިކު ވެސް "އަޅުގަނޑެއް ނޫން ކާފުދާލު އިނގޭތޯ!" އޭ ވިދާޅުވެފައި އެއްކަހަލަ "އެއްހެއްހެއްހެއް" ގެ ބާރު ހިނިގަނޑު ފަޅައިލައްވަނީ އެވެ. -- އިބްރާހިނިކަކީ އަޅުގަނޑާ އާއިލީ ގޮތުން ތިމާގެ ބޭފުޅެކެވެ. އޭނާގެ ވާހަކަ އާއި އެ އުފާވެރި ހިނިގަނޑުގެ އަޑު އަޅުގަނޑު ލިޔަމުން މި އަންނަ އެހަނދާނުގެ އޭނާގެ ބައިގައި އިރާދަ ކުރެއްވިއްޔާ ލިޔާނަމެވެ. އަޅުގަނޑުމެން ކިޔައި އުޅޭ އެ ދޮންބޭބެގެ ވާހަކަ ފަހަށް ބާއްވާފައި އޮތީ މައިޒާން އަހަންމަދޭ (ބޭބެ) ގާތުން ބައެއް ވާހަކަ ފިލުވާން އޮތަތީ އެވެ. --\nޖޯލި ފަތީގައި އިންނަވައިގެން އުމަރު ޒާހިރު ވެސް އެ ދެބޭފުޅުނަށް ކުދި ކުދި ގޯނާ ކުރައްވާމެ އެވެ.\nއަޅުގަނޑުމެނަށް ކާން އިށީންދެވުނު އިރު ތިނެއްވެސް ޖައިފި އެވެ. އެ ސުފުރާގައި މީރުހައި ތަކެތީގެ ސުމާރެއް ނެތެވެ. އެއީ ތެދެކެވެ. ބޮޑު ފަލަ ރަތް މަހެއް ފިހެގެން އަރުވާފައި އޮތެވެ.\nސުފުރާ ކައިރިއަށް ދެވުމާއެކު އަޅުގަނޑަށް އިޝާރާތްކޮށްފައި ކާފުދާލު އެއްޗެއް އެބަވިދާޅުވެ އެވެ.\n"އާދަހަލީމަށް ލަގަދުޖާވަޅު އޮތީ! އެއީ ކޯންޗެއްކަން އެނގޭތަ؟"\nސިހިފައި ނޫން ނޭނގެއޭ ދަންނަވައިފީމެވެ. ދެން ވިދާޅުވީ "އިބާރާހިނިކާ އާދަހަލީމަށް ލަގަދުޖާވަޅު ކިޔައިދީބަލަ؟"\n"އެއީ ރިޔާސަތު، މޭޒުގެ ކޮޅުގޮނޑި،" ޖަވާބު ދެއްވީ ވެސް ކާފުދާލެވެ.\nއެހިސާބުން ސުފުރާގެ އެ ބުނާ ލަގަދުޖާވަޅެއްގައި އެ ދުވަހު އަޅުގަނޑަށެވެ. އެއް ފަރާތުން އަޅުގަނޑާ އެންމެ ގާތުގައި ކާފުދާލެވެ. އަނެއް ފަރާތުން އުމަރު ޒާހިރެވެ. މިނިސްޓަރާ ޖެހިގެން ނިޒާރެވެ. ކާފުދާލާ ޖެހިގެން އިބްރާހިނިކެވެ. ދެން ދެ ފަރާތަށް ބެހިފައި އޮތީ މިނިސްޓްރީ އާއި މަރަދޫ ފޭދޫ އޮފީހާއި އަތޮޅު އޮފީހުގެ ބައެއް މުވައްޒަފުންނެވެ. އަތޮޅުވެރިޔާ ކަމުގައި އޭރު ހުންނެވީ ހާމިދު ޔޫސުފެވެ. އެ ފަރީއްކޮޅަށް ހާމިދަށް ވަޑައިގެންނެވޭ ގޮތެއް ނުވީ އެވެ.\nއެންމެން ހަމަވުމުން މިނިސްޓަރުގެ ބަދަލުގައި ވާހަފުޅު ދެއްކެވީ ވެސް ކާފުދާލެވެ.\n"އާދަހަލީމް ބިސްމި ކިޔާފައި ފައްޓަވާ! ބިސްމިއަކީ މުއުޖިޒާތެއް!"\nހިނިއައިސް އިނދެ އަޅުގަނޑު ކާން ފަށައިފީމެވެ. މަޑުމަޑުން ބިރު ކެނޑޭ ގޮތްވެ ކާފުދާލުގެ ސަމާސާ އާއި އޭނާގެ ވަރުގަދަ އަޑާއި ވާހަކަ ދެއްކެވުމުގެ ލަހުޖާގައި އަޅުގަނޑަށް ރަނގަޅަށް ޖެހި ބާރަށް ހެވޭން ފަށާއިފި އެވެ. އެކުން ހިނި އައި ގޮތަކީ ކާފުދާލު ލާމުގެ އަތޮޅުވެރި ކަމުގައި ހުންނެވި އިރު މުންޑޫން ބައްދަލުވި ރީތި އަންހެނެއްގެ ހަނދާން އާވެގެން އޭގެ އެތަކެއް އަހަރު ފަހުން މުންޑޫއަށް ވަޑައިގެން ބައްލަވައިލައްވަން ވަޑައިގެންނެވި ވަގުތު ކަން ހިނގައިދިޔަ ގޮތެއްގެ ވާހަކަ އަމިއްލަފުޅަށް ފެއްޓެވުމުން އެ ދެމެދަށް އުމަރު ޒާހިރު ވިދާޅުވި ވާހަކައަކުންނެވެ. - ކާފުދާލު އެ އިޝާރާތް ކުރެއްވި އަންހެން މީހާ ދުނިޔޭގައި އެބަ އިންނެވި އެވެ. އުމުރު ދޮށިވެފައިވުން ފިޔަވައި އޭނާ ރީތި ކަމަކަށް މާ ބޮޑު ބަދަލެއް ނާދެ އެވެ. - މާތް ﷲ ކުޅަދުންވަންތަކަން ދެކޭށެވެ!\nސަމާސާއާއެކު ކެއުމުގެ ފޯރި ގަދަވި ވަރަކަށް އަޅުގަނޑުގެ ހުން ފިލައި ރަނގަޅަށް ހަޔާތް ކެނޑިއްޖެ އެވެ. ދެން ހަމަ ލަހެއް ނުކޮށް "އޭ ކާފުދާލޭ، ކާފުދާލަށް ކާފުދާލޭ ކިޔަނީ ކީއްވެގެން ހެއްޔޭ، އެއީ ކިހިނެއް އައި ނަމެއް ހެއްޔޭ" އަހައިފީމެވެ. އެ ސުވާލު ކުރީ މިނިސްޓަރު ކޮއްޓާލާފައި އެ ސުވާލު ކޮށްބާލާށޭ އެއްސެވީމަ އެވެ.\nއެ ސުވާލު ކުރުމާއެކު ޖަވާބު ދެއްވަން ފައްޓަވައިފި އެވެ. ފުރަތަމަ ވިދާޅުވީ "ހާށަވިޔަނީގެ އަކުރުތަކުގެ ތެރެއަށް އަޅުގަނޑު ކޮއްޕާލީ މުހައްމަދު އަމީން! ހާށަވިޔަނި ފުރިހަމަ ވާނީ އޭގައި އަޅުގަނޑުވެސް އޮވެގެން!"\nދެން އެ ވިދާޅުވެ ދެއްވަނީ އެވެ: " މާލޭގެ ގޭގެއަށް ނަން ކިޔާން ފެށުނު ދުވަސްވަރު ވީ ގޮތަކީ މުހައްމަދު އަމީނަށް ފާހަގަ ކުރެއްވިއްޖެ އާދައިގެ ނަންނަމަށްވުރެ މާލޭގެ ދެ ކުއްޖަކަށް ކިޔާ ދެ ނަމެއް ދިގުވެގެން އުޅޭ ކަމަށް، އެއީ ކުޑަ އަހުމަދު ކަލޭފާނުގެ އިބްރާހިމް މަނިކާއި ބުޗާ ކަޅުތުއްތުގެ ދޮން މަނިކުގެ އަހުމަދު މަނިކު، ފަހުން މި ދެންނެވި ނަމަކީ އަޅުގަނޑުގެ ނަން. އަޅުގަނޑުމެން ދެ ކުދީންނަކީ ވެސް ކުޅިވަރުގައި ވަނަ ހޯދާ ކުދީން. އެއް އަހަރަކު ކަސްރަތު މުބާރާތުގައި އެއްވަނަ އަށް އައިސްގެ ސެޓްފިކެޓް ދޭންޖެހުނު ކުދިންގެ ތެރޭގައި އަޅުގަނޑުމެން ދެ ކުދީން ހިމެނުނީ. ސެޓްފިކެޓްތަކުގައި ސޮ ކުރަން މުހައްމަދު އަމީންގެ އަރިހަށް ގެންދިޔައިރު އޮތީ އެއްކަލަ ދިގުވެގެން އުޅުއްވާ ދެ ނަން . އެހިސާބުން މުހައްމަދު އަމީން ވިދާޅުވަނީ ސަރުކާރަކުން ސެޓްފިކެޓް މި ދެވެނީ ތިން ނަމެއް ކިޔާ ތިން މީހަކަށްހޭ؟ އަދި އޭގެ ތެރެއިން ވެސް ކާކަށް ހެއްޔޭ؟ ދެން ހެއްދެވި ގޮތަކީ ދެ ކުދިންގެ ނަން ބަދަލު ކުރުމަށް ނަން ކުރުކޮށްލީ އަޅުގަނޑުގެ ނަން، ބުޗާ ކަޅުތުއްތުގެ ދޮން މަނިކުގެ އަހުމަދު މަނިކު. މި ބަދަލުވީ ކދ. އަހުމަދު މަނިކަށް، އަނެއް ކުއްޖާގެ ނަން ބަދަލުވީ ކއ. އިބްރާހިމް މަނިކަށް،" މި ވާހަކަތައް ވިދާޅުވެ ދެއްވި ގޮތަށް އަޅުގަނޑުގެ ނޯޯޓްތަކުގައި އެބަހުއްޓެވެ.\nއެ ދުވަހުގެ ސުފުރާގައި ވަރަށް ސަކަރާތް ގަނެވިފައި އިރުފުސް ފޮހުނު ތަންވަޅަށް ވަކިވާންޖެހުނެއް ކަމަކު ކާފުދާލާއި އަޅުގަނޑުގެ ދެމުގައިވާ އުސް ފާރު ރޫޅި ބިމަށް ފައިބާއްޖެ އެވެ. އަޅުގަނޑުމެން އެތަންވަޅަށް ވަކި އިރު އަޅުގަނޑު ފޭދުއަށް ދަތުރު ކުރީވެސް ކާފުދާލުގެ އަރިހުގައި އެ މަނިކުފާނު އިންނެވި ކާރުގަ އެވެ.\nފޭދޫއަށް ދަތުރު ކުރި މަގުމަތީގައި މުޅީހެން ދެކެވުނީ އައްޑޫ ބަޣާވާތުގެ ވާހަކަ އެވެ. ލިޔުންތެރިކަމާއި ޅެންވެރި ކަމުގެ ވާހަކާއެވެ. މިހައިރު މިތަންވަޅަށް ކާފުދާލުގެ ފޮޓޯ ނެންގުވުމުގެ ވާހަކަތައް ފެއްޓެވުމާއެކު އަޅުގަނޑުގެ ފޮޓޯއެއް ފުރަތަމަ ނެންގެވީ ކާފުދާލު ކަމަށް ދަންނަވައިފީމެވެ. ފުރަތަމައިނުން ވިދާޅުވީ "އަސްތާ އެހެންހެއްޔޭ؟" އެވެ. ދެން އަޅުގަަނޑުގެ ހަނދާނުގައި ހުރި ވާހަކަތައް ދެންނެވުމުން އަޅުގަނޑަށްވުރެ މާ ތާޒާކޮށް އެ ވާހަކަތައް ހަނދާކޮށްދެއްވަމުން ވިދާޅުވި ގޮތުގައި އެ ފޮޓޯގަނޑު އޭނާ ދެއްވީ އަޅުގަނޑުގެ ދޮންބޭބެގެ އަތްޕުޅަށެވެ. އޭނާގެ އަތުން ލިބޭތޯ ބަލަށެވެ.\n"ބޮޑާހާކާފައި ހުއްޓާ އަހަރެން އާދަހަލީމް ގެންދިޔައީ އުރާލައިގެންދޯ، ވަރަށް ރީއްޗަށް އެދުވަސް ހަނދާން އެބަހުރި..."\n"އެ ދުވަހު އެ ބޭނުން ކުރެއްވީ ދެއްތޯ ވަގުތުން ސާފު ކުރާ ކެމެރާއަކީ؟"\nކާފުދާލު ވިދާޅުވި ގޮތުގައި އަޅުގަނޑުގެ ފޮޓޯއެއް ނަގަން މުންޑޫގައި ބޭނުން ކުރެއްވި ކެމެރާއަކީ ސިފައިންގެ ހިދުމަތުގައި އުޅުއްވެވި އިރު ރައީސް އިބްރާހިމް ނާސިރު ހަދިޔާއަކަށް ދެއްްވި ކެމެރާއެކެވެ.\n"އެއީ އަސްލު ޕޮލޯރައިޑް އިންސްޓިގިރާމެއް! އެއަށް ފަހު ވެސް އެ ކެމެރާ ގެންގުޅެވުނު ޒަމާންތަކަކަށް، އެ ކެމެރާއިން ރާއްޖޭގެ ވަރަށް މިސްކިތްތަކުގެ ފޮޓޯ ވެސް ނެގުނު... ނާސިރު އެ ކެމެރާ ދެއްވާފައި ވިދާޅުވި މުހިންމު ފޮޓޯތައް ނަގާފައި ރައްކާ ކުރާށޭ، އެހެން ނެގުނު ހާހެއްގައި ފޮޓޯ އަޅުގަނޑު އެބަގެންގުޅެން، އޭގެ ތެރޭގައި ގިނަވަނީ މިސްކިތްތަކާއި އިމާރާތްތައް،"\nދުވެލި ހަލުވި ދަތުރެކެވެ. އެކަމަކު ވާހަކަ އޮލަވެސް ދަތުރެކެވެ. މަރަދޫފޭދޫން ފޭދޫއަށް ދަތުރު ކުރި އިރު އަޅުގަނޑަށް ފާހަ ކުރެވުނީ ކާފުދާލަކީ ބަސް ފަސޭހަ ބަލާޣާތްތެރިއެއް ކަމެވެ. ރީތި އަދަބުތައް ތޮބީއަތުގައި ވާކަމާއި ސިޔާސަތާއި ބުއްދި އާއި ހިލްމާއި އިލްމުވެރިކަން ބޮޑު ކަމެވެ. ހިތްވަރުފުޅު ގަދަ ކަމާއި ސަމާސާ ކުރައްވާ ހިތްތަކުގެ ވެރިޔަކަށް ވެވަޑައިގަންނަވާ ކަމެވެ. ފޭދޫއަށް އާދެވުމުން އެތަންވަޅަށް އަޅުގަނޑުމެން ވަކިވާންޖެހުނީ އެވެ. އެކަމަކު ހަމަ އެރޭ ގަމުގެ ދޫގަހުގައި ބައްދަލުވީމު އެވެ.\nދޫގަހުގެ ގޯތީގެ ތެރޭގައި ވަގުތު ހޭދަ ކުރެއްވި އިރު ކާފުދާލުގެ އަރިހު އަޅުގަނޑު ދެންނެވީމެވެ. "އަޅުގަގަނޑުގެ އާއިލާ ދެނެވަޑައިގަންނަވަމުންތޯ އެވެ؟" އަޅުގަނޑު އެހެން އެހުމާއެކު ވިދާޅުވާން އިންނެވި ފޮތެއް ލައްޕަވާލައްވާފައި ވިދާޅީ އާދަހްލީމަށްވުރެ ބޮޑަށް އާދަހަލީމާއި އާއިލާ ދެނެވަޑައިގަންވާ ކަމުގައެވެ.\nހަނދާން ނައްތައިލަން ދަތި ބައްދަލުވުންތަކަށް ފަހު ކާފުދާލު އެނބުރި މާލެ ވަޑައިގެންނެވި ނަމަވެސް އަޅުގަނޑާ ގުޅުން ބާއްވަވަ އެވެ. ފޯނު ކުރައްވާ ވަރަށް ގިނައިން އަޅުގަނޑުގެ ލިޔުންތަކަށް ފާޑު ވިދާޅުވެ ބައެއްކަން ރަނގަޅުކޮށް ދެއްވައައި އަޅުގަނޑު "ސައިޒަށް ފިޓް" ކޮށް ދެއްވި އެވެ. އެއީ ވަރަށް ގިނައިން ކުރެއްވެވި ކަމެކެވެ. އޭގެ ސަބަބުން ކާފުދާލުގެ ގައިން އަޅުގަނޑު ގަޔަށް "ބައްޔެއް" ވެސް އެރި އެވެ.\nހާށަވިޔަނީގެ އަކުރުތަކުގެ ތެރެއަށް އަޅުގަނޑު ކޮއްޕާލީ މުހައްމަދު އަމީން! ހާށަވިޔަނި ފުރިހަމަ ވާނީ އޭގައި އަޅުގަނޑު ވެސް އޮވެގެން،\nކާފުދާލު އަހުމަދު މަނިކު| ދިވެހިންގެ ގައުމީ ހިދުމަތްތެރިއެއް\nއެ ބަލިން އަޅުގަނޑުގެ ލިޔުންތަކުގައި ވަރަށް ގިނަ ފަހަރަށް "އާދަޔާހިލާފު" ގެ ބަދަލުގައި "އާދަޔާ ތަފާތު" ބޭނުން ކުރަން ފެށުނެވެ. ވަގުތު ބުނެ ދިނުމުގެ ގޮތުން "މިތެއް ގަޑި ތިރީސް" ލިޔުމުގެ ބަދަލުގައި "މިތެއް ޖަހައި ބައިގަޑީ"ގައި ލިޔުމާއި "ހައްދޫ ކަނޑުގެ ރާޅުތައް ދޯނީގެ ކަންކަށީގައި ތަޅަމުން" ދިއުުމުގެ ބަދަލުގައި "ހައްދޫ ކަނޑުގެ ރާޅުގައި ދޯނީގެ ކަންކަށީގައި ހައްދު ޖަހަމުންދިޔޭ" ފަދަ ވަރަށް ގިނަ ބަސްތައް ބޭނުން ކުރެވޭން ފެށުނެވެ އެނޫނަސް އެ "ބަލީ" ގެ ވަރަށް ގިނަ އާލާމާތްތައް އަޅުގަނޑުގެ ލިޔުމު ފެންނާނެ އެވެ. ކާފުދާލުގެ ފުރައަށް އެކަން ފާހަގަވާނެ އެވެ.\nރައްޔިތުންގެ މަޖިލީހާއި ހާއްސަ މަޖިލީހުގެ ކުރީގެ މެންބަރު އަދި ރާއްޖެއަށް ގިނަ ހިދުމަތްތަކެއް ކޮށްދެއްވާފައިވާ ގައުމީ ހިދުމަތްތެރިޔާ، ކާފުދާލު އަވަހާރަވީ މާރިޗް 25، 2017 ގައި އުމުރުފުޅުން 80 އަހަރުގަ އެވެ.\nރާއްޖޭގެ ކުޅިވަރުގެ ދާއިރާގައިވެސް ހާއްސަ ޝަހުސިއްޔަތެއްގެ ގޮތުގައި ހިމެނިވަޑައިގަނަވާ އަދި ސްޕޯޓްސް ޑިވިޒަންގެ ވެރިޔާގެ މަގާމުވެސް ފުރުއްވެވި ކާފުދާލަކީ ސިފައިންގެ ހިދުމަތުގައި ވެސް ދުވަސްތައް ފުރުއްވާފައިވާ ބޭފުޅެކެވެ. އަދި ރާއްޖޭގެ އިލެކްޝަން ކޮމިޝަނަރުގެ މަގާމާއި ރާއްޖޭގެ އިމިގްރޭޝަން ކޮންޓްރޯލާ ކަމާއި ކަސްޓަމްސް ވެރިޔާގެ މަގާމާއި ކޮންސްޓްރަކްޝަން މިނިސްޓަރީގެ ނައިބުގެ މަގާމާއި އަތޮޅުވެރިކަން ވެސް ކުރެއްވެވި އެވެ.\nއެމަނިކުފާނު އަވަހާރަވި ހަބަރު އަޅުގަނޑު އެހީ މާލެއާ ކައިރި ޕެރަޑައިސް ރިސޯޓްގެ ގޮނޑުދޮށުގެ ފަތްޖެހި ގޮނޑިއެއްގައި އުޑު ބަލާން އޮއްވަ އެވެ. އެ ހަބަރާއެކު ވަގުތުން ސާފު ކަރުނަ ލޮލުން ފުންމާލި އެވެ. އަދި އެ ކަރުނާގައި ލޯ ފުސްވަމުން ދިޔަވަރަކަށް ކުޑަކުޑައިރު އަޅުގަނޑުގެ ފޮޓޯއެއް ނަގާ އެ މަނިކުފާނު އުޅުއްވި މަންޒަރުގެ ބައިވަރު ފޮޓޯ އަޅުގަނޑަށް ފެނުނެވެ. -- އިންނާލިﷲ ވައިންނާ އިލައިހި ރާޖިއޫން -- އެ މަރުހޫމަށް ފުއްސަވައި ސުވަރުގެ މަތިވެރި ނިއުމަން މިންވަރު ކުރައްވާށި އެވެ.\nއޮބިޗުއަރީ ތާރީހު ކދ. އަހުމަދު މަނިކު + އެ ހަނދާންތައް


24 gadi iru fahun Thimarafuhtah karantu dheefi, generatorah huree gellun dheefai: FENAKA | Mihaaru\nތިމަރަފުށިން ކަރަންޓު ކަނޑައިގެން ދިއުމާ ގުޅިގެން އެ ރަށު ބަޔަކު ރޭ މަގުމަތީގައި.\n28 މެއި 2017 - 12:166comments\nފެނަކަ ކޯޕަރޭޝަންގެ މެނޭޖިން ޑިރެކްޓަރު އަހުމަދު ޝަރީފް "މިހާރު" އަށް މިއަދު ވިދާޅުވި ގޮތުގައި ތިމަރަފުއްޓަށް ކަރަންޓު ނުލިބި ދިގުލައިގެން ދިޔައީ ސިޔާސީ ހިޔާލު ތަފާތުވުންތަކެއްގެ ސަބަބުންނެވެ. އެ ރަށުގެ ބަޔަކު، އިންޖީނުގޭގައި ތިބި މުވައްޒަފުންގެ އެހީގައި ޖަނަރޭޓަރަކަށް ގެއްލުންދީފައިވާ ކަމަށް އޭނާ ވިދާޅުވި އެވެ.\nމިދިޔަ ހުކުރުދުވަހު ހަވީރު ތިމަރަފުށިން ކަރަންޓު ދިޔަ ގޮތަށް އެ ރަށަށް ކަރަންޓު ލިބުނީ ފެނަކައިން ބުނި ގޮތުގައި ރޭ ދަންވަރު ދޭއް ޖަހާކަން ހާއިރު އެވެ. އެ ރަށުގައި ބަހައްޓާފައި ހުންނަނީ 600 ކިލޯވޮޓް ޖަނަރޭޓަރަކާއި 250 ކިލޯވޮޓް ޖަނަރޭޓަރެއް އަދި 160 ކިލޯވޮޓް ޖަނަރޭޓަރެކެވެ.\n"ރީޖަނަލް އިންޖީނިއަރު ތިމަރަފުއްޓަށް ގެންގޮސްގެން ޖަނަރޭޓަރު ރަނގަޅު ކުރީ،" އަމިއްލަ ރަށުން ކަރަންޓު ކެނޑުނު މައްސަލާގައި ޝަރީފް ވިދާޅުވި އެވެ.\nއޭނާ ވިދާޅުވި ގޮތުގައި ތިމަރަފުށީގައި ބަހައްޓާފައި ޖަނަރޭޓަރުގެ ތެރެއިން ގެއްލުން ދީފައި ވަނީ 600 ކިލޯވޮޓް ޖަނަރޭޓަރަށެވެ. އޭގައި ހުރި ނަރުތަކެއް އެހެން ދިމާލަކަށް ބަދަލުކޮށްފައި ހުރި ކަމަށް ޝަރީފް ވިދާޅުވި އެވެ.\nސިޔާސީ ބޭނުންތަކުގައި ރަށުގައި ދިރިއުޅޭ މީހުންނަށް ލިބެން ޖެހޭ ހިދުމަތްތަކުން މަހްރޫމް ކުރުމަކީ ގަބޫލު ކުރެވޭނެ ކަމެއް ނޫން ކަމަށް ވެސް ޝަރީފް ވިދާޅުވި އެވެ.\n"މީހުންނަށް ލިބެން ޖެހޭ ހިދުމަތްތަކުން ސިޔާސީ ސަބަބުތަކާ ހެދި މަހްރޫމް ވުމަކީ އެދޭ ކަމެއް ނޫން. ހިދުމަތްތައް މެދުކަނޑާލައިގެން ނުވާނެ،" އޭނާ ވިދާޅުވި އެވެ.\nއެނގިފައިވާ ގޮތުގައި ތިމަރަފުށީގެ ފެނަކަ ބްރާންޗުގައި ތިބި އިންޖިނިއަރުންނާއި ޓެކްނީޝަނުން ވަނީ އެހެން ރަށަކަށް ބަދަލުކުރަން ނިންމައިފަ އެވެ. ނަމަވެސް އެކަމާ ގުޅިގެން ޝަރީފް ވަކި އެއްޗެއް ވިދާޅެއް ނުވެ އެވެ. އޭނާ ވިދާޅުވީ އެއްވެސް މުވައްޒަފަކު ވަޒީފާއަށް ނުނިކުންނަ ނަމަ، ފިޔަވަޅު އަޅާނެ ކަމަށެވެ.\nތިމަރަފުށިން ކަރަންޓު ކަނޑާލި މައްސަލަ އިތުރަށް ބަލަމުން އަންނަ ކަމަށް ވެސް ޝަރީފް ވިދާޅުވި އެވެ.\nއާބާދީގައި ގާތްގަނޑަކަށް 1،800 މީހުން އުޅެމުން އަންނަ ތިމަރަފުށިން ކަރަންޓު ދިއުމުން އެ ރަށު މީހުން ދިރިއުޅުނީ ވަރަށް ހާލުގަ އެވެ. ހާއްސަކޮށް ރޯދަމަސް ފެށުނު ދުވަހާ މިކަން ދިމާވުމުން ވަރަށް ބޮޑެތި ދަތިތަކެއް ކުރިމަތިވި ކަމަށް އެ ރަށު ކައުންސިލުން ބުންޏެވެ.


ކަހްފު ސޫރަތުގެ ތަރުޖަމާ 26-28 – DhiSalafiyyah\nقُلِ اللَّـهُ أَعْلَمُ بِمَا لَبِثُوا ۖ لَهُ غَيْبُ السَّمَاوَاتِ وَالْأَرْ‌ضِ ۖ أَبْصِرْ بِهِ وَأَسْمِعْ ۚ مَا لَهُم مِّن دُونِهِ مِن وَلِيٍّ وَلَا يُشْرِ‌كُ فِي حُكْمِهِ أَحَدًا ﴿٢٦﴾\nކަލޭގެފާނު ވިދާޅުވާށެވެ! “އެއުރެން ތިބި މުއްދަތެއް އެންމެ މޮޅަށް ދެނެވޮޑިގެންވަނީ ، اللّه އެވެ. އުޑުތަކާއި ، ބިމުގެ ޣައިބު ދެނެވޮޑިގަތުން ވަނީ ، އެކަލާނގެއަށެވެ. އެކަލާނގެ ބައްލަވާވޮޑިގަތުމާއި، އައްސަވާވޮޑިގަތުން ބޮޑުކަމާއި ފުރިހަމަކަމާއެވެ! އެއުރެންނަށް އެކަލާނގެ ފިޔަވައި ވާގިވެރިވާނެ އެހެން އެއްވެސް ފަރާތެއް ނުވެއެވެ. އަދި އެކަލާނގެ ޙުކުމްފުޅުގައި އެއްވެސް ފަރާތެއް އެކަލާނގެ ބައިވެރިޔެއް ނުކުރައްވަތެވެ”.\nوَاتْلُ مَا أُوحِيَ إِلَيْكَ مِن كِتَابِ رَ‌بِّكَ ۖ لَا مُبَدِّلَ لِكَلِمَاتِهِ وَلَن تَجِدَ مِن دُونِهِ مُلْتَحَدًا ﴿٢٧﴾\nކަލޭގެފާނުގެ ރައްބުގެ ފޮތުން ، ކަލޭގެފާނަށް ވަޙީކުރެއްވުނު ތަކެތި ކިޔަވައިވިދާޅުވާށެވެ! އެކަލާނގެ ކަލިމަފުޅުތަށް ބަދަލުކުރާނޭ އެކަކުވެސް ނުވެއެވެ. އަދި އެކަލާނގެ ފިޔަވައި އެހީއަށް އެދި އެނބުރި ވަޑައިގަންނަވާނެ ފަރާތެއް ، ކަލޭގެފާނަކަށް ފެނިވަޑައެއް ނުގަންނަވާނެތެވެ.\nوَاصْبِرْ نَفْسَكَ مَعَ الَّذِينَ يَدْعُونَ رَ‌بَّهُم بِالْغَدَاةِ وَالْعَشِيِّ يُرِ‌يدُونَ وَجْهَهُ ۖ وَلَا تَعْدُ عَيْنَاكَ عَنْهُمْ تُرِ‌يدُ زِينَةَ الْحَيَاةِ الدُّنْيَا ۖ وَلَا تُطِعْ مَنْ أَغْفَلْنَا قَلْبَهُ عَن ذِكْرِ‌نَا وَاتَّبَعَ هَوَاهُ وَكَانَ أَمْرُ‌هُ فُرُ‌طًا ﴿٢٨﴾\nއަދި އެއުރެންގެ ރައްބުގެ ވަޖްހުފުޅު އަދައިގެން (އެކަލާނގެ ރުހިވޮޑިގަތުން އެދިގެން) ، ހެނދުނާއި ހަވީރު އެކަލާނގެއަށް ދުޢާކުރާ މީހުންނާއެކު ، ކަލޭގެފާނުގެ ނަފްސުފުޅު ހިފަހައްޓަވައި ކެތްކުރައްވާށެވެ! އަދި ދުނިޔޭގެ ދިރިއުޅުމުގެ ޒީނަތްތެރިކަން އެދިވަޑައިގެން ، ކަލޭގެފާނުގެ ލޯފުޅު ، އެއުރެން ފަހަނަޅައި ދިޔަނުދެއްވާށެވެ! (އެބަހީ: އެއުރެން ދޫކޮށްނުލައްވާށެވެ). އަދި ތިމަންރަސްކަލާނގެ ހަނދުމަކުރުމުން ، އެމީހެއްގެ ހިތް ތިމަންރަސްކަލާނގެ ޣާފިލުކުރައްވައި ، އަދި އެމީހެއްގެ ހަވާ ނަފްސަށް ތަބާވެ އަދި އެމީހެއްގެ ކަންތައްތައް ގެއްލެނިވެގެންވާ މީހަކަށް ކަލޭގެފާނު ކިޔަމަންވެ ވަޑައިނުގަންނަވާށެވެ!


Akshay ge Bell Bottom june mahu, Alia ge Gangubai Kathiavadi November mahu - Hama.mv\nއަކްޝޭގެ ބެލް ބޮޓޮމް ޖޫން މަހު، އާލިއާގެ ގަންގޫބާއީ ކަތިއަވަޑީ ނޮވެމްބަރު މަހު\n17 ޖެނުއަރީ 2021 | 09:47\nބެލް ބޮޓޮމް އަދި ގަންގޫބާއީ ކަތިއަވަޑީ ގެ ޕޯސްޓަރު\nއާދިއްތަ , 17 ޖެނުއަރީ 2021 | 09:47\nމި އަހަރު ރިލީޒްކުރަން ތައްޔާރުވަމުންދާ ބޮލީވުޑްގެ ބޮޑު ދެ ފިލްމު ކަމަށްވާ "ބެލް ބޮޓޮމް" އާއި "ގަންގޫބާއީ ކަތިއަވަޑީ" ސިނަމާތަކުގައި އަޅުވާނެ ތާރީހުތައް ކަނޑައަޅައިފި އެވެ.\nމިދިޔަ 2021 ވަނަ އަހަރަކީ ކޮވިޑް-19 ގެ ސަބަބުން މުޅި ބޮލީވުޑްހެން ހުއްޓިފައި އޮތް އަހަރެކެވެ. އިންޑިއާގެ ސިނަމާތައް ބަންދުކޮށްފައި އޮތުމުން ނިންމާފައި ހުރި ގިނަ ފިލްމުތަކެއް ސްޓްރީމިން ޕްލެޓްފޯމުތަކުގައިވެސް ރިލީޒް ކުރި އެވެ. އަދި މަންޒަރުތައް ނުނިމި ހުރި ފިލްމުތައް ވަކި ތާރީހެއް ނެތް ގޮތަށް ފަސް ކުރި އެވެ. އޭގެ ތެރެއިން ބައެއް ފިލްމުތަކުގެ މަސައްކަތް މިދިޔަ އަހަރުގެ ފަހުކޮޅު ފަށައި، ބައެއް މަސައްކަތްތައް މިހާރުވެސް ދަނީ ކުރިއަށެވެ.\nއެގޮތުން ޝޫޓިންގެ ނުނިމި ހުރި މަސައްކަތްތައް މިދިޔަ އަހަރު އޯގަސްޓު މަހު އިނގިރޭސިވިލާތުގައި ފެށި އަކްޝޭ ކުމާރު ލީޑް ރޯލުން ފެންނަ "ބެލް ބޮޓޮމް" ގެ މަންޒަރުތައް ނެގުން ނިންމާލައި އެފިލްމު މިހާރު އޮތީ ޕޯސްޓް ޕްރޮޑަކްޝަން މަރުހަލާގަ އެވެ. ލާރާ ދައްތާ އަދި ވާނީ ކަޕޫރުވެސް މުހިންމު ރޯލުތަކުން ފެންނަ މި ފިލްމު ކުރިން ރިލީޒްކުރަން ކަނޑައެޅީ މިއަހަރުގެ އޭޕްރީލް މަހު އެވެ. އެހެންނަމަވެސް ރޯހިތު ޝެއްޓީ ޑައިރެކްޓު ކުރާ އަކްޝޭގެ "ސޫރިޔަވަންޝީ" ވެސް އޭޕްރީލްގައި ރިލީޒްކުރަން ނިންމާފައި އޮތުމުން "ބެލް ބޮޓޮމް" އިތުރު ދެ މަސް ދުވަހަށް ފަސްކޮށް ޖޫން މަހު ރިލީޒްކުރަން މިހާރު ވަނީ ނިންމައިފަ އެވެ.\nމީޑިއާ ރިޕޯޓުތައް ބުނާ ގޮތުން "ބެލް ބޮޓޮމް" ގެ ޕޯސްޓު ޕްރޮޑަކްޝަން މަސައްކަތްތައް އަންނަ މަހު ނިންމައިލެވޭނެ އެވެ. އެހެންނަމަވެސް އަކްޝޭގެ ދެ ފިލްމެއް އެއް މަހެއްގެ ތެރޭގައި އެޅުވުމަކީ ވިޔަފާރިއަށް އަސަރުކޮށްފާނެ ކަމަކަށް ވާނެތީ ފިލްމު ހޯލްޑުގައި ބާއްވަން ޕްރޮޑަކްޝަން ޓީމުން ނިންމީ އެވެ.\nއަނެއްކޮޅުން މިހާރު މަންޒަރުތައް ނަގަމުންދާ ސަންޖޭ ލީލާ ބަންސާލީގެ ޑައިރެކްޝަން "ގަންގޫބާއީ ކަތިއާވަޑީ" ސިނަމާތަކުގައި އަޅުވާނެ ތާރީހުވެސް މި ވަނީ ކަނޑައަޅައިފަ އެވެ. އާލިއާ ބަޓް ލީޑް ރޯލުން ފެންނަ އެ ފިލްމު އަޅުވާނެ ތާރީހެއް ކަމަށް ރިޕޯޓުތައް ބުނަނީ މި އަހަރުގެ ނޮވެމްބަރު މަހު އެވެ. މަލްޓި ލެންގުއޭޖްކޮށް ރިލީޒްކުރާ މި ފިލްމުގެ މަންޒަރުތަކުގެ ބޮޑު ބައެއް މިހާރު ނަގާ ނިމިފައިވާއިރު މިހާރު ކުރިއަށް ދަނީ އެންމެ ފަހު ޝެޑިއުލް ކަމަށް ރިލޯޓުތައް ބުނެ އެވެ.\n"ގަންގޫބާއީ ކަތިއަވަޑީ" ރިލީޒް ކުރާނީ އިންޑިއާގެ ދިވާލީގެ މުނާސަބަތާ ގުޅުވައިގެންނެވެ. މިއީ އަހަރުގެ އެންމެ ކާމިޔާބު ފިލްމަށް ވެދާނެ ކަމަށް ބެލެވޭ ފިލްމެކެވެ. މިފިލްމުގައި އާލިއާ އަދާކުރާނީ މާފިއާ ބޮޑު މީހެއްގެ ރޯލެވެ.\nއިންޑިއާގެ ގިނަ ސިނަމާތަކެއް މިހާރު ވަނީ ހުޅުވައިފަ އެވެ. އެހެންނަމަވެސް ކޮވިޑްގެ ހާލަތު ގޯސް ބައެއް ހިސާބުތަކުގައި އަދިވެސް ސިނަމާތައް ނުހުޅުވަ އެވެ. ބެލެވޭ ގޮތުގައި އިއްޔެ ފެށި ކޮވިޑް ވެކްސިނޭޝަން ޕްރޮގުރާމާއިއެކު އިތުރު ސިނަމާތައްވެސް ވަރަށް އަވަހަށް ހުޅުވާނެ އެވެ. މިއަހަރަކީ ބޮލީވުޑްގެ ބޮޑެތި ގިނަ ފިލްމުތަކެއް ސިނަމާތަކުގައި އަޅުވާނެ އަހަރެކެވެ.\nބޮލީވުޑް އަކްޝޭ ކުމާރު އާލިއާ ބަޓް މުނިފޫހިފިލުވުން ސަންޖޭ ލީލާ ބަންސާލީ\nރާއްޖޭގެ ރިޒޯޓުގައި ހުރި ރަނގަޅު ކެއުންތަކާއެކު ޝިލްޕާ ހިތްހަމަޖެހިފައި\nކެޓްރީނާ އާ ވިޖޭގެ ފިލްމަށް ކިޔަނީ މެރީ ކްރިސްމަސް\nއަނޫރާގް، ބަޖާޖް އަދި ކޮމަލިކާވެސް ރާއްޖޭގައި!\nއިމްރާން އާ އަމީތާބުގެ ޗެހެރޭ އޭޕްރީލް 30 ގައި\nކަރީނާ ވިހައިފި، މިފަހަރުވެސް ފިރިހެން ކުއްޖެއް


" ފުރަތަމަ ކުރަހާއުޅުނީ ބިންމަތީ (ވެލިގަނޑުގައި)" : ވަހީދު — Ihavandhoo.com\n4 ސެޕްޓެމްބަރު 2018 1 ފާތިމަތު ޝާއިރާ\nމިފަހަރުގެ އެމީހުންގެ ހުނަރުގެ ބައިވެރިއަކީ ހއ. އިހަވަންދޫ ނަލަހިޔާގެ މުހައްމަދު ވަހީދު އެވެ. އިހަވަންދޫގެ ގިނަބަޔަކު ދަންނާނެ ފަދައިން ވަހީދަކި މޮޅު ހުނަރުވެރި ކުރެހުން ތެރިއެކެވެ. ވަރަށް ތުއްތު އުމުރުގައި ވަހީދުވަނީ ކުރެހުމުގެ ދާއިރާއިން ދުނިޔޭގެ ފެންވަރުގެ އަވޯޑެއް ޙާސިލް ކޮއްފައެވެ. ރަށުގެ ވެލިގަނޑުގައި ކުރަހަންފެށި ވަހީދުގެ ކުރެހުންތައްމިހާރު އޭނާ ކުރަހާ އުޅެނީ ކެންވަސް، ބިއްލޫރިފުޅި ، ކާށީގެ ބޮނބިގަނޑު ފަދަ ތަކެތީ ގައެވެ. ފިލްމުސްޓާރެއްގެ ފޮޓޯ 1 ރުފިޔާއަށް ވިއްކި ހަދާން އަދިވެސް އޭނާ ނުނެތެއެވެ. ނަމަވެސް މިއަދު އޭނަގެ ކުރެހުންތަށް ދުނިޔޭގެ އެކި ކަންކޮޅުތަކުންރާއްޖެއަށް ޒިޔާރަތް ކުރާފަތުރުވެރިންގެ ތެރޭގައި މަޤުބޫލުވެ. އެކުރެހުންތައް ވިކެމުންދަނީ ރަނގަޅުއަގެއްގައެވެ. މާތް ﷲ ގެ ހެޔޮރަޙްމަތުންމިއަދު ވަހީދަކީ އޭނާއަށް ލިބުނު ހުނަރުގެ ބޭނުންހިފައި ރާއްޖޭގެ ރިސޯޓެއްކަމަށްވާ ފިހާޅޮހި އައިލެންޑް ރިސޯޓުގެ އަރޓިސްޓެއްގެ ވަޒީފާ އަދާކުރަމުން އަންނަ ނަމޫނާ ޒުވާނެކެވެ.\nޖަޕާނުންބޭއްވި އިންޓަނޭޝަނަލް ކުރުހުމުގެ މުބާރާތަކުން އެއްވަނަ ޙާސިލްކުރުމުން ލިބުނު މެޑަލް އަދި ސެޓްފިކެޓާއިއެކު ވަހީދު ފޮޓޮއަކަށް ހުއްޓިގެން.\nވަހީދު އޭނަގެ ކޮށްކޮމެނާއި އެކު ލިބުނު ކާމިޔާބީ ފާހަގަކުރަނީ.\nތިރީގައި މިހިމަނާލަނީ ވަހީދުގެ ބައެއް ކުރެހުންތަކާ އޭނަގެވާހަކަތަކެވެ.\n1) ކުރަހަން ފެށުނީކިހިނެއްތޯ؟\nކުރަހަން ފެށުނީކިހިނެއްކަމެއް ނޭގެ، ވަރަށް ކުޑަ ކުޑަ އިރުއްސުރެ މިކަމަށް ޝައުގު ހުންނަކަން އިނގޭ، ފުރަތަމަ ކުރަހާއުޅުނީ ބިންމަތީ (ވެލިގަނޑު) ގަ އެއީ ސުކޫލަށްވެސްނުދާ އިރުގަ، މަގު މަގު ފާރުގަޔާ ގޭ ގެ ފާރުގަ ކުރަހަނީ، ދެން ސުކޫލަށްދާން ފެށިފަހުން ކުރަހާ ފޮތުގަ ކުރަހަން ފެށީ، ކުރަހާ ފޮތަކަށް ވަނީ2ދުވަސް ، މަންމަ ހުންނަނީ އެކަމާ ރުޅިއައިސް އަބަދު ފޮތްގަނެދޭން ޖެހެތީ، ބައްޕަ ވެސް އެއްޗެހިކިޔާނެ އަބަދު ކުރަހަތީ.. އެކަމު ފަހުން އެގުނު ބައްޕަވެސް ކުރަހާކަން.. އެއިރު ގިނައިން ކުރަހަނީ ފިލްމުސް ސްޓާރުން ،ދެން ކުރަންފެށި ކަމަކީ 1 ރުފިޔާއަށް ވިއްކާލަނީ ފިލްމުސްޓާރެއްގެ ފޮޓޯ ކުރަހާފަ، ގަލަމުން ބްލެކް އެންޑް ވައިޓުކޮށްކުރަހަނީ...\n2) ކުރިން ކުރަހާނެ ސާމާނު ހޯދުމަކީ އެހާ ފަސޭހަކަމަކަށް ނުވާނެ. އެއިރު ކުރެހުމަށް ބޭނުންވާ ތަކެތި ހޯދަނީ ކިހިނެއް؟\nއަސްލު ކުރިން ކުރަހާ އުޅުނީ ސުކޫލުގަ އުޅުނިއިރު ސުކޫލަށް ގެންދަން ގަނެދޭ ފޮތުގަ.2ދުވަހުން އެ ފޮތް ހުސްވޭ. އަނެއްކާވެސް މަންމަ ގާތު ރޮއިގެން ފޮތް ގަންނަނީ. ސުކޫލު ނިންމާފައާއެކު މަސައްކަތުގެ ދާއިރާއަށް ނުކުމެއްޖައިން.\n3) ބޮޑަށް ޝައުޤުވެރިވަނީ ކޮންކަހަލަ ކުރެހުންތަކަކައް؟\nހުރިހާ ވައްތަރެއްގެ ކުރެހުންތައްވެސް ކުރަހާ ހިތްވޭ. އެކަމް މިހާރު މި ކުރެހެނީ ގުދުރަތީ ރީތި މަންޒަރުތަކާއި، ގޮނޑުދޮށާއި، ކަނޑު އަޑީގެ މަންޒަރު.\n4) އެއީ ކީއްވެ އެ އެއްޗެހި ޚާއްސަވެ ކުރަހަން ޝައުޤު ހުންނަނީ؟\nއަސްލު ވާގޮތަކީ ގެސްޓުން ބޮޑަށް ލައިކު ވަނީ އެ ވައްތަރުގެ ކުރެހުންތަކަށް. އެކަމް ވަރަށް ވޭ ރާއްޖޭގެ ކުރީގެ މުސްކުޅި ދިރިއުޅުން ދައްކުވައިދޭ ކުރެހުންތައް ކުރުހާހިތް.\n5) ކުރަހާއިރު އެންމެ އިސްކަމެއްދެނީ ކޮން ކަންކަމަކަށް؟\nއެ ކުރުހާ އެއްޗެއް ވީހާވެސް ރީތިކޮށް ކުރުހޭތޯ. ދެން މީހަކު ބުނެގެން ކުރުހާ އެއްޗެއް ވިއްޔާ އެމީހާ ހިތްހަމަ ޖެހޭ ވަރަށް އެމީހާ ބޭނުންވާ ގޮތަށް ކުރުހޭތޯ ބަލަނި. އަދި އެއްޗެއް ބަލައިގެން ކުރަހާނަމަ އެއާ ވީހާވެސް ވައްތަރު ވާގޮތަށް ކުރުހޭތޯ ބަލަން.\n6) ކުރެހުން ދަސްކުރުމަށް އެއްވެސް މަސައްކަތެއް ކުރިން ކުރަންތަ؟\nއަހަރެން މީ އެއްވެސް މީހަކު ގާތުން ކުރުހަން ދަސްކޮށްގެން ކުރަހާ މީހެއް ނޫން. ސުކޫލުންވެސް އެ ދުވަސްވަރު މާ ރަނގަޅު އެއްޗެއް ނޭނގެ. ކުރުހަން (އެއިރު) ދޭނީ އެކުއްޖަކު ބޭނުން އެއްޗެއް ނޫނީ ދަޅެއް، އާފަލެއް ބައިންދާފައި ބުނެފާނެ ކުރަހާށޭ. ބައެއްފަހަރު މުދައްރިސުންނަށްވެސް ކުރުހާދޭން ޖެހޭ. ވީމާ، އިތުރަށް ކުރިއަރަން އަހަރެން މީހުންގެ ކުރެހުން ބަލައި އެގޮތަށް ކުރުހޭތޯ ބަލަން.\n7) މީހުންގެ ކުރެހުންތައް ބަލައިގެން ހިތްވަރު ހޯދާކަމަށް ވިދާޅުވެއްޖެ. އެހެންނަމަ، އެންމެ ފާހަގަކޮށްލެވޭ ކުރެހުންތެރިޔަކީ ކާކު؟\nވަރަށް ފާހަގަކޮށްލަން އެފް.ބީ(ފޭސްބުކު)ގަ ހުންނަ ކުރެހުންތައް. އެގޮތުން ސިރު އާޓްސް އަދި ޖަނާހް އާޓްސް ވަރަށް ކަމުދޭ.\n8) މިހާރު ތި ކުރަހާ ކުރެހުންތަކުން ކޮންމެ ކުރެހުމެއް ކުރަހަން ގާތްގަނޑަކަށް ކިހާ ވަގުތެއް ނަގާނެ؟\nމިހާރު މި ކުރުހާ ވައްތަރުގެ ކުރެހުންތަކުން ކުޑަ ކުރެހުމެއް ވިއްޔާ ބައި ގަޑި އިރު އަދި ބޮޑު ކުރެހުމެއްވިއްޔާ ދެ ގަޑިއިރު. ދެން ބައެއް ވައްތަރުގެ ކުރެހުންތަކަށް ކުޑަކޮށް ގިނައިރުވޭ.\n9) ކުރިޔާ އަޅާ ބަލާއިރު މިހާރު ތި ގެންގުޅޭ ވަޞީލަތްތައް ތަފާތުވެދާނެ. ކޮން ގޮތަކުން މިހާރު ބޭނުން ކުރާ އެއްޗެހި ތަފާތީ؟\nކުރިން ކުރެހީ ފަންސުރު ކުލައިން. ދެން ފެންކުލައިން ކުރަހާފޮތުގައި ދެން "ޑްރޮވިން ބޫކް"ގަ. މިހާރު މި ކުރުހަނި ފުޅި ކުލައިން ކެންވަސް ގަ. ވަރަށް ފަސޭހަ ކުރީގަ އެ ކުރެހި ގޮތަށްވުރެ ކެންވަސްގަ ކުރަހަން.\n10) ކުރަހަން އެކި މީހުން ގެންގުޅެނީ އެކި ކަހަލަ "މެޓީރިއަލް". ވަހީދަށް އެންމެ ފަސޭހައީ ކޮންކަހަލަ "މެޓީރިއަލް" އަކުން ކުރަހަން؟\nމިހާރު މި ކުރެހެނި ހަމައެކަނި އެކްރިލިކް ކަލާރ އިން. އެހެންވެ އެއިގެން ކުރަހަން ފަސޭހައޭ ބުނެވޭނި. މިހާރު ފަންސުރު ކުލައިން ކުރަހަން އުނދަގޫ އަދި ވޯޓާ ކަލާރ އިން ވެސް. އެއީ މިހާރު އޭގެން ނުކުރުހާތީ.\n11) ކުރިން މަސައްކަތް ކުރީ ހަމަ އެކަނި ކުރެހުމަށް ބިނާވެފަ އޮތް ވަޒީފާއަކު ނޫން. އެއިރު އެގޮތަށް ވަޒީފާގަ އުޅެމުން ކުރަހަން ވަގުތު ހޯދަނީ ކިހިނެއް؟\nކުރިން އަދާކުރި ވަޒީފާގައި އުޅެމުން މާ ގިނައިން ކުރުހާ ނުހެދެ. މީހަކު ބުންޏަސް ވަގުތެއް ނެތޭ ބުނަނި އެކަމް ލިބޭ ހުސްވަގުތު މީހުންނަށް ކުރަހައިދޭން.\n12) ރިސޯޓުގަ ގެސްޓް ޝޮޕް ގަ ވަހީދުގެ ކުރެހުންތަކަށް ޑިމާންޑް އޮވޭތޯ؟\nއަބަދުވެސް ކުރަހަން އޯޑާރ ލިބި ލިބި ހުންނަނީ ... ޑިމާންޑް އޮވޭ، ކުރެހުންތަށް ވިކޭ އަބަދުވެސް..\n13) އެއިރު އެހެން ކުރަހައިދޭ ކުރެހުމެއް ނިންމައިލެވެނީ ކިހައި އިރަކުން؟\n(އެއިރު)ދެން ހަތަރު، ފަސް ހަ ދުވަސް ވެސް ނަގާފާނެ ނިންމަން.\n14) ތި މަސައްކަތުގައި އެންމެ ބޮޑު ހިތްވަރެއް ލިބެނީ ކޮންބައެއްގެ ފަރާތުން؟\nމި ކަމުން ކުރިއަށް ދާން އެންމެ ބޮޑު ހިތްވަރެއް ލިބެނީ އާއިލާގެ ފަރާތުން. ހާއްސަކޮށް އަންހެނުންގެ ފަރާތުން. ކޮއްކޮ އަހުމަދު ވަހީދުގެ ފަރާތުންވެސް ވަރަށް ބޮޑު ހިތްވަރެއް ލިބޭ. އޭނާ ބުނާނެ ރަނގަޅު ކޮއްލަންޖެހޭ ތަންތަން.\n15) ތި މަސައްކަތް ކުރުމުގަ ހުރި އެންމެ ބޮޑު ގޮންޖެހުންތަކަކީ ކޮބާ؟\nކުރިން މި ކަމުގަ ހުރި ގޮންޖެހުންތަކެއް ކުރިޔަށް ދާން. އެކަމަކު މިހާރު ހަމަ ބޭނުން ވަރަކަށް ބޭނުން އެއްޗެއް ކުރެހުމުގެ ފުރުސަތު އެބަ އޮތް.\n16) ކުރެހުމުގެ ދާއިރާގައި ފާހަގަކޮށްލެވޭ ވަރުގެ ކާމިޔާބެއް ލިބުނުތަ؟\nއަދި މާގިނަ ކާމިޔާބީތަކެއް ނެތް ލިބިފައެއް. އެހެންނަމަވެސް އަހަރެން ވަރަށް ފާހަގަކޮށްލަން ސުކޫލު ދުވަސްވަރު ޖަޕާންގަ ބޭއްވި މުބާރާތަކުން 1 ވަނަ ލިބުނު. އަސްލު އަހަރެން ދެކެނި ކުރަހާ އެއްޗެއް، މީހުން ރަނގަޅޭ، ރީތި ވާހަކަ ބުނުން އެއީވެސް ކާމިޔާބެއް ކަމަށް ލިބޭ.\n17) ތި ދާއިރާއަށް ކުރެވޭ އެންމެ ބޮޑު އުއްމީދަކީ ކޮބާ؟\nމިހާރު ބޭނުންވަނީ މިކަން އަހަރެންގެ ފަރާތުން ދަސްކޮށްދޭން އަދި އެފަދަ ދުވަހެއް ދެއްކެވުން.\n18) ކޮބާ ވަހީދުގެ ކައިރިން ކުރަހަން ދަސްކުރަން ބޭނުން ކުދިންނަށް އޮތް ފުރުސަތަކީ؟\nމިކަން އަބަދުވެސް އެހެން ބަޔަކަށް ދަސްކޮށް ދޭން ވަރަށް ބޭނުން، އެކަމަކު ކުރިން ބުނިހެން އަހަރެން މީ މިކަން ކިޔަވައިގެން ކުރާމިހެއް ނޫން، އެހެންވީމަ އަހރެން ނަށް ކިޔައިދެވޭނީ އަހަރެން ނަށް ލިބިފަ ހުރި ތަޖުރިބާ އެއް، ކުރަހަން ބޭނުންވާ ކުދިންނަށް ވަގުތު ވާވަރަކުން އަހަރެން އެކަން ކޮއްދޭން މި ހުރީ ތައްޔާރަށް.\n19) ވަހީދު ލައްވާ އެއްޗެއް ކުރަހާލަން ބޭނުނަމަ ކިހިނެއް ހަދަން ޖެހޭނީ؟\nކުރަހަން ބޭނުންވާ މީހުން އަހަރެންނަށް ގުޅާލައިގެން ކުރިއަށް ގެންދަންވީ ހަމަ 9798093، ޑިއުޓީ ގަ ވަރަށް ގިނަ ވަގުތު އަހަރެން ހޭދަ ކުރަންޖެހޭ ވަގުތު ތަންދޭ މިނވަރަކުން އެކަން ކޮއްދޭނަން، ރަށުގަ ޗުއްޓީއަށް ގޮސްހުންނަ އިރު މިހާރުވެސް ވަރަށް ގިނައިން މީހުންނަށް ކުރަހާދެން.\n20) ވަހީދު ޒުވާނުންނަށް ދޭންބޭނުންވާ މެސެޖަކީ ކޮބާ؟\nޒުވާނުންނަށް ބުނެލަން އޮތީ ވަގުތުގެ ބޭނުން ބޭނުން ހެޔޮގޮތުގައި ހިފާށެވެ. އަދި ތިމާ ބޭނުންވާ ކަމެއް ތިމަންނައަށް ނުވާނޭ ހިތާ އެކަމާ ކުރިމަތި ނުލާ ނުހުންނާށެވެ. ކުރަން ބޭނުންވާ ނަމަ އެކަމައިގެން އުޅޭށެވެ. ފުރަތަމަ ހިތްއެދޭ ވަރަށް ނުވެދާނެތީ އެކަމެއް ހުއްޓާ ނުލާ ކުރިއަށް ގެންދާށެވެ. އިންޝާﷲ ކާމިޔާބު ވާނެއެވެ. ތަކުރާރުކޮށް ބުނެލަން ބޭނުންވަނީ ވަގުތުގެ ބޭނުން ހެޔޮގޮތުގައި ހިފާށެވެ.\nމިފަހަރުގެ އެމީހުންގެ ހުނަރުގައި މިގެނެސްދެވުނީ ކުޅަދާނަ ކުރެހުންތެރިއެއްގެ ވާހަކަ، އޭނާ ކުރެހުމުގެ ފަންނަށް ޝައުގު ވެރިވީގޮތެވެ. ކުރެހުމުގެ ފަންނުގައި ކުރިއެރުމާއި ވަޒީފާގެ ފުރުސަތުވެސް ލިބެމުން ދާކަން މި ހުނަރު ވެރިޔާގެ ފަރާތުން އެގިގެން ހިގައްޖެއެވެ. އެމީހުންގެ ހުނަރުގެ ފަރާތުން އެދެނީ ކޮންމެ ޒުވާނަކީވެސް ކޮންމެ ވެސް މަސައެކަތެއް ކުރާ ހީވާގި ކެރޭ ޒުވާނަކަށް ވުމެވެ. މި ހުނަރު ވެރިޔާގެ މަސައްކަތުން ދިރި އުޅުމުގެ އެތައް ކަމެއް ފާހަގަ ވެގެން ހިގައްޖެއެވެ. ބޭނުން ވާކަމެއް ހާސިލް ކުރުމަށް ރޯލަން ޖެހޭ ފަހަރުވެސް އަތުވެދާނެއެވެ. ހުރިހާ ޒުވާނުންނަކީވެސްމުޖުތަމައުގައި ހެޔޮގޮތުގައި ގުނާލެވޭ ވަހީދުފަދަ ކެރޭ ފަހުލަވާނަކަށް ވަމާ ހިގާށެވެ. ރަށާއި ގައުމަށް ޙިދުމަތް ކުރުމަށް އަތުކުރި އޮޅާލާ ބަޔަކަށް އަހަރެމެންވަމާ ހިގާށެވެ. އެމީހުންގެ ހުނަރުގެ ފަރާތުން ވަހީދުއަށް އެދެނީ އަދިވެސް އިތުރުކާމިޔާބީ އާއި އުފާވެރިކުރިމަގެކެވެ.\nތިރީގައިމިވަނީ ވަހީދުގެ ބައެއް މަސައްކަތްތަކެވެ.\n–5ސެޕްޓެމްބަރު 201840


އަލީ ވަހީދުގެ ޓްވީޓެއް: އެނބުރި އަންނާނަން، ދައްކަން އުޅުނު ވާހަކަ ވެސް ދައްކާނަން! | Sangu News\n11 ސެޕްޓެމްބަރ 2021 - 00:12\nޖީންސީ ގޯނާގެ ތުހުމަތުތަކެއް ކުރެވި މަގާމުން ވަކިކޮށްފައިވާ އަލީ ވަހީދާއި، ރައީސް ސޯލިހު އަދި ރައީސް ނަޝީދު/ ފޮޓޯ: ރައީސް އޮފީސް\nސިޔާސީ ދައުވާތަކާއި މީހުން ފްރޭމް ކުރުމާއި އަނިޔާވެރިކަމުގެ ކުރިމަތީ ފަހަތަށް ނުޖެހޭނެކަމަށް ބުނެ ޖިންސީ ގޯނާގެ ތުހުމަތުގައި ޓޫރިޒަމް މިނިސްޓަރުކަމުން ވަކި ކުރި އަލީ ވަހީދު ޓްވީޓެއް ކުރައްވައިފި އެވެ.\nއޮގަސްޓު 25 ގައި އަލީ ވަހީދު އިނގިރޭސިވިލާތުގެ ފުލުހުން ހައްޔަރު ކުރީ، ވިސާ އޯވަ ސްޓޭވެގެން ނަމަވެސް އެ ދުވަހު އޭނާ މަސައްކަތް ކުރީ ދިވެހި ނޫސްވެރިންނާއި ބައްދަލުކޮށް ޕްރެސް ކޮންފަރެންސްއެއް ބޭއްވުމަށެވެ. ގެޓްވިކްގެ ޑިޓެންޝަން ސެންޓަރުގައި ހުންނަތާ ދެ ހަފްތާ ފަހުން، އެ ގައުމުން ވަނީ ރަސްމީކޮށް އަލީ ވަހީދު ހައްޔަރު ކުރި ކަން ރާއްޖޭގެ ފުލުހުންނަށް އަންގާފަ އެވެ.\nނަމަވެސް މިވަގުތު އަލީ ވަހީދު ހުރިތަނެއް ސާފެއް ނޫނެވެ.\nއަނެއްކާވެސް ކުއްލިގޮތަކަށް އަލީ ވަހީދު ކުރި ޓްވީޓުގައި ވަނީ، އިންސާފުވެރި އަދުލުވެރި ޝަރުޢީ ނިޒާމެއް ދިވެހި ރައްޔިތުންނަށް ހޯދައިދިނުމަށް ވާން ޖެހުނު ކޮންމެ ގުރުބާނީއެއް ވާން ތައްޔާރަށް ހުރި ކަމަށެވެ. އެނބުރި އަންނާނެކަމުގެ އިންޒާރާއި އެކު އޭނާ ވަނީ ދައްކަން އުޅުނު ވާހަކަތައް ވެސް ހާމަކުރާނެ ކަމަށް ވިދާޅުވެފަ އެވެ.\nއަލީ ވަހީދު ހައްޔަރު ކުރުމުގެ ކުރިން ޕްރެސްއެއް ބާއްވައި މަސައްކަތް ކުރީ ސަރުކާރުގެ އެތެރޭގެ ބައެއް މައުލޫމާތުތަކާއި، ސިޔާސީ އެކި ބޭފުޅުން "ކޮމްޕްރޮމައިޒް" ވާނެފަދަ ލިޔުންތަކެއް ލީކު ކުރުމަށްކަމަށް ވާހަކަ ދެކެވެ އެވެ. އަދި އެކަމަށް ބާރު ލިބެނީ އަލީ ވަހީދު މިރޭ ކުރި ޓްވީޓުގައި ވެސް އެފަދަ މޭރުމަކުން ވާހަކަ ދައްކަވާފައިވާތީ އެވެ.\nމީގެ ދުވަސްތަކެއް ކުރިން އަލީ ވަހީދުގެ ފަރާތުން އޭނާގެ ވަކީލުން ވެސް ބަޔާނެއް އާއްމު ކުރި އެވެ. އޭގައި ބުނީ، އޭނާއާއި މެދު އަމަލު ކުރަމުން ދަނީ ބޭއިންސާފާއި އަނިޔާވެރިކާމާއި އެކު ކަމަށެވެ. އެއްވެސް ތަހުގީގު ކުރުމެއް، އަދި ސުވާލު ކުރުމެއް ވެސް ނެތި އަލީ ވަހީދު މަގާމުން ވަކިކުރި އިރު ކުރާ ތުހުމަތުތައް ވެސް ސާފުކޮށްދީފައި ނުވާކަމަށް އެ ބަޔާނުގައި ވެއެވެ.\nމިއީ ސިޔާސީ މަގްސަދެއް ހާސިލް ކުރުންގެ ގޮތުގައި ސިފަކޮށް، އެ ބަޔާނުގައި ބުނެފައިވަނީ ދައުވާ ސާބިތުވާނެ އެއްވެސް އުންސުރެއް ދައުލަތަށް ދެއްކިފައި ނުވާކަމަށެވެ. އޭގެ ތެރޭގައި ކުށް ކުރިކަމަށް ބުނާ ތާރީހާއި، ވަގުތުތައް އަދި އެ ކުށް ހިންގި ގޮތެއް ވެސް ދައުލަތަށް ބުނެ ނުދެވޭކަމަށް ބަޔާނުގައި ވެއެވެ. ފާއިތުވެދިޔަ އެއް އަހަރު ދުވަހު ދައުލަތުން އަލީ ވަހީދު ފްރޭމް ކުރުމަށް އެތައް މަސައްކަތެއްކޮށްފައިވާކަމަށް ވަކީލުންގެ ބަޔާނުގައި ވެއެވެ.


Scienceverin bunanee maabanduiru Coffee nuboashey!\nސައިންސްވެރިން ބުނަނީ މާބަނޑުއިރު ކޮފީ ނުބޯށޭ\nކޮފީ އާއި ކެފެއިން އެކުލެވޭ ބުއިންތަކާއި ކެއުންތަކަށް މާބަނޑު މީހުން ބޭނުންކުރުން ރަނގަޅެއް ނޫން\nފަހުގެ ދިރާސާ ތަކަކަށްފަހު ސައިންސްވެރިން ބުނެފައިވާ ގޮތުގައި މާބަނޑު ދުވަސްވަރު ކޮފީ ބުއިމަކީ އެއްގޮތަކަށް ވެސް ރަނގަޅު ކަމެއް ނޫނެވެ. ހަމައެކަނި ކޮފީއެއް ނޫނެވެ. ކެފެއިން އެކުލެވޭ ކޮންމެ އެއްޗެއްވެސް ކެއުމާއި ބުއިމަކީ މާބަނޑު އިރު ކުރަން ހެޔޮވާވަރު ކަމެއް ނޫންކަމަށް ފަހުގެ ހޯދުމަކުން ވަނީ ހާމަވެފަ އެވެ. ހަމައެކަނި ކޮފީ ބުއިން ހުއްޓާލުމަކުން ނުފުދެ އެވެ. ޗޮކްލެޓް ފަދަ ކެފެއިން އެކުލެވޭ އެއްޗިއްސާ އެ ދުވަސްވަރު މުޅީން ދުރުވާން ޖެހެ އެވެ.\nމިއަހަރުގެ ފެބްރުއަރީ އާއި މާޗްމަހު ޝާއިއުކުރި ދެ ދިރާސާއެއްގައި މާބަނޑު ދުވަސްވަރު ކެފެއިން ބޭނުން ކުރުމުން ބަނޑުގައިވާ ދަރިފުޅަށް ލިބިދާނެ ގެއްލުންތަކަކަށް އަލިއަޅުވާލާފައި ވެއެވެ. މީގެ ތެރެއިން ފުރަތަމަ ދިރާސާއަކީ ޔުނިވާސިޓީ އޮފް ރޮޗެސްޓާ މެޑިކަލް ސެންޓާ އިން ކޮށްފައިވާ ދިރާސާ އެކެވެ.\nމި ދިރާސާއިން ހޯދިފައިވާ މައުލޫމާތު ބުނާ ގޮތުގައި މާބަނޑު ދުވަސްވަރު ކެފެއިން އެކުލެވޭ އެއްޗެތި ބޭނުން ކުރުމުން ބަނޑުގައިވާ ދަރިފުޅުގެ ސިކުނޑީގެ މުހިއްމު ބައިތަކަކަށް މައްސަލަތައް ދިމާވެ އެވެ. މިއީ ކުދިންގެ މިޒާޖަށް ގޯސް ބަދަލުތައް އަންނަން މެދުވެރިވާ އަދި އުފަންވާ ކުއްޖާ ތަންކޮޅެއް ބޮޑުވާއިރަށް އޭޑީއެޗްޑީ ޖެހެން މެދުވެރިވެދާނެ ސަބަބެއް ކަމަށް މި ހޯދުމުގައި ބުނެފައި ވެއެވެ.\nދެ ވަނަ ދިރާސާ ހެދީ ނެޝަނަލް އިންސްޓިޓިއުޓް އޮފް ޗައިލްޑް ހެލްތު އެންޑް ހިއުމަން ޑިވެލޮޕްމަންޓް އިންނެވެ. މި ދިރާސާ ޝާއިއު ކޮށްފައި ވަނީ ޖާމާ އޯޕެން ނެޓްވޯކްގައި ފާއިތުވީ މާޗްމަހުގެ 25 ވަނަ ދުވަހު އެވެ. މި ދިރާސާ ބުނާ ގޮތުގައި މާބަނޑު ދުވަސްވަރު އަންހެންމީހާ ދުވާލަކު އެންމެ ބައި ތަށިހާ ކޮފީ ބުޔަސް އެއްގޮތަކަށް ވެސް ކޮފީ ނުބޯ މީހުން ވިހާ ދަރިންނަށް ވުރެ ކޮފީބޯ މީހުން ވިހާ ދަރިފުޅު ކުޑަވެ އެވެ.\nމި ދިރާސާތަކަކީ މިހާރުވެސް ދުނިޔޭގައި ގިނަ ބަޔަކު ބަހުސް ކުރަމުންދާ ވާހަކައަކަށް ލިބުނު އިތުރު ހެކި ތަކެކެވެ. ނަމަވެސް މިހާރު ދީފައިވާ އިރުޝާދުތަކާ ފުށުއަރާ ދިރާސާއެއް ވެސް މެއެވެ.\nމާބަނޑު މީހުންނާއި ކެފެއިންއާ ގުޅޭ މިހާރުގެ ރަސްމީ އިރުޝާދަކީ ކޮބައި ހެއްޔެވެ؟ ޑަބްލިޔުއެޗްއޯ އާއި އެމެރިކަން ޕްރެގްނަންސީ އެސޯސިއޭޝަން އަދި ޔޫކޭގެ ނެޝަނަލް ހެލްތު ސާވިސް (އެންއެޗްއެސް) އިން މިހާރު ނެރެފައިވާ ގައިޑްލައިންގައިވާ އިރުޝާދުތައް ބުނާ ގޮތުން މާބަނޑު ދުވަސްވަރު ކެފެއިން ބޭނުންކުރާ މިންވަރު ދުވާލަކަށް 200 ގްރާމަށް ވުރެ މަދުކުރަން ޖެހެ އެވެ. އެއީ ގާތްގަނޑަކަށް އެކެއް ނުވަތަ ދެ ޖޯޑު ކޮފީގެ މިންވަރެކެވެ.\nމާބަނޑު ދުވަސްވަރު ކޮފީ ބުއިމުން ބަނޑުގައި އޮންނަ ދަރިފުޅުގެ ހެދި ބޮޑުވުމަށް މައްސަލަތަކެއް ކުރިމަތިވާކަމާއި އުފަންވާއިރު ކުއްޖާގެ ބަރުދަން ލުއިވުމާއި، ދުވަސް ނުފުރާ ވިހެއުމާއި، ވިހާއިރު މަރުވެފައި އޮތުން ފަދަ މައްސަލަތައް ހިމެނެ އެވެ.\nޑަބްލިޔުއެޗްއޯގެ އިރުޝާދުގައި ބުނެފައިވަނީ މާބަނޑު މީހުން ދުވާލަކު 300 ގްރާމް އަށް ވުރެ ގިނައިން ކެފެއިން ބޭނުންކުރާ މީހުން މާބަނޑުވުމުން، އެމީހުންގެ ބަނޑުގައިވާ ދަރިފުޅަށް ލިބިދާނެ ގެއްލުމަކުން ސަލާމަތްވުމަށްޓަކައި، މި އަދަދު ދަށްކުރަން ޖެހޭ ކަމަށެވެ.\nނަމަވެސް މާބަނޑު ދުވަސްވަރު ކެފެއިން ބޭނުންކުރެވޭނެ ރައްކާތެރި މިންވަރެއް ނެތް ކަމަށް ބުނާ ސައިންސްވެރިންގެ އަދަދު ދުވަހަކަށް ވުރެ ދުވަހެއް އިތުރުވަމުން އަންނަކަން ފާހަގަ ކޮށްލެވެ އެވެ.\nސައިންސްވެރިން މިހާރު ބުނަނީ މީގެ ކުރިން ކޮށްފައިވާ ގިނަ ދިރާސާތައް އަމާޒުކޮށްފައި ހުރީ ވަރަށް ގިނައިން ކޮފީ ބޯ މީހުންނަށް ކަމަށް ވިޔަސް އާދައިގެ ވަރަކަށް ނުވަތަ މަދުން ކޮފީ ބޯ މީހުންގެ ބަނޑުގައި އޮންނަ ދަރިންނަށް ވެސް ގެއްލުންތައް ލިބޭކަން މިހާރު ޔަގީން ކުރެވޭ ކަމަށެވެ. މާބަނޑުއިރު އެއްވެސް މިންވަރަކަށް ކޮފީ ބުއިމަކީ އަދި ކެފެއިން އެކުލެވޭ އެއްޗެތި ބޭނުން ކުރުމަކީ ދަރިފުޅު ނުރައްކަލަށް ހުށަހެޅުން ފަދަ ކަމެކެވެ.\nރޮޗެސްޓާ ޔުނިވަސިޓީގެ ސައިންސްވެރިން ކުރި ދިރާސާގައި ނުވަ އަހަރާ 10 އަހަރާ ދެމެދުގެ އެތައް ހާސް ކުދިންނެއްގެ ސިކުނޑީގެ ސްކޭންތައް އެނަލައިޒް ކޮށްފައި ވެއެވެ. އަދި ބެލިބެލިތަކުން ހާމަވެފައިވާ ގޮތުގައި ރަހިމުގައި އެ ކުއްޖާ އޮތްއިރު ކެފެއިންގެ އަސަރު ކޮށްފައިވާ ކުދިންގެ ސިކުނޑީގެ ސްޓްރަކްޗާއަށް ބަދަލުތަކެއް އައިސްފައި ވެއެވެ. މީގެ ސަބަބުން ކުދިންގެ މިޒާޖަށް ނޭދެވޭ ބަދަލުތައް އައުމާއި، ސަމާލުކަން ދޭން ދަތިވުން، ހައިޕައެކްޓިވިޓީ ފަދަ މައްސަލަތަކުގެ އަލާމާތްތައް މި ސްކޭންތަކުން ފެނިފައި ވެއެވެ. އަދި ރިސާޗަރުން ވަނީ މި ކުދިން އޮބްޒާވްކޮށް ކުދިންގެ ސިކުނޑިއަށް އައިސްފައިވާ ބަދަލުތަކުން އެކުދިންނަށް ކުރިމަތިވެފައިވާ މައްސަލަތައް ދެނެގަނެފައި ކަމަށް ފެބްރުއަރީ 2021 ގެ ސްޓަޑީގައި ބުނެފައި ވެއެވެ.\nމާބަނޑު ދުވަސްވަރު ކެފެއިން އެކުލެވޭ އެއްޗެތި ބޭނުން ކުރުމުން ތަފާތުތައް އަންނަ ސަބަބަކީ ކޮބައި ހެއްޔެވެ؟ ކެފެއިން އަކީ ސެންޓްރަލް ނާވަސް ސިސްޓަމް ސްޓިމިއުލަންޓް އެކެވެ. އަދި މި އަސަރުތައް މުޅި ހަށިގަނޑަށް ވެސް ފޯރުވާނެ އެވެ. މީގެ ތެރޭގައި މާބަނޑު މީހުންގެ ބަނޑުގައި އޮންނަ ދަރިފުޅާ ގުޅިފައި އޮންނަ މަސް (ޕްލެސެންޓާ) ވެސް ހިމެނެ އެވެ. އަދި ކެފެއިންގެ އަސަރު މާބަނޑު ދުވަސްވަރު ހަށިގަނޑުގައި ޕްރޮސެސް ވާލެއް ލަހެވެ. މީގެ މާނައަކީ ކޮފީއެއް ބޯލުމުން ނުވަތަ ކެފެއިން އެކުލެވޭ އެއްޗެއް ބޭނުން ކޮށްލުމުން މާބަނޑު މީހެއް ނަމަ އޭނާގެ ހަށިގަނޑުގައި ދައުރުވާ ލޭގައި ކެފެއިން މާ ގިނައިރު ވަންދެން ދައުރު ވޭވޭ ހުންނާނެ އެވެ.\nކެފެއިން ކްލިއަރެންސް ނުވަތަ ކެފެއިން ނެތިގެން ދިއުން ވެސް އެކި މީހުންގެ ހަށިގަނޑުގައި ތަފާތެވެ. އެއްބައިމީހުންގެ ހަށީގަނޑުގައި ކެފެއިން މެޓަބޮލައިޒްކޮށްލާލެއް މާ އަވަހެވެ. އަނެއް ބަޔެއްގެ މި ޕްރޮސެސް ވަރަށް ލަހެވެ.\nޕްލެސެންޓާއަކީ ބަނޑުގައި އޮންނަ ކުއްޖާއަށް އަމްބިލިކަލް ކޯޑު (ފޫޅުދަނޑި) ގެ ޒަރިއްޔާއިން ކާނާއާއި އޮކްސިޖަން ފޯރު ކޮށްދިނުމަށް މަސްއޫލިއްޔަތު އަދާކުރާ އެއްޗެކެވެ. ކެފެއިން އަށް ފަސޭހައިން ޕްލެސެންޓާ އާ ހަމަޔަށް ވާސިލުވެވޭތީ މާބަނޑު މީހާ ކޮފީއެއް ބޯލުމުން ނުވަތަ ކެފެއިން އެކުލެވޭ އެއްޗެއް ބޭނުންކޮށްލުމުން ސީދާ ތުއްތުކުއްޖާ އަށް މި ކެފެއިންގެ އަސަރު ފޯރަ އެވެ.\nސައިންސްވެރިން ބުނާ ގޮތުގައި އުފެދެމުންދާ ތުއްތު ކުއްޖާގެ ކިބައިގައި ވެސް އަދި ޕްލެސެންޓާގައި ވެސް ކެފެއިން ފުރިހަމައަށް ޕްރޮސެސްކުރަން ބޭނުންވާ އެންޒައިމެއް ނުހުރެ އެވެ. އެހެންވީމާ މާބަނޑު މީހުން ކެފެއިން ބޭނުންކުރުމުން ކުއްޖާއަށް ލިބޭ ގެއްލުން ބޮޑުވެ ކުޑަވުން ބިނާވަނީ އޭނާގެ ކިބައިގައި ކެފެއިން ކްލިއަރެންސްގެ ގާބިލިއްޔަތު ހުރި މިންވަރަކަށެވެ.\nސައިންސްވެރިން އިތުރަށް ފާހަގަ ކުރި ގޮތުގައި ކެފެއިންގެ ސަބަބުން ބަނޑުގައިވާ ދަރިފުޅަށް ލޭ ސަޕްލައިކުރާލެއް ވެސް މަދުވެ އެވެ. މި ކުއްޖާގެ ހެދިބޮޑުވުމަށް ވެސް ހުރަސް އެޅޭނެ ކަމެކެވެ. އަދި ފީޓަލް ސްޓްރެސް ހޯމޯން އުފެއްދުމަށް މައްސަލަތައް ދިމާވެ އުފަންވާ ކުދިން މާ ޅަފަތުގައި އާދަޔާޚިލާފަށް ފަލަވުމަށް މެދުވެރިވާ ސަބަބަކަށް ވެސް ކެފެއިން ވެދާނެ އެވެ.\nފަލަބައްޔަކީ ހިތުގެ މައްސަލަތަކާއި ހަކުރުބައްޔަށް އިންސާނާ ވަރަށް ފަސޭހައިން ހުށަހެޅޭ ސަބަބެކެވެ. ވަރަށް ސްޓްރޯންގް ކޮފީ ބޯން އާދަވެފައިވާ އަންހެނެއް ނަމަ ސައިންސްވެރިން ލަފާ ދެނީ ކުއްޖަކު ހޯދަން ޚިޔާލުކުރާ ހިސާބުން ފެށިގެން ވެސް ކެފެއިން މަދުކުރަން ވިސްނުމަށެވެ. ދުވާލަކު ހަތަރު ތަށި ފަސް ތަށި ކޮފީ ބޯ މީހުން މަދު މަދުން މި މިންވަރު މަދުކުރަމުން ދިއުމެވެ. ކޮފީ ތައްޓަށް ކޮފީ އަޅާ މިންވަރު މަދުކޮށްގެން ނަމަވެސް ކެފެއިން ބޭނުންކުރާ ވަރު މަދުކުރަމުން ގޮސް ބަލިވެ އިންނަ އިރު މުޅިން ހުއްޓާ ލެވޭ ވަރަށް ކޮފީ ބުއިން ކޮންޓްރޯލް ކުރުމަށެވެ. ސަބަބަކީ ކުއްލިއަކަށް ހުއްޓާލައިފިނަމަ އޭގެ ސަބަބުން ވެސް ބައެއް މީހުންނަށް އުނދަގޫތައް ކުރިމަތިވާތީ އެވެ.\nކުދިންްގެ ކެއުމުންވެސް މަދު ކުރަންވީ ހަކުރު!


ފުޓްބޯޅަ އަކީ ކޮންމެ ގޮތަކަށްވެސް ނަތީޖާ ނިކުމެދާނެ ކުޅިވަރެއް: ރޮނާލްޑޯ\nފުޓްބޯޅަ އަކީ ކޮންމެ ގޮތަކަށްވެސް ނަތީޖަ ނިކުމެދާނެ ކުޅިވަރެއް ކަމަށާއި އެހެން ކަމުން ފުޓްބޯޅަ އަކީ ބައެއް ފަހަރު ނާކާމިޔާބީއާއި ކުރިމަތިލާންވެސް ޖެހޭ ކުޅިވަރެއްކަމުގައި ޕޯޗުގަލް ތަރި އަދި އެޓީމުގެ ކެޕްޓަން ކްރިސްޓިއާނޯ ރޮނާލްޑޯ ބުނެފިއެވެ.\nރޭގެ މެޗަށް ފަހު ވާހަކަދައްކަމުން ރޮނާލްޑޯ ބުނީ ރެއަކީ ޕޯޗުގަލް އަށް ހިތާމަވެރި ރެއެއްކަމަށާއި އެހެން ނަމަވެސް ވިސްނާލަން ޖެހޭ ކަމަކީ އަބަދަކު ކާމިޔާބީއެއްވެސް ނުލިބޭނެކަމުގައިކަމަށެވެ.\nރޮނާލްޑޯ ބުނީ ކާމިޔާބަކީ ވަކި ކުޅުންތެރިއަކަށް ނުވަތަ ވަކި ޓީމަކަށް އޮތް އެއްޗެއް ނޫންކަމަށާއި ކިތަންމެ އާދައިގެ ޓީމެއްވެސް ކިތަންމެ މޮޅު ޓީމެއްގެ އަތުންވެސް މޮޅުވެދާނެކަމަށެވެ.\nރޮނާލްޑޯ ބުނީ ރޭ ޕޯޗުގަލް އާދެކޮޅަށް ކުޅެ ޕެނަލްޓީޖަހައިގެން މޮޅުވި ޗިލީއަކީ އާދައިގެ ޓީމެއް ނޫންކަމަށާއި ޗިލީއަކީ ދުނިޔޭގެ ގަދަ ބާރުތަކުގެ ތެރެއިން ބާރެއް ކަމަށެވެ. އެހެން ކަމުން އެވަރު ޓީމެއްގެ އަތުން ޕެނަލްޓީ ޖަހައިގެން ބަލިވުމަކީ އެހާ ކަންބޮޑުވާން ޖެހޭކަމެއް ނޫންކަމަށެވެ.\nރޮނާލްޑޯ ބުނީ ބަލިވިނަމަވެސް ހިއްވަރު އެލުވާނުލާ ކުރިޔަށް އޮތް ވޯލްޑްކަޕް ފުޓްބޯޅަ މުބާރާތަށް ތައްޔާރުވާން ހުރިހާ ކުޅޫންތެރިންވެސް މަސައްކަތް ކުރާނެ ކަމަށެވެ.\n" ކުރިޔަށް އޮތީ ވޯލްޑްކަޕް ކޮލިފައިންގެ މެޗުތަށް. އެ މެޗުތަކުން ކާމިޔާބު ހޯދާ އަންނަ އަހަރުގެ ވޯލްޑްކަޕަށް ކޮލިފައިވުމަށް މަސައްކަތް ފަށަންވީ. މެޗަކުން ބަލިވުމަކީ އުންމީދު ގެއްލުވާލަންވީ ކަމެއްނޫ." ޕޯޗްގީޒް ކެޕްޓަން ރޮނާލްޑޯ ބުންޏެވެ.\nޕޯޗުގަލް ދެން އެންމެ އަވަހަށް ނިކުންނާނީ ވޯލްޑްކަޕްކޮލިފައިންގައި އަންނަ އޯގަސްޓު މަހުގެ 31 ގައި ރެފޯއައިލެންޑާ ދެކޮޅަށެވެ.\nކޮންފެޑެރޭޝަންސް ކަޕް ފުރަތަމަ ފަހަރަށް ޖަރުމަނުން ކާމިޔާބުކޮށްފި\nދުނިޔޭގެ ނަމްބަރ ވަންއަށްވުމުގެ ފުރުސަތު ޗިލީއަށް އެބައޮތް: ވިޑާލް\nފީފާ ކޮންފެޑެރޭޝަން ކަޕް ފައިނަލްގެ ޕްރިވިއު: ޗިލީ – ޖަރުމަން.\nކޮންފެޑެރޭޝަން ކަޕުގެ ފައިނަލަށް ފުރަތަމަ ފަހަރަށް ޗިލީ ހިނގައްޖެ\nކޮންފެޑެރޭޝަން ކަޕްގެ ސެމީފައިނަލް މެޗުތަކުގެ ރެފްރީން ކަނޑައަޅައިފި


“ދަ ބްލޫސް” ޕިކްނިކް ޕެކޭޖް ހަމަ ސަޅި! – އައްޑޫ އޮބްޒާވަރ\n“ދަ ބްލޫސް” ޕިކްނިކް ޕެކޭޖް ހަމަ ސަޅި!\nފޭދޫ ލިންކްރޯޑުގައި އަލަށް ހުޅުވި "ދަ ބްލޫސް" ރެސްޓޯރަންޓް - ފޮޓޯ: ދަ ބްލޫސް\nޒުހައިރު 13 ޑިސެންބަރު, 2018\nމިފަހަރުގެ ސްކޫލު ޗުއްޓީއާއި ދިމާކޮށް ދަތުރު ޕެކޭޖްގެ ނަމުގައި “ދަ ބްލޫސް” ރެސްޓޯރަންޓުން ޚާއްސާ ޓޭކްއަވޭއެއް ތަޢާރަފު ކޮށްފިއެވެ.\nއައްޑޫ ސިޓީ ފޭދޫ ލިންކްރޯޑުގައި އަލަށް ހުޅުވި “ދަ ބްލޫސް” ރެސްޓޯރަންޓުން ޕިކްނިކް ދާ މީހުންނަށް ޚާއްސަކޮށްގެން ތަޢާރަފު ކުރި ޕެކޭޖަކީ ދަތުރުދާ މީހުންނަށް ފަސޭހަ ކަމާއިއެކު މީރު ކާއެއްޗެހި ލިބޭގޮތަށް ތަޢާރަފްކުރި ވަރަށް ރަނގަޅު ޕެކޭޖަކެވެ. މި ޕެކޭޖުގައި ހިމެނެނީ ޚާއްސަ ކުރެވޭ ހަތަރު ވައްތަރުގެ ކާއެއްޗިސެވެ. އޭގެއިން ކޮންމެ ގްރޫޕަކަށްވެސް ނެގެނީ ތިން ވައްތަރުގެ ކާއެއްޗިއްސެވެ.\nމިދަތުރު ޕެކޭޖުގެ އަގުތަކަކީ: ދިހަ މީހުންގެ ގްރޫޕަކަށް 650 ރުފިޔާ، ފަނަރަ މީހުންގެ ގްރޫޕަކަށް 950 ރުފިޔާ އަދި 20 މީހުންގެ ގްރޫޕަކަށް 1200 ރުފިޔާއެވެ. ހަމަ އެކަނި ޓޭކްއަވޭ ކުރެވޭ ގޮތަށް “ދަ ބްލޫސް” އިން ތައާރަފު ކުރި މި ދަތުރު ޕެކޭޖަށް އޯޑަރު ދޭން ޖެހެނީ6ގަޑިއިރު ކުރިންނެވެ. އެރެސްޓޯރަންޓުން މަޢުލޫމާތު ދޭގޮތުގައި ސްޓޭންޑަޑް މިންގަނޑަކީ6ގަޑިއިރު ނަމަވެސް4ގަޑި ކުރިން އޯޑަރު ދެއްވި ކަމުގައިވިޔަސް ކާއެއްޗެހި ތައްޔާރު ކުރެވޭނެ ކަމަށެވެ.\nމި ޕެކޭޖްގައި ހިމެނޭ ކާއެއްޗިއްސަކީ ނާސި ގޮރެން، ބިރިޔާނީ، ކޮއްތު ރޮށި އަދި ސޭންޑްވިޗް އެވެ. މީގެ އިތުރުން ކޯކާއި ފެނާއި އަދި ދުފާއެއްޗެހިވެސް ލިބެއެވެ. ޕިކްނިކްގައި ފަސޭހަ ކަމާއި އަދި ސާފުތާހިރު ކަމާއެކު ކާލެވޭނެ ގޮތަށް ޕްކް ކުރެވިފައިވާ ޑިސްޕޮސިބްލް ކަޓްލަރީއާއި ޑިސްޕޮސިބްލް ފެންބޯތަށިވެސް ލިބެއެވެ.\nމީގެ އިތުރުން މިޕެކެޖާއެކު ކުނިއަޅާނެ ޑަސްބިން ކޮތަޅެއް ލިބެއެވެ. މީކޮތަޅުގެ ބޭނުމަކީ އައްޑޫ ސިޓީގެ ޕިކްނިކްދާ ހުރިހާ ސަރަހައްދެއް އަބަދުވެސް ސާފު ތާހިރުކޮށް ބޭއްވުމުގެ ބޭނުމުގައެވެ. “ދަ ބްލޫސް” އިން އެދެނީ ކޮންމެ ގްރޫޕަކުން ވެސް ކުނިތައް އެކޮތަޅަށް އެޅުމަށްފަހު ކުނިޖަމާ ކުރަން ސިޓީ ކައުންސިލުން ހަމަޖައްސާފައިވާ ތަނެއްގައި ބެހެއްޓުމަށެވެ.\n“ދަ ބްލޫސް” ގެ ޑެލިވެރީ މެނޫ\nޖަޒީރާވަންތަ ސިޓީއެއްގެ ގޮތުގައި އައްޑޫ ސިޓީ ސާފުތާހިރުކޮށް ބޭއްވުމަކީ ކޮންމެ މީހެއްގެވެސް ފަރުދީ ޒިއްމާއެއް ކަމުގައި ހައްދަވާށެވެ. “ދަ ބްލޫސް” އިން ތަޢާރަފުކުރި ދަތުރު ޕެކާޖާއެކު ލިބޭ ޑަސްބިން ކޮތަޅަށް ހުރިހާ ކުންޏެއް އަޅާ، ދަތުރުދާ ހުރިހާ ސަރަހައްދެއް ސާފުކޮށް ބާއްވާށެވެ.\nމިޗުއްޓީގައި ޕިކްނިކް ދަތުރު ރޭވުމަށް މިހާރު ކެއްކުމުގެ ފިކުރު ކުރުން ހުއްޓާލަންވީއެވެ. އަވަހަށް “ދަ ބްލޫސް” ގެ 7217997 އަށް ގުޅުއްވާ އޯޑަރު ދެއްވާށެވެ. އޯޑަރު ތައްޔާރުވެ، އެތަނުން ގުޅާލުމުން ދުރުވެ ޓޭކަވޭ ކޮށްލަންވީއެވެ. ފަސޭކަމާއެކު ރަހަމީރު ކެއުން ހޯއްދެވުމަށް “ދަ ބްލޫސް” ޚިޔާރުކުރައްވާށެވެ.\nމި ވަގުތު އެއްވެސް ކޮމެންޓެއް ކިޔުންތެރީން ފާޅުކޮށްފައި ނެތް. zu "“ދަ ބްލޫސް” ޕިކްނިކް ޕެކޭޖް ހަމަ ސަޅި!"


Pakistan Ge Mashhooru Musican Farhad Maruvehjje - Vaguthu\nމާލެ އިން ކޮވިޑަށް ފައްސިވާ އަދަދުތައް ދަށަށް! - 8 ގަޑިއިރު ކުރިން\nޕާކިސްތާންގެ އެންމެ މަޝްހޫރު އެއް މިއުޒީޝަން ކަމަށްވާ ފަރްހާދް ހުމަޔުން މަރުވެއްޖެއެވެ. އޭނާ މަރުވެފައިވަނީ އިއްޔެ ހެނދުނުގެ ވަގުތެއްގައެވެ. އެކަން އޭނާގެ ބޭންޑުން ވަނީ މީސް މީޑިއާގައި މެދުވެރިކޮށް އާއްމުކޮށްފައެވެ.\nއޭނާއަކީ އެތައް ބައެއްގެ ސަމާލުކަން ލިބިގެން ދިޔަ މުއިޒީޝަނެކެވެ. އޭނާ އަކީ ލަވަ ކިޔުންތެރިއެކެވެ. ޑްރަމަރެކެވެ. އަދި ވީޑިއޯ އާޓިސްޓެއްގެ ގޮތުގައި އާއި ރެކޯޑާ، ޕްރޮޑިއުޝަރެއްގެ ގޮތުގައިވެސް އޭނާ މަސައްކަތް ކޮށްފައި ވެއެވެ.\nއޭނާ އަކީ އޯވާލޯޑް ބޭންޑްގައި 2003ވަނަ އަހަރުން ފެށިގެން މަސައްކަތް ކުރަމުންދިޔަ ފަންނާނެކެވެ. އޭނާއަކީ އެތައް އެވޯޑެއްވެސް ހާސިލްކޮށްފައިވާ ފަންނާނެއެވެ. ހާއްސަކޮށް އޭނާގެ އޯޑިއޯތަކާއި، ވީޑިއޯ މަސައްކަތްތަކަށް އެވޯޑް ހާސިލް ކޮށްފައި ވެއެވެ.\nފަރްހާދަކީ ޖޭޒީއަށް ނިސްބަތްވާ މީހެކެވެ. އޭނާގެ މަންމަ ނަވިޑް ޝާހްޒާދްއަކީ މަޝްހޫރު އެކްޓްރެސްއެކެވެ. އަދި ތައުލީމީ ދާއިރާގައި ފާހަގަކޮށްލެވޭ މީހެކެވެ.\nއޭނާގެ ކުއްލި މަރާއެކު އެތައް ބަޔަކު ދަނީ ހިތާމަ ފާޅު ކުރަމުންނެވެ. ހާއްސަކޮށް އޭނާއާ އެކުގައި މަސައްކަތް ކުރަމުންދާ ފަރާތްތަކާއި އޭނާގެ ފޭނުން ދަނީއެކަމާއި ހިތާމަ ފާޅުކޮށް ވާހަކަދައްކަމުންނެވެ\nފުލުހުންނަށް ބާގަރ ހިލޭ ނުދިން މައްސަލާގައި ހައްޔަރަށް!\nޖޫން 10, 2021 00:11\nޖަހައްނަމައިގަ ދެން މިއުޒިކް ކުޅޭ


Customs Ge Vafdheh Thamreen Program Akah India Ah Furanee - Vaguthu\nމޯލްޑިވްސް ކަސްޓަމްސް ސާވިސްގެ ވަފްދެއް ތަމްރީން ޕްރޮގްރާމަކަށް އިންޑިއާ އަށް ފުރަން ނިންމައިފިއެވެ.\nމި ވަފްދު އިންޑިއާ އަށް ފުރުމަށް ހަމަޖެހިފައި ވަނީ އަންނަ ހޯމަ ދުވަހުން ފެށިގެން ހުކުރު ދުވަހުގެ ނިޔަލަށެވެ.\nމިއީ އިންޑިއާ ސަރުކާރުގެ ސެންޓްރަލް ބޯޑް އޮފް އިންޑައިރެކްޓް ޓެކްސެސް އެންޑް ކަސްޓަމްސް (ސީބީއައިސީ) ގެ ދަށުން ދިއްލީގެ ސެންޓްރަލް ރެވެނިއު ކޮންޓްރޯލް ލެބޯރަޓަރީ (ސީއާރްސީއެލް) ގައި ހިންގޭ "ކެމިކަލް އެނަލިސް އެންޑް ނާކޮޓިކް ޑްރަގްސް އެންޑް ސައިކޯޓްރޮފިކް ސަބްސްޓެންސް" މި ނަމުގައި ހިންގާ ތަމްރީން ޕްރޮގްރާމެކެވެ.\nމި ތަމްރީން ޕްރޮގްރާމްގައި ކަސްޓަމްސްގެ 10 މުވައްޒަފުން ބައިވެރިވެއެވެ.\nރާއްޖޭގައި ހުންނަ އިންޑިއާ ހައި ކޮމިޝަނުން ބުނީ ކަސްޓަމްސްގެ މުވައްޒަފުންނަށް ލެބޯޓަރީ ޓެސްޓިންގެ ތަމްރީން ދިނުމަށް ހަމަޖެހިފައިވާ ކަމަށެވެ.\nމީގެއިތުރުން ޒަމާނީ ސައިންޓިފިކް ވަސީލަތްތައް ބޭނުންކޮށްގެން މަސްތުވާތަކެތި ދެނެގަތުމުގެ ޢަމަލީ ތަޖުރިބާ އާއި ތަމްރީނު ޕްރޮގްރާމް ވެސް ލިބިގެން ދާނެ ކަމަށް ހައި ކޮމިޝަނުން ބުންޏެވެ.\nމިއީ އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ އަށް އެންމެ ފަހުން ކުރެއްވީ ރަސްމީ ދަތުރުފުޅުގައި ސީބީއައިސީ އަދި އެމްސީއެސްއާއި ދެމެދު ސޮއި ކުރެވުނު އެމްއޯޔޫގެ ދަށުން ރޭވުނު ދަތުރެކެވެ. "އެމްއޯޔޫ އޮން ކޯޕަރޭޝަން އިން ކަސްޓަމްސް ކެޕޭސިޓީ ބިލްޑިންގް" ގެ މަގްސަދަކީ ކަސްޓަމްސްގެ އިންސާނީ ވަސީލަތްތައް ތަރައްޤީ ކުރުމަށް އިތުރަށް އެހީތެރިކަން ފޯރުކޮށްދިނުމެވެ.\nމި އެމްއޯޔޫގެ ދަށުން މިދިޔަ އަހަރު ކަސްޓަމްސްގެ 10 އިސް އޮފިސަރުން ނެޝަނަލް އެކަޑަމީ އޮފް ކަސްޓަމްސް އިނޑައިރެކްޓް ޓެކްސެސް އެންޑް ނާކޮޓިކްސް އަށް ތަޢާރަފު ދަތުރެއް ކުރިއެވެ. އަދި 30 އޮފިޝަލުންނަށް ކަސްޓަމްސް ވެލުއޭޝަން އެންޑް ރިސްކް މެނޭޖްމަންޓް ތަމްރީނު ޕްރޮގްރާމް ހިންގުނެވެ.\nއޮކްޓޯބަރ 15, 2021 11:41\nއިމިގްރޭޝަން އޮތީ ނިދާފަތަ....ހަނަފީ\nއޮކްޓޯބަރ 15, 2021 18:42\nރަގަޅަށް ތަމްރީނު ދޭނެ. މޭޒުދަށުން ފައިސާ ދިނުމަށް ހަދާ ތަމްރީނު އެތަނުން ލިބެން ހުންނާނެ.


SunOnline: IOIG ah thayyaaru vumuge gothun Gaumee volley team Serbia gai camp kurany\nއައިއޯއައިޖީއަށް ތައްޔާރުވުމުގެ ގޮތުން ގައުމީ ވޮލީ ޓީމު ސާބިއާގައި ކޭމްޕް ކުރަނީ\nޢަބްދުﷲ އައިމަން 24 Jun 2019, 21:12\nގައުމީ ވޮލީ ޓީމާއެކު މިނިސްޓަރ މަހްލޫފް --- ފޮޓޯ/ޓްވިޓަރ\nއަންނަ މަހުގެ 19 ވަނަ ދުވަހު މޮރިޝަސްގައި ފަށައި އިންޑިއަން އޯޝަން އައިލެންޑް ގޭމްސްއަށް ތައްޔާރުވުމުގެ ގޮތުން ގައުމީ ފިރިހެން ވޮލީ ޓީމު ސާބިއާގައި ހާއްސަ ކޭމްޕެއް ކުރިއަށް ގެންދާ ގޮތައް ހަމަޖެހިއްޖެ އެވެ.\nރަސްމީ ދަތުރު ފުޅެއްގައި ޔޫރޮޕަށް ވަޑައިގެން މިވަގުތު ހުންނެވި ޔޫތް އެންޑް ސްޕޯޓްސް މިނިސްޓަރު އަހުމަދު މަހްލޫފް މިއަދު ވަނީ ސާބިއާގެ ސްޕޯޓްސް މިނިސްޓަރު އުޑޯވިޗިޗްއާ ބައްދަލުކުރައްވައިފަ އެވެ. ޕޯޗުގަލްގެ ލިސްބޮންގައި ބޭއްވި ވޯލްޑް ކޮންފަރެންސް އޮން މިނިސްޓާރސް ރިސްޕޮންސިބަލް ފޯ ޔޫތް ފޯރަމް ނިންމާލުމަށްފަހު ސާބިއާއަށް މަހްލޫފް ވަޑައިގަތީ އެގައުމުގެ ބޮޑުވަޒީރުގެ ނައިބުގެ ދައުވަތަކަށެވެ.\nމި ދަތުރުފުޅުގައި ރާއްޖޭގެ ކުޅިވަރުތައް ތަރައްގީ ކުރުމަށް ގިނަ ފުރުސަތު ތަކެއް ހޯދައިދިނުމާ ބެހޭ ގޮތުން އެ ގައުމުގެ ކުޅިވަރާ ބެހޭ މިނިސްޓަރާއި މަހްލޫފް ވަނީ ގިނަ ވާހަކަތަކެއް ދައްކަވައިފަ އެވެ. އެގޮތުން ރާއްޖޭގެ ފިރިހެން ވޮލީ ޓީމަށް އެގައުމުގައި ހާއްސަ ކޭމްޕެއް ބޭއްވުމުގެ ހުރިހާ ހަރަދެއް އެ ގައުމުގެ ކުޅިވަރާ ބެހޭ މިނިސްޓަރީއިން ކުރާ ގޮތަށް ވަނީ ހަމަޖައްސައިފަ އެވެ. މިއީ ރާއްޖޭގެ ގައުމީ ވޮލީ ޓީމެއް ޔޫރޮޕުގައި ތަމްރީނުތަކެއް ހެދުމަށް ލިބޭ ފުރަތަމަ ފުރުސަތެވެ.\nސާބިއާ އަކީ ދުނިޔޭގެ ވޮލީ ބޯޅައިގައި ވަރުގަދަ ގައުމެކެވެ. އެގައުމުން ވަނީ 2011 ވަނަ އަހަރު ޔޫރަޕްގެ އެއް ވަނަ ހޯދައިފަ އެވެ. އެންމެ ފަހުން އޮތް ޔޫރަޕްގެ މުބާރާތުގައި ސާބިއާ ވަނީ ލޯ މެޑަލް ހޯދައިފަ އެވެ. ރާއްޖޭގެ ގައުމީ ޓީމު އެގައުމުގައި ކޭމްޕް ކުރުމަށް ހަމަޖެހިފައި ވަނީ އަންނަ މަހު 3-14 އަށެވެ.


STO in construction materials agentun hoadhanee | Jazeera\tއެސްޓީއޯއަށް ރަށްރަށުން އެޖެންޓުން ހޯދަނީ - Jazeera\nއިމާރަތްކުރުމަށް ބޭނުންވާ ތަކެތި ވިއްކަދޭނެ އެޖެންޓުން އެސްޓީއޯ އިން ހޯދަނީ\nއުމްނާ އިސްމާޢިލް April 8, 2021 48 views0\nއެސްޓީއޯ އިން ވިއްކާ ކޮންސްޓްރަކްޝަން މެޓީރިއަލްސްގެ ބާވަތްތައް އަތޮޅުތެރޭގެ ރަށްރަށުގައި ވިއްކުމުގެ މަސައްކަތް ކޮށްދޭނެ އޭޖެންޓުންނަށް ވުމުގެ ފުރުސަތު އިއްޔެ ހުޅުވާލައިފިއެވެ.\nއެސްޓީއޯއިން ކާޑު އެޖެންޓުން ތައާރަފްކުރީ 2019 ވަނަ އަހަރެވެ. އެ ކުންފުނިން ބުނީ ކާޑުގެ އަގު ރާއްޖޭގެ ހުރިހާ ހިސާބެއްގައި އެއް އަގެއްގައި ހިފެހެއްޓިފައިވާއިރު ކާޑު އެޖެޓުންނަށްވެސް އެކަށީގެންވާ ފައިދާއެއް ލިބެމުން އަންނަ ކަމަށެވެ.\nއެ ކުންފުނިން ކުރި އިއުލާނެއްގައި ބުނެފައިވަނީ އެޖެންޓުން ނެގުމަށް މިވަގުތު ނިންމާފައިވަނީ ށ، ނ، ރ، ޅ، އއ، އދ، ވ، މ، ފ، ދ އަދި ތ އަތޮޅުގައި ކަމަށެވެ.\nއެގޮތުން ކޮންމެ އަތޮޅަކުން ދެ އޭޖެންޓުން ނަގާއިރު އޭޖެންޓުގެ ގޮތުގައި އައްޔަންކުރެވޭނީ ވިޔަފާރި ރަޖިސްޓްރީ ކުރުމާއިބެހޭ ޤާނޫނުގެ ދަށުން އިކޮނޮމިކް މިނިސްޓްރީގައި ރަޖިސްޓްރީކޮށްފައިވާ ކުންފުނި ނުވަތަ ވިޔަފާރި ތައް އެކަނި ކަމަށް އެ ކުންފުނިން ބުނެފައިވެއެވެ. އަދި އެޖެންޓު ކަމަށް އެދި ހުށަހަޅާ ކޮންމެ ފަރާތަކަށްވެސް ބީލަން ހުށަހެޅޭނީ ގިނަވެގެން ދެ އަތޮޅަށް ކަމަށެވެ.\nބީލަން ކަރުދާސް ހުށަހެޅުމުގެ ސުންގަޑި އަކީ، 2021 އޭޕްރިލް 25 ވަނަ ދުވަހުގެ 1400 އެވެ.\nއެޖެންޓުންގެ މަސައްކަތަކަށްވާނީ އެސް.ޓީ.އޯ އިން ވިއްކާ ކޮންސްޓްރަކްޝަން މެޓީރިއަލްސްގެ ބާވަތްތައް ކަނޑައެޅިފައިވާ އަތޮޅުތަކުގައި ވިއްކުމުގެ ހިދުމަތް ދިނުމެވެ. މިގޮތުން ވިއްކުމަށް ހަމަޖެހިފައިވަނީ ސިމެންތި ،ހިލަ، ހިލަހިލަވެލި، ދަގަނޑު، ޕުލައިވުޑް، ދަގަނޑު ހޮޅި، އަދި މީގެ އިތުރުން ޓިނު އަދި ޓިނާއި ބެހޭ ސާމާނެވެ.\nސްޓޭޓް ޓްރޭޑިންގ އޯގަނައިޒޭޝަން (އެސްޓީއޯ)\nއެސްޓީއޯއަށް ރަށްރަށުން އެޖެންޓުން ހޯދަނީ


"Genbigen Niyaavaa Meehaa Akee Shaheedheh" - Vaguthu\n"ގެނބިގެން ނިޔާވާ މީހާއަކީ ޝަހީދެއް"\nޢަރަޤުވެގެން ނިޔާވާމީހުންނަކީ ޝަހީދުންކަމަށް ރަސޫލާ ޞައްލަﷲ ޢަލައިހި ވަސައްލަމްގެ ޞައްޙަ ހަދީޘްފުޅުން ސާބިތުވެއެވެ.\nކީރިތި ރަސޫލާ ޞައްލަﷲ ޢަލައިހި ވަސައްލަމަ ގެ ޞައްޙަ ޙަދީޘްފުޅުތަކުގައި ވެއެވެ.\n(الغَرِيقُ شَهِيدٌ، وَاْلمَبْطُونُ شَهِيدٌ، وَاْلحَرِيقُ شَهِيدٌ، وَاْلمَيِّتُ بِالطَّاعُونِ شَهِيدٌ، وَاْلمَرْأَةُ تَمُوتُ فِيْ نِفَاسِهَا شَهِيدَةٌ، وَصَاحِبُ اْلهَدْمِ شَهِيدٌ)\nމާނައީ: ގެނބިގެން މަރުވާ މީހާއަކީ ޝަހީދެކެވެ. ބަނޑުގެ ބައްޔެއްގައި މަރުވާ މީހާއަކީ ޝަހީދެކެވެ. އަލިފާނުގެ ހާދިސާއެއްގައި މަރުވާ މީހާއަކީ ޝަހީދެކެވެ. ޠާޢޫނު ބަލި ޖެހިގެން މަރުވާ މީހާއަކީ ޝަހީދެކެވެ. ނިފާސްކަމުގައި މަރުވާ އަންހެނާ އަކީ ޝަހީދެކެވެ. ވެއްޓޭ ޢިމާރާތެއްގެ ދަށުވެ މަރުވާ މީހާއަކީ ޝަހީދެކެވެ.\nމިއަދު މެންދުރު 12:00 ހާއިރު ހދ. ނޮޅިވަރަންފަރުން އެއަތޮޅު ހަނިމާދޫއަށް ދަތުރުކުރަމުން ދަނިކޮށް ގެނބިގެން ނިޔާވި ފަސް މީހުންނަކީ ޝަހީދުން ކަމުގައި ލައްވާށިއެވެ. އަދި އެ ފަސް މީހުންގެ އާއިލާއަށް ކެތްތެރިކަން ދެއްވާށިއެވެ.\nމި ހިތާމަވެރި ހާދިސާގައި ނިޔާވީ ތިން އަންހެނަކާއި ފިރިހެނެއްގެ އިތުރުން އުމުރުން ތިން އަހަރުގެ އަންހެންކުއްޖެކެވެ.\nއޮގަސްޓް 29, 2019 17:23\nޔާﷲ ނިޔާވި އެންމެންނަކީ ޝަހީދުން ކަމުގައި ލައްވާދޭ. އާއިލާ އަށް\nކެތްތެރިކަން ދެއްވާދޭ އާމީން\nއޮގަސްޓް 29, 2019 18:06\nއޮގަސްޓް 29, 2019 17:52\nނޫސްތަކުގައި މިފަދައިން ޖަހާ ވާހަކަތަކުން ނިކުންނާނެ ރިޕްލް އެފެކްޓް ކަލްކިއުލޭޓްކުރެއްވިންތޯ. މިާރުވެސް މިގައުމުގައި ޝަހީދު ވާންބޭނުންވާ އެތއްބަޔަކު އެބައުޅޭ.\nއޮގަސްޓް 29, 2019 22:04\nޝަހީދުވާން ބޭނުންނުވާނެ މުއުމިނުން، އެކަމަކު ގިނަ ޝަހީދަކީ އަމިއްލަބާރު އޭގަ ހިނގާކަންކަމެއްނޫން.\nއޮގަސްޓް 29, 2019 18:43\nކިތަންމެ ބޭނުންވިޔަސް އެމީހަކައްލިބެންނެތްދަރަޖައެއް ނުލިބޭނެ އެދަރަޖަލިބޭނީ އެދަރަޖަﷲދެއްވިއަޅަކައް މިކަން ހަނދާންބަހައްޓަވާ\nއޮގަސްޓް 29, 2019 19:21\nއޮގަސްޓް 29, 2019 19:34\nފުރިހަމަ މުސްލިމެއްގެ ގޮތުގައިވާހާލު މަރުވުމުން ށަހީދަކަށް ވާނީ... ޔާ ﷲ ނިޔާވި އެންމެނަށް ށަހީދުންގެ ދަރަޖަ ދެއްވާށި..އާމީން\nއޮގަސްޓް 29, 2019 20:01\nއެއްވެސް މީހަކަށް އެންނޭގޭނެ އެއްނުންތޯ!! ހުރިހާ ކަމެއްވެސް މޮޅަށް ދެނެވޮޑިގެން ވަނީ މާތްﷲ... ގެންބިގެން މަރުވިނަމަވެސް އެމީހެއްގެ ނިޔަތެއް އެހެން އިންސާނަކަށް ނޭގޭނެހެން ހީވަނީ!!!\nމިއަދު ހިންގާދިޔަ ހިތާމަ ވެރިހާދިސާގައި މި ދުނިޔެ ދޫކުރެއްވި އެންމެންނަކީ ސުވަރުގޭގެ އަހުލު ވެރިން ކަމުގައިލައްވާ، މާތްﷲ އެ މަރުހޫމުންނަށް ޝަހީދުންގެ ދަރަޖަ މިންވަރުކުރައްވާށި!! އަދި އާއިލާއަށް ެ ކެއްތެރިކަން ދެއްވާށި!! އާމީން.???\nއޮގަސްޓް 29, 2019 20:08\nއެއީ މާތް ﷲ ދެއްވާ ނިޢުމަތެއް އެކަލާނގެ އިރާދަކުރައްވާ މީހަކަށް. ޝަހީދެއްކަމަށް ވެސް ދެނެވޮޑިގެންވަނީ މާތް ﷲ. އެއީ މިސްރުގެ ފިރުއަޢުނު ރެމްސިސް2ވެސް މާތް ﷲ ޢުޤޫބާތެއްގެ ގޮތުން ޣަރަގު ކުރެއްވި.\nއޮގަސްޓް 29, 2019 20:15\nވަރައްބޮޑައްމާރފް ކުރައްވާ އަހަރެެންނައް ފެންނަގޮތުން ޔެލޯ އެލާރޓް ނެރެފައޮއްވާ ގަދަކަނޑަކައް ކިތަންމެކައިރިޔަސް ޑިންގީ އެއްގަ ނިކުތުމަކީ ގޯހެއްނޫންބާ....ﷲރަހުމަތް މަރުވިމީހުނަށާ އާއިލާއައްކެތްތެރިކަންދެއްވާށި އަދި ދިވެހިންނަކީ ހެޔޮވިސްނޭބަޔަކުކަމުގަލައްވާށި..އާމީން\nއޮގަސްޓް 30, 2019 04:34


SunOnline: Ibthihaal ge Hiydhathi dhiriulhun Vaahaka Rashu meehunge dhulun\ndate_range ބުރާސްފަތި 13 އޮގަސްޓް 2020\nއިބްތިހާލްގެ ހިތްދަތި ދިރިއުޅުމުގެ ވާހަކަ ރަށު މީހުންގެ ދުލުން\nނަޖާހު މަސްއޫދު 10 Dec 2019, 13:55\nއާފިޔާ މުހައްމަދު މަނިކު، މުހައްމަދު އިބްތިހާލާ އެކު --\nމުހައްމަދު އިބްތިހާލް މަރާލި މައްސަލައިގައި އެ ކުއްޖާގެ މަންމަ ވ. ރަކީދޫ އާފިޔާ މުހައްމަދު މަނިކުގެ މައްޗަށް އުފުލާފައިވާ ގަސްތުގައި ކުއްޖަކު މަރާލުމާއި އަމުރަށް ނުކިޔަމަންތެރިވުމުގެ ދައުވާގައި ދައުލަތުގެ ފަސް ހެކިވެރިއެއްގެ ހެކިބަސް މިއަދު ނަގައިފި އެވެ.\nމިއަދު ހެނދުނު ކްރިމިނަލް ކޯޓުގައި އޮތް އަޑުއެހުމުގައި ނަގާފައި ވަނީ ވ. ރަކީދޫގައި ތިބި ދައުލަތުގެ ފަސް ހެކިވެރިއެއްގެ ހެކިބަހެވެ. އެ މީހުންގެ ހެކިބަސް ނަގާފައި ވަނީ ރަކީދޫ ކޯޓުގައި ވީޑިއޯ ކޮންފަރެންސް ކޯލް މެދުވެރިކޮށެވެ. ފުރަތަމަ ދެ ހެކިވެރިން ކަމަށްވާ އާރިފާ މުހައްމަދު އަދި ތަހުމީނާ އިބްރާހިމްއާ ސުވާލު ކުރެއްވީ، ރަކީދޫގައި ހުންނަވައިގެން ސީނިއާ ޕަބްލިކް ޕްރޮސެކިއުޓާ މަރިޔަމް ތޮއިފާ އެވެ. ދެން ތިބި ހެކިވެރިން ކަމަށްވާ ޝަހީމާ އިބްރާހިމް، ހުސެއިން މުއާޒް އަދި އާދަމް ސާމީއާ ސުވާލު ކުރެއްވީ ސީނިއާ ޕަބްލިކް ޕްރޮސެކިއުޓާ އައިޝަތު މުހައްމަދެވެ.\nއެ ހެކިވެރިންނާ ސުވާލު ކުރަން އާފިޔާއަށް ދިން ފުރުސަތުތަކުގައި އޭނާ އެއްވެސް ސުވާލެއް ނުކުރެ އެވެ.\nއަނިޔާއާ ހިތްދަތިކަމުގެ ވާހަކަތައް\nމިއަދު އެންމެ ފުރަތަމަ ނެގީ އާފިޔާއާ ދުރުތާ ތިމާގެ އަންހެނެއް ކަމަށްވާ އާރިފާ މުހައްމަދުގެ ހެކިބަހެވެ. އޭނާ އަކީ އިބްތިހާލް މަރުވި އިރު ރަކީދޫ ސިއްހީ މަރުކަޒުގައި މަސައްކަތް ކުރި އަންހެނެކެވެ. އިބްތިހާލްއާ އާރިފާއާ ގާތް ގުޅުމެއް އޮތެވެ. އިބްތިހާލް އާރިފާއަށް "މާމަ"އޭ ކިޔައި އުޅުނެވެ. އަދި އެހެން ބައެއް މީހުންނެކޭ އެއްގޮތަށް އާރިފާވެސް އިބްތިހާލަށް ލޯބިން ކިޔައި އުޅުނީ "ދޮންބެ" އެވެ.\nއާރިފާ ބުނީ އާފިޔާ އޭނާގެ ދެން ތިބި ދެ ދަރިންނާ އިބްތިހާލްއާ ތަފާތު ކުރާ ކަމަށެވެ. ދެން ތިބި ދެ ދަރިންނާ އެކު މަގުމަތިން ފެނުނަސް އިބްތިހާލް މާގިނައިން އާފިޔާއާ އެކު މަގުމަތިން ނުފެންނަ ކަމަށް އޭނާ ކިޔައިދިނެވެ. އަދި އިބްތިހާލް ކޮބައިތޯ އެހުމުން ގޭގައި ނިދާފައި އޮތް ކަމަށް އާފިޔާ ބުނެ އުޅުނު ކަމަށް އޭނާ ކިޔައިދިނެވެ.\nއެއް ދުވަހު އިބްތިހާލްގެ ލޯމަތި ރަތްވެގެން ސިއްހީ މަރުކަޒަށް ގެނަ އެވެ. އެ ދުވަހު ކިހިނެއްވީހޭ އާފިޔާ ސުވާލު ކުރުމުން، އެއީ ނިދާ ހޭލި އިރުވެފައިއިން ގޮތެއް ކަމަށް އާފިޔާ ބުނި ކަމަށް އާރިފާ ހެކިބަސް ދިނެވެ.\nއާރިފާ ބުނި ގޮތުގައި އާފިޔާމެން އުޅުނު ގެ ގިނައިން ހުންނާނީ ތަޅުލާފައެވެ. އަދި އެއީ ގިނަ އިރު ގޭގެ ދޮރު ލައްޕައިގެން އުޅުނު ބައެއް ކަމަށް އޭނާ ބުންޏެވެ. ގޭގެ ދޮރު ހުޅުވާފައި ހުރި ދުވަހަކު އެ ގެއަށް ވަން އިރު އިބްތިހާލް މުޅިން ފޯވެ، ބަދަލު ކުރަން ޖެހިފައި ހުރި ނެޕީއެއް ލައިގެން ހުރި ތަން ފެނުނު ކަމަށް އާރިފާ ބުންނެވެ. އެހެންކަމުން، އާފިޔާ ގާތުގައި އަހާފައި އިބްތިހާލް ގޮވައިގެން ފެންވަރުވަން އާރިފާ އޭނާގެ ގެއަށް ދިޔައެވެ.\nފެންވަރުވަން އިބްތިހާލްގެ ޓީޝާޓު ބޭލި އިރު، އިބްތިހާލް އަތަށް ތަދުވާތީ "އައްދޮ"އޭ ބުނި ކަމަށް އާރިފާ ބުންޏެވެ. ރަނގަޅަށް ބަލާލި އިރު އިބްތިހާލްގެ އަތުގެ ހުޅު ނޫފައިގެންފައި ހުރިތަން ފެނުނެވެ. އަދި ބުރަކަށިންވެސް އަނިޔާގެ ނިޝާންތައް ފެނުނު ކަމަށް ބުންޏެވެ.\n"އައްދޮ ކުރީ ކާކުހޭ މަންމަ ހެއްޔޭ އެހީމަ ބޯ ޖަހާލި،" އާރިފާ ކިޔައިދިނެވެ.\nއަނިޔާގެ ނިޝާންތައް ފެނުނު ނަމަވެސް، ދުވަހަކުވެސް އިބްތިހާލްގެ ގައިގައި އާފިޔާ ޖެހި ތަނެއް ނުފެންނަ ކަމަށް އާރިފާ ބުންޏެވެ. އަދި އިބްތިހާލަށް އަނިޔާ ނުކުރާ ކަމަށް އާފިޔާ އޭނާ ގާތުގައި ބުނި ކަމަށްވެސް ބުންޏެވެ.\nއިބްތިހާލަށް އަނިޔާއެއް ލިބިގެން ސުވާލެއް ކުރުމުން އަބަދުވެސް ކޮންމެވެސް ބަހަނާއެއް އާފިޔާ ދައްކާ ކަމަށް އާރިފާ ބުންޏެވެ. ކަންފަތް ނޫފައިގެންފައި ހުރެގެން އާރިފާ ސުވާލު ކުރުމުން އެއީ އިބްތިހާލް އަމިއްލައަށް ކަންފަތަށް އެއްޗެއް ކޮއްޕައިގެން ކުރި ކަމެއް ކަމަށް ބުންޏެވެ. އުޅަނބޮއްޓަށް އަނިޔާވެފައި ހުރެގެން އެހުމުން، އެއީ އެހެން ކުއްޖެއްގެ ފަރާތުން ލިބުނު އަނިޔާއެއް ކަމަށް ބުންޏެވެ. އަދި ކުރިމަތިފަރާތަށް ގެއްލުންވެފައި ހުރުމުން އެއީ އާފިޔާގެ މަންމަ ކައިރީގައި އިބްތިހާލް ހުރުމަށް ފަހު ގެނައި އިރު ވެފައި ހުރި ގޮތެއް ކަމަށް ބުންޏެވެ.\nއިބްތިހާލްގެ އަނިޔާތައް ރަކީދޫ ކައުންސިލުގެ ޒިންމާދާރުވެރިޔާގެ މަގާމުގައި ހުންނެވި ހުސެއިން މުއާޒަށް އާރިފާ ދެއްކި އެވެ. އަދި މުއާޒުގެ އެ އަނިޔާގެ ނިޝާންތަކުގެ ފޮޓޯތައް ނެގި ކަމަށް ބުންޏެވެ. އަދި އެކަން ކައުންސިލުގެ ރައީސް އާދަމް ސާމީއާއި ޖެންޑާ މިނިސްޓްރީގެ ސަމާލުކަމަށް ގެނަ އެވެ.\nއިބްތިހާލް ގާތުގައި މަންމަ ކައިރިއަށް ދާން ބުނުމުން ބައެއް ފަހަރު ރޯން ފަށާ ކަމަށާއި، ނަމަަވެސް ބައްޕަ ކައިރިއަށް އަމިއްލައަށް ރުހިގެން ދާ ކަމަށްވެސް އާރިފާ ބުންޏެވެ.\n"ވަރަށް ހިތާމަވެރިކޮށް އެ ދަރި އިންނާނީ ގޭތެރޭގައި،" އިބްތިހާލް ސިފަ ކުރަމުން އާރިފާާ މިއަދު ބުންޏެވެ.\nއިބްތިހާލް މަރުވި ދުވަހު ކަންތައްތައް ހިނގި ގޮތް ކިޔައިދެމުން އާރިފާ ބުނީ، އެ ދުވަހު އާފިޔާ ސިއްހީ މަރުކަޒު ކައިރިއަށް އައިސް ހޭނެތުނު ކަމަށެވެ. އަދި ހޭ އެރުމުން "މަގޭ ބޮޑު ދަރި"އޭ ބުނި ކަމަށް އާރިފާާ ކިޔައިދިނެވެ.\nދެން އިބްތިހާލް ފެނުނު އިރު އޮތީ މަރުވެފައި ކަމަށް އާރިފާ ބުންޏެވެ. ހަށިގަނޑު ފެނުނު އިރުވެސް އޮތީ އޮރިޔާމުން ކަމަށް ބުންޏެވެ. އޭނާގެ ނިތްކުރި ހުރީ މަޑުވެފައި ކަމަށާއި، "ގަންނަވާލާފައި" ހުރި ކަހަލަ ގޮތަކަށް ކަމަށްވެސް އޭނާ ބުންޏެވެ. އަދި އިބްތިހާލުގެ ކަރުގައި ހިފާފައި ހުރި ކަމުގެ ނިޝާންތަކާއި ބުރަކަށިން އަނިޔާގެ ނިޝާންތައް ފެނުނު ކަމަށް ބުންޏެވެ.\nއަނިޔާގެ ނިޝާންތަކާ އެކު މަރާލާފައި އޮއްވާ ފެނުނު މުހައްމަދު އިބްތިހާލް --\n"ހުސް ދޮގު،" އާރިފާގެ ވާހަކަތައް ނިމުމުން އާފިޔާ ބުންޏެވެ. އާރިފާ ހެދީ ދޮގު ކަމަށް ބުންޏަސް އާފިޔާ އާރިފާއާ އެއްވެސް ސުވާލެއް ނުކުރެ އެވެ.\nދެން ހެކިބަސް ދިނީ އާފިޔާގެ އަވަށްޓެރިއެއް ކަމަށްވާ ތަހުމީނާ އިބްރާހިމެވެ. ތަހުމީނާ ބުނީ އެއް ދުވަހަކު، އާފިޔާ އިބްތިހާލްގެ ގައިގައި ޖެހިތަން ފެނުނު ކަމަށެވެ. އަދި އިބްތިހާލް އިންނާނީ އާފިޔާ ދެކެ ބިރުން ކަމަށް ބުންޏެވެ. އަދި އިބްތިހާލްއާ އެހެން ދަރިންނާ އާފިޔާ ތަފާތު ކުރާ ކަމަށާއި، ކާގޭގައިވެސް އިބްތިހާލް ބަހައްޓާފައި ހުންނާނީ ވަކި ގޮނޑިއެއްގައި ކަމަށް ބުންޏެވެ.\nތަހުމީނާއަށްވެސް އިބްތިހާލްގެ މަރުވެފައި އޮތް ހަށިގަނޑު ފެނުނެވެ. އޭނާ ބުނި ގޮތުގައި އިބްތިހާލްގެ ކަންފަތުގައި ޒަހަމްތަކެއް ހުއްޓެވެ. އަދި ކުރިމަތިފަރާތް ހުރީ ދުޅަވެފަ އެވެ.\nޝަރީއަތުގެ މަޖިލީހުގައި ތަހުމީނާގެ ވާހަތައްވެސް އާފިޔާ ދޮގު ކުރި އެވެ. އެކަމަކު، ތަހުމީނާއަކާވެސް ސުވާލެއް ނުކުރެ އެވެ.\nމިއަދު ތިން ވަނައަށް ހެކިބަސް ދިން ޝަހީމާ އިބްރާހިމް އަކީވެސް އާފިޔާއާ ދެބެއިންގެ ދެދަރި އަންހެނެކެވެ. އިބްތިހާލް މަރުވި ދުވަހު އާފިޔާ އެހެން ގެއެއްގައި އިންދާ، އާފިޔާމެންގެ ކައިރިން ލާފައި ދިޔަ އިރު ކުއްޖަކު ގިސްލާ ރުއި އަޑު އިވުނު ކަމަށް އޭނާ ބުންޏެވެ. އެ އަޑު އިވުމުން އާފިޔާމެން ގެއަށް ވަންނަން މަސައްކަތް ކުރި ކަމަށާއި ނަމަވެސް، ނުވަދެވުނު ކަމަށް ބުންޏެވެ.\n"އަނިޔާގެ ވާހަކަ ޖެންޑާއަށް އެންގިން"\nއިބްތިހާލް މަރުވި އިރު ރަކީދޫ ކައުންސިލުގެ ޒިންމާދާރު ވެރިޔާގެ މަގާމުގައި ހުރި ހުސެއިން މުއާޒު ވިދާޅުވީ، އިބްތިހާލް އާއި އާފިޔާއާ ގުޅޭ ކަންކަން އިބްތިހާލް މަރުވުމުގެ ކުރިންވެސް ކައުންސިލަށް ހުށަހެޅުނު ކަމަށެވެ. އެގޮތުން ޑިސެމްބަރު 28، 2014 ގައި އިބްތިހާލަށް އަނިޔާ ލިބިގެން ސިއްހީ މަރުކަޒަށް ގެންދިޔުމުން އެކަން ޖެންޑާ މިނިސްޓްރީއަށް އެންގި ކަމަށް ވިދާޅުވި އެވެ.\nއެ ދުވަހު އިބްތިހާލްގެ ލޯމައްޗާއި، ކަންފަތް ދުޅަވެފައި ހުރިކަން ފާހަގަ ކުރެވުނު ކަމަށް މުއާޒް ވިދާޅުވި އެވެ.\nރަކީދޫ ކައުންސިލުގެ ރައީސް އާދަމް ސާމީ ހެކިބަސް ދެއްވަމުން ވިދާޅުވީ، އިބްތިހާލަށް ލިބުނު އަނިޔާގެ މައުލޫމާތު ލިބުނީ މުއާޒްގެ ފަރާތުން ކަމަށެވެ. އަދި އިބްތިހާލަށް އަނިޔާގެވެގެން ގެނައި ދުވަހު، ލޮލާއި، ކުރިމަތިފަރާތާއި، ބުރަކަށިން އަނިޔާގެ ނިޝާންތައް ފެންނަ ކަމަށް އޭނާ ކިޔައިދިނެވެ. އެ އަނިޔާތަކުގެ ފޮޓޯތައް ނަގާފައި ޖެންޑާއަށް ފޮނުވި ކަމަށްވެސް އޭނާ ބުންޏެވެ.\nއިބްތިހާލްގެ މަރުގެ މައްސަލައިގައި އިހުމާލުވި ކަމުގެ ތުހުމަތުގައި ޖެންޑާ މިނިސްޓްރީގެ އޮފިޝަލުންތަކަކަށް ދައުވާވެެސް ކުރި އެވެ.\nމީގެ ކުރިން އާފިޔާ ވަނީ އިބްތިހާލް މަރާލި ކަމަށް އިއުތިރާފުވެފަ އެވެ. އެގޮތުން އިބްތިހާލްއަށް އަނިޔާ ކުރި ގޮތް އޭނާ ވަނީ ބުދެއް ބޭނުންކޮށްގެން ފުލުހުންގެ ތަހުގީގަށްވެސް ކިޔައިދީފަ އެވެ. އަދި ޝަރީއަތުގެ މަޖިލީހުގައިވެސް އޭނާ ވަނީ އިބްތިހާލް މަރާލި ކަމަށް އިއުތިރާފުވެފަ އެވެ.\nއެކަމަކު އެފަހުން މި އަހަރުގެ އޮކްޓޯބަރު އަށް ވަނަ ދުވަހު މަރުގެ މައްސަލައިގައި ބޭއްވި ހެކިބަސް ނެގުމުގެ އަޑުއެހުމުގައި އާފިޔާ ވަނީ އިބްތިހާލަށް އަނިޔާ ނުކުރާ ކަމަށް ބުނެ އެކަމަށް ދެކޮޅު ހަދާފަ އެވެ. އޭނާ ބުނީ ކުރިން އިއުތިރާފުވީ ޖަލު އޮފިސަރުން އޭނާއަށް ވަޅިން ބިރު ދެއްކުމުން ކަމަށެވެ.\nކްރިމިނަލް ކޯޓަށް ދެ ފަނޑިޔާރުން ހޯދަނީ\n19 ބިދޭސީން ޑީޕޯޓް ކުރުން ހުއްޓުވުމުގެ އަމުރު ނެރެ ނުދިން\nކްރިމިނަލް ކޯޓާއި ހައިކޯޓަށް ފަނޑިޔާރުން ހޯދަނީ


America ge KFC restaurantakun Mexico ge endhegge dhashah konefaivaa drug supply kuraa mageh hoadhaifi | Mihaaru\nއެމެރިކާ އިން މެކްސިކޯއާ ދެމެދު ބިމުއަޑީ މަގެއް ކޮނެފައި ވަނީ ޑްރަގު ސަޕްލައި ކުރަން ކަމަށްވޭ. --ފޮޓޯ: ހޯމްލޭންޑް ސެކިއުރިޓީ\nއެމެރިކާގެ ކޭއެފްސީއަކުން މެކްސިކޯގެ އެނދެއްގެ ދަށަށް ކޮނެފައިވާ ޑްރަގު މަގެއް ހޯދައިފި\n24 އޯގަސްޓް 2018 - 11:534comments\nގާތްގަނޑަކަށް 600 ފޫޓް (180 މީޓަރު) ގެ ދިގު މަގު ކޮނެފައި ވަނީ ސެން ލުއިސްގެ ކުރީގެ ކޭއެފްސީ ރެސްޓޯރެންޓުގެ ބޭސްމަންޓުން ފެށިގެން މެކްސިކޯގެ ރިއޯ ކޮލަރާޑޯގެ ގެއެއްގެ އެނދު ދަށާ ހަމައަށެވެ. ފުލުހުން މިހާރު ވަނީ އެރިޒޯނާގައި ހުރި ކޭއެފްސީ ރެސްޓޯރަންޓް ހިނގި އިމާރާތުގެ ވެރި މީހާ ހައްޔަރުކޮށްފަ އެވެ.\nބިމު އަޑީ މަގުގެ ދިގު މިނުގައި 600 ފޫޓު ހުރި. --ފޮޓޯ: ހޯމްލޭންޑް ސެކިއުރިޓީ\nއެމެރިކާ އާއި މެކްސިކޯއާ ދެމެދު ޑްރަގު ސަޕްލައި ކުރާ ބިމުއަޑީ މަގު ހޯދާފައި ވަނީ ޓްރެފިކް ޗެކް ކުރުމުގެ ތެރޭގައި އަތުލައިގަތް މީހެއް ކަމަށްވާ އިވާން ލޮޕޭޒްގެ ފަރާތުންނެވެ. ޕޮލިސް ކުއްތާގެ އެހީގައި ހިފެހެއްޓި ލޮޕޭޒްގެ ވެހިކަލްގެ ތެރޭން ވަނީ ދެ ކޮންޓެއިނާގެ ޑްރަގު އަތުލައިގެންފަ އެވެ. އެ ތަކެތީގެ މަގުމަތީގެ އަގު އެއް މިލިއަން ޑޮލަރަށް އަރަ އެވެ. ފުލުހުން ވަނީ ލޮޕޭޒްގެ ގެ އާއި އޭނާ ކުރިން ހިންގި ކޭއެފްސީ ރެސްޓޯރެންޓް ޗެކްކޮށްފަ އެވެ. ބިމު އަޑިން މަގެއް ކޮނެފައިވާކަން ފުލުހުންނަށް އެނގުނީ ކޭއެފްސީ ރެސްޓޯރެންޓް ޗެކް ކުރުމުގެ ތެރޭގަ އެވެ. ބިމު އަޑީ މަގު ކޮނެފައި ވަނީ ރެސްޓޯރެންޓުގެ ބަދިގެ ތެރޭންނެވެ.\nޓަނެއްގެ އެއްކޮޅު ގުޅިފައި ވަނީ އެރިޒޯނާގެ ކޭއެފްސީ ރެސްޓޯރަންޓަކާ. --ފޮޓޯ: ހޯމްލޭންޑް ސެކިއުރިޓީ\nމަގު ކޮނެފައި ވަނީ 22 ފޫޓު އަޑިންނެވެ. އުސް މިނުގައި ފަސް ފޫޓް އަދި ފުޅާ މިނުގައި ތިން ފޫޓު ހުއްޓެވެ. ބިމުއަޑީ މަގުގެ އަނެއްކޮޅު ގުޅިފައި ވަނީ މެކްސިކޯގެ ގެއެއްގެ އެނދުގެ ދޮށުގައިވާ ޓްރެޕް ޑޯ (ތަޅުންގަނޑުން ހިއްލޭ ގޮތަށް ހުންނަ ދޮރު) އަކުންނެވެ.\nމިދިޔަ ޖުލައި މަހު އެކަނި ވެސް ވަނީ އެމެރިކާގެ ބޯޑަ ޕެޓްރޯލުން 15 ކިލޯގެ ހެރޮއިން، 24 ރާތަލުގެ ކޮޮކޭން، 327 ކިލޯގެ މެތަމްފެޓަމިން އަދި 1،900 ކިލޯގެ މެރުއާނާ އަތުލައިގެންފަ އެވެ. މެކްސިކޯގެ ބޯޑަރުގައި ފާރެއް ރޭނުމަށް ރައީސް ޑޮނަލްޑް ޓްރަމްޕް އުޅުއްވަނީ މި ސަބަބާ ހުރެ އެވެ.\nއިތުރު ލިޔުންތައް މެކްސިކޯ އެމެރިކާ


"Taiwan ah hamalaa dheefi nama dhifaau gai nukunnaanan"\nޗައިނާއިން ޓައިވާނަށް ހަމަލާދީފި ނަމަ ދިފާއުގައި ނުކުންނާން: ބައިޑަން\nޖޯ ބައިޑަން: ވިދާޅުވި ގޮގުން ޓައިވާން ރައްކާތެރިކުރުމަކީ އެމެރިކާއަށް އޮތް ޒިންމާއެއް\nއެމެރިކާގެ ރައީސް ޖޯ ބައިޑަން ވިދާޅުވާ ގޮތުގައި ޗައިނާއިން ޓައިވާނަށް ހަމަލާދީފި ނަމަ ޖަޒީރާ ދައުލަތުގެ ދިފާއުގައި އެމެރިކާ ނުކުންނާނެ އެވެ.\nސީއެންއެން ޕްރޮގްރާމެއްގައި ބައިޑަންއަށް ދެންނެވުނު ސުވާލަކީ ޓައިޕޭގެ ދިފާއުގައި ވަޑައިގަންނަވާނަން ތޯ އެވެ. ޖަވާބުގައި ވިދާޅުވީ ޓައިވާން ދިފާއުކޮ ށްދޭނެ ކަމަށް އޮންނާނީ ވައުދުވެ ވަޑައިގެންފައި ކަމަށެވެ.\nއެމެރިކާ ބުނާ ގޮތުން "ވަން ޗައިނާ ޕޮލިސީ" އަށް އެމެރިކާ އިހުތިރާމް ކުރެ އެވެ. އެހެން ނަމަވެސް ޓާއިވާނަށް އުދުވާނީ ހަމަލާތަކެއް އަމާޒުވެއްޖެ ނަމަ ދިފާއީ އެހީތެރިކަން ފޯރު ކޮށްދޭނެ އެވެ. އޭގެ ތެރޭގައި ހަތިޔާރާއިި އިންޓެލިޖެންސް ލިބޭނެ ގޮތް ހެދުން ހިމެނެ އެވެ.\nމަޝްރަހުގައި ހުރި ވާހަކަތަކަށް ބަލާއިރު ޗައިނާއިން ކޮންމެ ވަގުތެއްގައި ވެސް ޓައިވާނަށް އަރައިގެންފާނެ އެވެ. އެމެރިކާގެ ޑިފެންސް ސެކްރެޓަރި، ލޮއިޑް އޮސްޓިން ވިދާޅުވީ ބަޔަކު ދައްކަހާ ވާހަކައަކަށް ދެއްވާނެ ޖަވާބެއް ނެތް ކަމަށެވެ.\nޗައިނާއިން ބުނާ ގޮތުން އެމެރިކާގެ ވިސްނުން އޮތީ ޗައިނާ ލައްވައި ގޯހެއް ހެއްދުމަށެވެ. ބައިނަލްއަގްވާމީ ޖަމާއަތަށް ޗައިނާ ގޮވާލަނީ ޓައިވާންގައި އެމެރިކާއިން އިތުރު ގޯހެއް ހެދިއަ ނުދިނުމަށެވެ.\nލޮއިޑް އޮސްޓިން: ވަން ޗައިނާ ޕޮލިސީއަށް އިހުތިރާމްކުރި ނަމަވެސް ޓައިވާން ދޫކޮށް ނުލެވޭނެ\nޓައިވާން ކަނޑުއޮޅި އަކީ ވެސް މިފަހަކަށް އައިސް ނުތަނަވަސްކަން ބޮޑު މައިދާނެކެވެ. މިކަމާ ގުޅިގެން އެމެރިކާ ބުނަނީ ޗައިނާގެ އަމަލުތައް ހުރީ ކަންބޮޑުވާ ދަރަޖާގައި ކަމަށެވެ.\nޓައިވާނުން ބުނާ ގޮތުން ހަމަނުޖެހުން އުފައްދަނީ ޗައިނާ އެވެ. އޭގެ ހެއްކަކީ ޓައިވާންއަށް ނިސްބަތް އޮންނަ ދިފާއީ ސަރަހައްދުތަކަށް ފައިޓަރު ޖެޓްތަކާއި އަސްކަރީ އުޅަނދުތައް ޗައިނާއިން ފޮނުވުމެވެ.\nޗައިނާއިން ބުނާ ގޮތުން 24 މިލިއަން މީހުންގެ މައްޗަށް އެކުލެވޭ ޓައިވާން އަކީ ޗައިނާއިން ވަކިވެފައި އޮތް ޕްރޮވިންސެކެވެ. ތައިޕޭއިން ބުނަނީ ޓައިވާން އަކީ މިނިވަން ވަކި ދައުލަތެއް ކަމަށެވެ. ޓައިވާނުން މިބުނުން ގެންދަނީ ތަކުރާރު ކުރަމުންނެވެ.\nޓައިވާނަށް ގޮތް ކިޔޭ ސަރަހައްދު ތަކުގައި ޗައިނާއިން ވައިގެ ހަރަކާތްތައް އިތުރުކުރަމުން ގެންދާތީ އެމެރިކާއިން ވަނީ ކަންބޮޑުވުން ފާޅުކޮށްފަ އެވެ. އެހެން ނަމަވެސް، ބެއިޖިން ބުނަނީ އެމެރިކާއިން ގެންދަނީ ޗައިނާގެ އެތެރޭގެ މައްސަލަތަކަށް ނުފޫޒު ފޯރުވަމުން ކަމަށެވެ.\nޗައިނާގެ ފައިޓަރު ޖެޓްތަކެއް - ކޮން ތަނެއްކަން ނޭނގޭ ތަނަކުން އުދުހިގަންނަނީ\nޗައިނާގެ ފައިޓަރު ޖެޓްތައް މިހާރު ކޮންމެ ދުވަހަކުހެން ޓައިވާންގެ ރައްކާތެރިކަމަށް ނުރައްކާކުރާ ކަމަށް ޓައިވާނުން ވެސް ބުނެ އެވެ.\nވޮޝިންޓަނާއި އެކުވެރި ގައުމުތަކަށް މިހާރު ކުރެވެން އޮތް ކަމަކީ ޓައިޕޭ އާއެކު އޮތީ ގާތް ގުޅުމެއްކަން ސާބިތުކޮށްދިނުމެވެ.\nޗައިނާއިން ހައިޕަސޮނިކް މިސައިލެއް ދާދިފަހުން ވަނީ ޓެސްޓްކޮށްފަ އެވެ. ސީއެންއެން ޕްރޮގްގައި ބައިވެރިވި ބޭފުޅަކު މިކަމާ ގުޅޭ ގޮތުން ބައިޑަންއަށް ދެންނެވުމުން ވިދާޅުވީ އެއީ މާބާރުގަދަ މިސައިލްތަކަކަށް ވެދާނެތީ ކަންބޮޑުވެ ވަޑައިނުގަންނަވާ ކަމަށާއި އާންމު ރައްޔިތުން ވެސް އެކަމާ ވިސްނާނެ ކަމެއް ނެތް ކަމަށެވެ.\nއެމެރިކާ ޗައިނާ ޕޮލިޓިކްސް + ޓައިވާން\nއެމެރިކާއިން ޓައިވާނަށް ދިން ޖެޓްފައިޓަރުތައް ދައްކާލައިފި